text:
iPad 推出首日,我串哥覺得佢係一部放大版的 iPod Touch,無乜作為唔會大賣,不過拜讀貴站的”放大版 iPod Touch?非也! 真正分析 Apple iPad 軟件及巿場” 一文後,就覺得幾有道理!點解突然又拿 iPad 黎講呢?事關串哥發覺呢排成日有客走入黎問有冇 iPad賣,我心諗呢度係大型電器連鎖店呀,你估水貨舖呀?買水貨去先達啦.忍住淡氣覆個客話無,佢仲要話睇雜誌講有得賣喎,五千幾丫嘛!嘩果下真係唔得你死,好啦都忍住向佢解釋我地無買水貨,解釋完又再問你行貨幾時有,幾錢等等..呢個過程如是者日日都有十幾單,你都咪話唔誇張.個個講到 iPad 咁廢,又咁多人買?點解呀?
我有3個朋友買左 iPad ,佢地都係外國託人幫手運番黎,我話你地都唔係成日睇書,唔通買部 iPad 突然變書童?日日坐車睇電子書.佢地話睇書係其次,最重要係用黎做Presentation,比個客睇.呢三個朋友,一個保險佬,一個攝影師,一個個地產.特別係個地產friend ,佢講到 iPad 好似神賜的恩物咁,佢話:你知啦我地帶人睇樓,日日企係樓盤附近搶客睇樓,以前出奇招買過 tablet ,即時播d相同資料比個客睇,點知見到個客行到埋去都未著到機,叫個客等等人地真係唔等你就走左去,有d客好心等你開到機,但係部野好快咁開下關下就無晒電,又重,大拿拿幾千銀買部廢機!iPad 就正啦,一開就到唔使等,手指篤篤轉相快,仲有 keynote 可以播下 Powerpoint,舊電充一次夠我用兩三日!同埋你拎住iPad去搶客,好多客會好奇你部iPad企定定係度比你sell,有幾個行家見到我咁都拿拿林整番部慌死蝕底!
講到呢度,攝影師朋友又搶住喇,係呀以前我帶部macbook pro 出黎 show d 相比 client 睇,又係要等boot機麻煩又重,又要成日叉電 ,而家 iPad 個芒不知幾靚仔,好多暗位都display到,顏色都好準,就算你比幾皮野買部頂班notebook都未必有咁靚的display質素啦.見佢地講到眉飛色舞,我就搶左佢地手上部 iPad 過下手癮,E!真係同想像中差好遠,個芒真係好靚,反應好快,我用佢開 unwire.hk 睇真係舒服過係 iPhone 睇好多,跟手試埋個keyboard,又真係勁好feel,打英文好快,希望佢快d有倉頡啦,玩完之後已經中左毒,我諗 iPad 有行貨我會買番部!iPad 廢?朋友你玩過未?


c: text/html

text:
對於摩洛哥,只能用又愛又恨嚟形容.
愛嘅係摩洛哥嘅景色咁迷人,摩洛哥嘅每一處地方都可以take photo;
恨嘅係摩洛哥嘅坑蒙拐呃式套路太犀利,以至於當地人對我熱情陣,我無法confirm係真心定係假意,只好拒絕.
我哋喺摩洛哥一共5天嘅行程,包括了摩洛哥所有嘅打卡城市.
我哋2月去摩洛哥,溫差仲係比較大嘅.日頭嘅話以長裙為主,再帶上一件羽絨,早晚溫差需要著.
一定要提前搭配好衫.鮮艷嘅衫最佳,比較有異域風情.白裙係萬能key嘅,去撒哈拉沙漠,可以帶一件披肩.摩洛哥日頭比較曬,陽光好猛,防曬一定要做好.
摩洛哥最有特色嘅住宿就係Raid,即係當地嘅民宿,好有摩洛哥風情.之不過價格也唔平,出名嘅Raid還需要提前好耐預定.
摩洛哥啲野食都唔錯呀!
Day 1
哈桑二世清真寺
哈桑二世清真寺有2/3都係建喺海面上,就好似一座平面上漂浮嘅孤島.
喺摩洛哥只有哈撒二世清真寺係可以隨意進入嘅,而其他嘅清真寺就只有穆斯林才可以進入.
紅城馬拉喀什
呢度幾乎所有嘅房屋都係紅色嘅,沿着街頭小巷,喺呢度感受最地道嘅摩洛哥風情.
除咗漂亮嘅藍牆花園,還有棕櫚和仙人掌,好清新好fresh.
日落時分市集就開了,嚟到傑馬夫納廣場,成個廣場都係馬車lol
廣場上人群絡繹不絕,喺廣場上賣生果嘅哥哥仔吸引了我哋嘅注意,仲邀請我哋品嘗佢嘅生果.
係新鮮嘅仙人掌果,第一次見到呢種生果,口感和火龍果一模一樣,不過有許多小籽.
喺廣場上就可以拍到集市全貌.大大小小嘅綠色帳篷下面,有數唔清嘅小食攤.
Day 2
阿伊特本哈村
每天喺路上嘅風景都係一樣,摩洛哥總係有着各種各樣神奇嘅地貌.好靚.
阿伊特本哈村喺800年前修建於此.原本呢度只係一些沙漠邊緣嘅摩洛哥本土柏柏爾人居住,後尾因為地理環境嘅優勢轉變成了一個龐大嘅防御工事.
我哋從馬拉喀什到阿伊特本哈村嘅路上,遠遠就能睇到成個村落嘅全貌.
進入阿伊特本哈村係需要收取10迪拉姆嘅門票費用嘅,如果仲想進入當地人屋企參觀,入鄉隨俗,仲需要畀10迪拉姆左右嘅小費嘅.
Day 3
Sahara Desert 撒哈拉沙漠
喺沙漠裡藏有一大片綠洲,密密麻麻嘅屋.
落車要轉車,但架車變左做駱駝.我哋騎住駱駝,走入撒哈拉嘅世界,成個行程大概四十幾分鐘.
無邊無際嘅撒哈拉,陽光下金黃璀璨
我地今晚住嘅地方:沙漠星空帳蓬!
晚上成班一齊圍喺campfire旁邊,同嚟自東西各地嘅同路人,食下野,幾寫意.
啲星多到你唔信
Day 4
喺沙漠醒嚟嘅清晨,又係另一番風景.好早起左身,睇着太陽緩緩地升出地平線.
菲斯古城
不愧是摩洛哥最古老的皇城...大到一個點
藍城舍夫沙萬
嚟到摩洛哥之前,最期待嘅就係呢座藍城,成個老城都被刷成了藍色.我哋喺最浪漫嘅情人節,嚟到了最浪漫嘅舍夫沙萬.
想嚟到呢度影相嘅話,一定要早啲,如果唔係會極多人.
Day 5
白城丹吉爾
位於摩洛哥最北部,感受一下與別不同嘅田園風光.
喺丹吉爾,左邊大西洋,右邊地中海.
#寫出你遊歷 #hutchgo資助旅費1000蚊

robotstxt: allowed

filter: keep


text:
差唔多嚟到旅程嘅尾聲咯,我哋今日主要嘅節目係去Wet n Wild水上樂園,既然係主日,又一早調查好附近有間聖堂,我哋當然乖乖去望主日彌撒啦~ 早一晚係日本商場買咗麵包,我哋係酒店快快脆脆解決咗早餐,就徒步過去聖堂了﹗
St. Augustine Church係天主教堂,就正正位於威基基嘅黃金地段,由我哋住嘅Park Shore Waikiki行過去都只係5分鐘左右﹗ St. Augustine Catholic Church嘅外型﹗聽堂區報告講到堂慶聚餐至知道呢個堂區已經有160歷史,難怪可以迄立係威基基黃金地段啦,可能當年啲酒店都未發展到呢一邊~ 為咗早啲去水上樂園,我哋選擇望八點彌撒~先前一早就上網了解咗呢啲資訊啦﹗ 近觀--雖然有百幾年歷史,但感覺都好新淨,設計都好新穎丫﹗覺得唔對路,睇一睇網頁先,明白﹗雖然堂區有160年歷史,但現在嘅建築物係1962年至起㗎,難怪咁光鮮啦~ 新穎之中都有傳統,聖堂裡面嘅大彩色玻璃都好靚呢~
我哋揀好位置坐,準備開始彌撒﹗話說唔知道各處鄉村各處例,日日係夏威夷都T恤短褲拖鞋嘅我哋,唔知呢度聖堂嘅尺度如何,所以day就著番條長褲,我就專登著番對波鞋出嚟,怕入唔到聖殿⋯嚟到先發覺即使係祭台上服務嘅領經員都係著拖鞋﹗哈,咁都啱嘅,本來拖鞋就係夏威夷嘅正堂裝束﹗
今次彌撒當然以英文進行啦,記憶上都冇乜幾多次望過英文彌撒喎,瑞士去過德文彌撒,韓國去過韓文彌撒,澳門去過葡文彌撒⋯去英國時好似去過一次聖公會嘅崇拜~又係外語,但全部都聽得明,但英文經文又唔識唸,感覺得幾得意~
成個彌撒最impressive係唱聖詠﹗﹗啲歌曲又確實唔係傳統又公整嗰啲十七十八世紀歌,但旋律上都係好樸素的,但點解咁好聽?﹗聽到有鋼琴聲,day話佢哋有三支結他,仲有少少輕巧嘅敲擊樂,我諗好聽嘅最主要原因係佢哋夾得好和諧,我哋都要好好學習呢~歌曲都好易上口,我哋第一次唱都輕鬆跟得上~
領聖體呢度係領完聖體之後輪流跟隊舉同一隻杯飲聖血呢,送聖體員就抹抹杯邊,我開頭感覺唔係好習慣,有諗過淨係領聖體就算,但排到隊埋去動作又好自然的領埋聖血呢~感謝主~
堂區報告講到嚟緊堂慶160年聚餐係Royal Hawaiian Hotel,哇,勁嘢喎,咁餐券會唔會好貴呢?大家真富裕呢,又好高興呢~我諗呢間威基基嘅聖堂好多時都有好多遊客嚟望彌撒,所以神父都特別照顧遊客們,無論係歡迎定係幾時都提到遊客們,幾好丫,順便福傳下~
彌撒完咗有茶點呢,我哋食得飽飽至過嚟,所以冇試下教友們嘅手勢啦~
好啦,我哋出發去水上樂園了﹗ St. Augustine Catholic Church嘅網頁:
http://www.staugustinebythesea.com/
待續
前往其他美國旅遊blog


text:
26 JANUARY 2017(THU)
玩完天鵝水上單車之後(按此重溫),我地就轉戰陸地,帶小小豬去玩轉電動車啦~
其實我初時都冇特定安排依個活動,當我地離開天鵝碼頭時,那位管理員叔叔問我地係咪準備去玩電動車(可能見到我地啲行李,知我地係遊客).車控豬一聽到個車字,對眼就即刻發光咁,然後細問之下,原來那個燒灰爐公園離南灣湖畔都好近,行過都唔洗十分鐘,所以就帶小小豬去玩一轉啦!
原來又真係好近,我地沿住南灣湖畔面向旅遊塔方向行~
之後左手邊就有一條馬路,行過去就可以見到個公園入口啦~
雖然電動車場唔算大,不過就勝在可以一眼望晒,咁就可以安心咁俾小朋友自己係入面風池一番.而且場內有交通燈(雖然已經係唔識著..哈哈哈),地又有路標指示,所以各位小朋友都可以渣車車特別投入呀~
每15分鐘就只係需要5蚊葡幣(我俾港幣佢都接受),真係超抵玩啦~
場內都有7-8部車可以俾小朋友選擇,不過如果好似小小豬咁係大個仔,就只有2部啱渣,所以小小豬都等左一陣先可以落場踩返幾轉呀~
電動車就唔算新(我見有幾部都有少少爛),不過我想見在場每位小朋友都玩得不知幾開心,應該都唔會介意的.控制都好容易,只要靠腳踏住個開制,然後就可以配合前波和後波,快速和慢速調較.所以識踏制就可以玩,我估3-6歲小男生嚟一定好興奮呀~
地方雖然唔大,不過就有七位職員當值,我當日現場所見,佢地一見小朋友渣車有小困難時,佢地都會即刻上前幫忙,真係貼心呢!(估唔到只係5蚊都可以有咁好服務,真係要俾個LIKE呀)!
電車場旁仲有一些兒童玩樂設施,不過小小豬就鐘情於渣車車,所以冇玩到~
不過,唔知點解每次見到啲石春路,依個小小豬都總係去行一轉,真係俾佢笑C呀~
整個公園地方都唔算大,不過勝在唔會迫迫多人,環境幾舒服,尤其係車控小朋友就一定鐘意,小小豬都渣左兩次車,唔係同佢講約左舅父,佢都唔願走呀!
**我地的FACEBOOK PAGE,齊齊來交流親子.育兒.烹飪啦**


text:
哈哈哈...又嚟到愛心便當,寫依啲愛心便當系列主要都係紀錄下自己整過咩傻便當,等自己開心下之餘,又可以繼續有動力去整靚靚便當!
今個星期抵呀,因為農曆新年將至,所以都只係需要整三日就得啦...哈哈哈~
其實我係有啲頭痛,所以真係完全冇心機去整公仔飯團,所以只係原飯盒咁為小小豬準備.原本我都以為佢係會嘈我,點知佢話:MaMi,我知你今日整左個D字俾我...哈哈哈!
又真係估依隻豬仔咁有創意,既然佢話係D字就係D字,最緊要係佢食得開心嘛!
意粉都係小小豬要求嘅,我估佢又係見到同學仔食意粉佢想一1樣啦,不過佢就叫我一定要整個A字母俾佢(緊係尋日個D字影響到佢啦),咁小嘅要求我當然冇問題,所以就用紅蘿蔔條整個A字啦!
星期三就係時候整返個公仔便當俾佢啦~
主菜係粟米肉粒加西蘭花,有菜有肉夠晒健康.之後就用火腿整豬耳同豬鼻,再用藍莓做眼睛,一個可愛嘅豬仔便當就完成啦!
豬仔飯配小小豬,簡直係絕配,我自己都覺得整得唔錯,都幾可愛呀(又嚟自我感覺良好了).當然小小豬都一樣好鐘意,仲話叫我下次再整添!
小小豬開始放新年假了,即係我又可以停一停手,休息十日之後就再嚟過.不過我都要趁假期上網研究下有咩新餸菜係啱做便當,同埋整咩新公仔啦!


text:
UK Business & Management Foundation 英國大學基礎課程 | 常見問題 | 讀啲咩?保證可以升上英國大學?
超級感激呢位follower主動同我講佢可以幫手share關於UK foundation嘅嘢❤ 希望呢個post幫到迷惘中嘅你🔥! Hello大家好! 多謝你地想睇關於foundation嘅嘢,俾咗呢個機會我分享!我喺英國西北部嘅大學讀緊Business and Management Foundation. 1. Foundation係咩嚟? Foundation中文叫做大學基礎課程,主要係俾完成中五或DSE成績未達到大學入學分數嘅學生.一般分2種,一種係uni based(One to One Foundation),另外一種係college based(One to Many Foundation).兩種都係唔需要經UCAS去報,可以直接經agent去報名(一般agent都會收翻visa手續費,其餘都一律唔會收.至於唔經Agent報唔報到呢樣,我唔太清楚,foundation辦學機構好似係同agent有聯繫,所以穩陣少少都係經agent報會好啲).只需要提供中五全年成績(需要4科至少及格,唔計算中文)(對象: 完成中五就去讀)或者DSE成績(對象:DSE考生)以及IELTS 成績證明(每個foundation入學要求唔同,我學校要求總分5.5,全部不低於5.0) College based 係根據你嘅成績,排名同能力去選擇大學,呢類嘅foundation一般都會係college到上堂,有機會入住寄宿家庭或者學校宿舍,不過聽聞學校宿舍係有規定熄燈時間.除咗要符合大學要求之外,仲要額外考多一次IELTS,達標先可以升學. Uni based則係只要達到學校要求嘅分數就可以直接升讀該大學嘅year one,喺大學入面上堂,仲可以享受同大學生一樣嘅待遇,例如擁有大學學生證,參加society,使用sports centers等.一樣都係住喺學校入面嘅宿舍,一般大學對foundation學生會優先提供宿舍,除非你真係好遲好遲先confirm 你嘅學位.如果唔係,一般都有宿舍提供. 我學校提供春秋兩季入學,即係10月以及1月入學,兩季入學同樣都要讀3個term.如果10月入學,就係 Michaelmas Term(10月-12月),Lent Term(1月-3月),Summer Term(4月-6月);而1月入學則係Lent Term(1月-3月),Summer Term(4月-6月)以及7-8月. 由於我係讀One to One Foundation,所以啲資料基本上都係圍繞One to One Foundation爲主. 2. Foundation 讀啲咩? 一般Foundation分6個範疇: Business and Management, Social Studies, Law, Life Science, Mathematics and Statistics 同埋Engineering and Computing.Foundation除咗會讀你大學會讀嘅科目嘅基本知識,例如我讀Business and Management,上堂係要上Account,Business Studies,Maths,Economics,而Social Studies 就會讀Globalization/Maths,Politics,Psychology,Media and Culture等等,另外都要上英文堂(Academic English Skill,簡稱AES),tutorial 同埋 Project Research Skill(簡稱PRS) 堂.Foundation老師係會俾功課你,佢地俾嘅功課一般都係預習或者鞏固.Business Foundation嘅課程同DSE有少少相似,我中學係有修Economics,所以foundation嘅Economics對於我係比較得心應手,Economics同香港DSE差唔多都係讀Micro 同埋Macro,雖然老師俾功課會係俾畫圖題比較多,但係coursework 一般都係essay.有同學中學修讀BAFS,因爲香港喺學美式會計方法,而英國則用英式,計出答案一樣,但係老師可以因爲技巧唔同而話你錯;對於account新手(e.g. 本人),foundation嘅Account唔算太難,因爲都係學最基礎嘅知識.如果你喺香港數底唔差又係英文教,恭喜你,基本上上課係易如反掌,數學主要學algebra,statistics同understanding mathematical terms and techniques.AES一般都係同你做吓閲讀理解,listening,寫吓文,簡單而言即係聽説讀寫.PRS同IES有少少相似,都係要做做資料收集,問卷調查,寫結論,改善方法等等.Tutorial其實係同自己班嘅班主任傾下計,佢會問吓你學習上面有咩難題或者有咩不安之類. 3. Foundation係點揀科㗎? 一般foundation會喺入學前會需要你揀住一個year 1嘅major先,但係嗰個唔係真係最後你要讀嘅科,只係揀住先.而真正揀科就會係Term2嘅開頭就會有個揀科嘅講座,主要講吓有咩科可以揀,張揀科表點填,到大概完term2就會要你交張最後決定揀科表.張表上面你要揀3個選項,你要全部揀曬,大學會根據你揀嘅科目而比個conditional offer你,只要達標就可以順利升讀.大部分科目都係有guarantee offer,只有部分例如ACF(account and finance)就冇guarantee offer. 4. Foundation點上堂? 分組分時間上,好似我學校將同科嘅人分組,年年唔同,聽師兄師姐講佢地係分ABCDE組,我呢年係分123456組,一組大概20-25人左右.每個term都有唔同時間表,所以唔好大安旨意覺得第一個term全部下午堂,所以全年都係一樣.AES,PRS, tutorial呢三樣三個term必有之外,foundation中有啲課程會連續上2個term好似business foundation嘅Business Studies同埋Economics,而其餘一般都係上1個term.除此之外,連續上2個term嘅科目一般一個禮拜都會有一堂lecture,會幾組一齊上. 5. Foundation點考試? 一般都係星期六喺lecture hall到考,無錯,係星期六.你要帶你嘅學生證同埋文具去考試.袋,電子儀器一律唔可以入個lecture hall,仲要唔可以着有帽或者有口袋嘅外套入去.AES都係考Listening同 Reading & Writing.Listening分2個部分,第1個部分就係同IELTS 嘅好似,錄音會播放2次,都係聽到咩寫咩.第2部分就係lecture talk,佢會俾你聽2次,第一次播嘅時候,你要將覺得重要嘅資訊mark低,因爲佢冇俾到題目你.聽完第一次之後,佢先會俾個題目你,俾10分鐘你,將寫低咗嘅資訊答落題目到,10分鐘之後就會再聽多一次,最後俾30分鐘你整理答案.Reading & Writing 呢兩份卷係一齊考,Reading考110分鐘,頭10分鐘只係俾article你睇,過咗10分鐘之後就會派題目,題目同article都係分2部分:article A同B,接下嚟你有1小時作答時間.作答完畢,就係到writing嘅部分啦.監考老師暫時唔會收你嘅passage,因爲writing嘅部分需要你參考article去作答,都係會有2題題目,2題都係同2篇article有關.Maths同Account都係有3個鐘頭比你去做題目,而Business第一個term就係答有關你自己business project嘅posters嘅問題,第二個term就係限時寫essay,因爲疫情關係,我第二個term同埋economic所有考試全部都變曬coursework,簡單而言即係全部考試改曬寫essay. 6. Foundation嘅同學係咩人?會唔會有local? Foundation一般係俾international students讀.換句話,即係英國以外嘅所有學生.以我組為例子,有我一個香港人,一個澳門人,兩個印度人,一個玻利維亞人之外,全部都係内地人,隔離組則有台灣人,印尼人,沙地亞拉伯人,杜拜人,日本人等等.年紀方面,基本上同學都係同自己差唔多歲數,不過,我有個同學大我10年. 7. 如果Foundation成績唔達標可以點? Foundation一般都希望學生可以順順利利升到大學.萬一你真係唔達標,可以選擇俾錢重考,重考完個成績都係唔達標,可以選擇要求比較低嘅科.如果真係差到連要求低嘅科都達標唔到,可以選擇重讀或者去排名比較低嘅大學.一般呢種情況,foundation辦學機構都會幫你做. 8. 作爲中五嘅你,考慮緊完成中五就去讀定係考完DSE先讀? 如果你DSE冇信心考得好,而想去外國讀書或者已經知道自己目標係咩的話,家庭經濟能力許可下,我會建議你選擇去讀foundation.可以提早適應外國生活之外,仲可以提高入讀大學嘅機會. 其實去讀Foundation係一個好大嘅決定,因爲你除咗放棄你考DSE之外,仲係放棄埋你中學畢業證書,如果唔順利大學畢業唔到,你嘅學歷只得foundation或者中五,所以要慎重考慮,唔好因爲唔想考DSE而去讀. 我身邊嘅朋友一般都係同我一樣讀Business Foundation之外,大部分都係Social Studies,而我眼見比較多人選擇都係呢兩樣,如果你係想讀其他科嘅,不妨去下睇吓有咩堂要上.


text:
近年嚟行山同露營愈趨普及,相信唔少香港人同小編一樣,熱衷探索香港嘅後花園,發掘這小城石屎森林外嘅另一面.小編決定趁機會向大家介紹 ‘Leave No Trace’ (山野無痕) 嘅概念.‘Leave No Trace’ 沿於美國, 當時到野外行山同露營嘅遊人漸多, 對環境造成破壞; 有見及此,當局開始提倡山野無痕嘅概念, 希望遊人享受郊遊時亦都會尊重同保護大自然.‘Leave No Trace’ 有七大原則,了解咗之後, 希望大家享受本地風光嘅同時, 亦會一齊守護這片土地.
事前準備絕對唔係上網睇幾個行山posts咁簡單!出發前應計劃好路線,預計要行幾耐,以及有無退出點等;同埋因應天氣預報而穿著同帶備適當裝備.小編鼓勵大家儘量避免假日去「打卡熱點」,亦可以早啲出發,避開人潮,行得舒服啲唔使同人迫之餘,都可以減低對環境嘅影響.另外,去露營前可以先計好食物嘅份量,係屋企拆咗包裝,再用食物盒等重新包裝拎去營地.咁樣做除咗可以減少浪費食物之外,亦可以避免係營地先拆包裝而製造大量垃圾.
好多時係山徑樓梯嘅隔離都會出現一條由前人開闢嘅斜路,雖然小編都明白有部分石屎樓梯的確唔好行,但請儘量使用原有嘅山徑,沿翻樓梯行.如果個個都行捷徑嘅話,條山路就會愈嚟愈闊,仲會搞到寸草不生,一落雨就好易積水同沖走曬啲泥沙.如果真係無山徑的話,就應該踩係堅固嘅地面上,例如係石頭或者乾草.露營方面,大家可以參考翻郊野公園嘅41個漁護處指定露營地點,唔好係沙灘或者燒烤場到違規露營喇.
相信大家對「自己垃圾,自己帶走」都唔會陌生.香港大部分郊野公園內嘅垃圾桶都已經被移除,但即使郊外有垃圾桶,其實都係隔一段時間先會有工人或義工清理,逐袋垃圾沿山徑搬落山;將垃圾帶翻市區先棄置唔單止減低對環境嘅污染,同時可以減輕清潔工人嘅負擔.
好多人以為蕉皮同蘋果芯等廚餘可以自然分解,就隨手丢棄係野外;但其實一塊蕉皮要幾個月嘅時間先會分解,過程中有可能引嚟野生動物嚟覓食,所以都係唔好隨地扔,袋住佢拎翻市區垃圾桶先棄置.
小編建議大家帶一個垃圾袋,將廢物裝好再帶翻市區先回收或棄置.當然啦,最好嘅方法都係減少製造垃圾,例如自己帶備水樽善用加水站,已經可以慳翻幾個膠樽.千其千其唔好亂拋垃圾,尤其係口罩!
簡單嚟講就係「眼看手勿動」.請將郊遊時見到嘅一草一木,貝殼同石頭等都留係原地,唔好將佢地拎走,影張相留念都一樣得啫.香港鄉郊中有唔少戰前建築,碉堡等古蹟,為咗保護遺跡,請唔好用手觸摸,離遠欣賞就夠喇.
香港郊野公園範圍內只有燒烤場同營地可以生火,小編亦建議大家儘可能係燒烤爐入面生火,減低對土地嘅影響.記得使用後要撲滅火種,避免死灰復燃引發山火.
請緊記山野係野生動物嘅主場,係郊外遇到野生動物例如係馬騮同牛隻時唔好大驚少怪,同佢地保持距離唔好打擾佢地.另外,記得千其唔好餵飼野生動物,咁樣做會令佢地失去覓食本能,亦可能令動物誤將行山人士當成食物來源.順帶一提,最好就將食物放係食物盒同背囊入面妥善保存,避免吸引馬騮過嚟搶嘢食.
大家到郊外都係想遠離鬧市煩囂,享受一下自然風光;將心彼己,行山時請將聲浪收細,避免大聲喧嘩同用喇叭聽歌.另外,行得比較慢或者停低休息時請企埋一邊,讓翻條路出嚟俾其他人行.


text:
自從搬咗出市區之後
就覺得…兄弟二人好像比以前更加宅啦!
以前佢哋總係好鍾意落樓,行行企企,踩下scooter,跑跑跳跳,無無聊聊的
但現在,同佢哋講:不如落街行下啦,留喺屋企好悶呀!
佢哋就會答:我想留喺屋企喎…..
其實我都明嘅
以前住愉景灣,只要我哋一落樓
佢哋就會碰到自己啲朋友
然後幾個小朋友追追逐逐已經好開心!
而家,真係唔同晒啦…
搬到出嚟,冇人冇物咁,朋友都唔多個……
佢哋變得咁宅,或者是理所當然的吧!
對於佢哋快要成為新一代宅男
鴻爸爸真係唔太接受唔到
趁住暑假,爸爸決定要俾佢哋多啲出街
希望咁樣可以讓佢哋尋找到外出的樂趣
然後能夠成功脫宅!
上星期,去咗我哋最熟悉嘅坪洲
一落到船,細佬豬已經勁開心啦!
說實的,我真係好鍾意坪洲
每次一入到去,就會覺得好平靜,好舒服
其實坪洲比起長洲,真的悶好多架
係一個冇乜特別嘅小島
我哋入去,主要都係踩下單車,打下籃球咁
我哋有兩位踩單車初哥
喺坪洲踩,就最好不過啦!
其實朗朗半年前,先學識踩兩輪單車咋
而且嗰次成功之後,就再冇踩過兩輪啦
哥哥初時同我講,話想踩有輔助輪嘅單車
但我仲係覺得,佢係應該得架!大概只係欠缺信心吧!
踩咗幾下,佢就有點想放棄啦…
呢樣嘢真係似足我…
話時話,爸爸最近真係做得愈來愈稱職啦!
佢見朗朗搞唔掂,就同朗朗傾咗幾句,又鼓勵下佢咁!
好快朗朗就搵到踩單車嘅節奏
鏡頭一轉
又睇下魚仔細佬先!
超搞笑,單車店叔叔一拎出呢部車時
哥哥已經忍唔住,指住細佬狂笑
不斷指住細佬,恥笑細佬娘娘腔
又真係幾娘娘腔嘅…哈哈…
三父子好溫馨哦…
佢哋踩單車,我就周圍影下相
當時已經五點啦,不過仲係好熱,好曬!
仲係第一次踩到盡頭
有個小石灘,有間小石屋
住喺度就好啦!咁安靜,舒服…
踩咗陣,我地就去打籃球
包場咁打,超正!
話就話打籃球,佢地兩隻野都唔係路架…
淨係識得行行企企,跑來跑去
同埋玩個Daddy
無厘正經,都唔係打波嘅…..
唔想打就唔好打,我哋又唔會迫佢哋學嘅
等佢哋大啲,有興趣先囉…..
其實係咁易玩下,一家人笑下,已經好好啦!
最緊要大家都享受嗰下嘅快樂嘛……
好,餘下嘅暑假,睇下幾時再有機會,入多坪洲一趟先!
相關文章:(80後媽咪)長洲一日遊
(80後媽咪)溝通比一切重要


text:
限量版,一個好容易吸引到我又會令我失守0既字詞,已經數唔到幾多次衰係「限量版」手上.人0既心態好奇怪,硬係覺得限量,賣完就無0既野就好似正d咁,有d 限量產品甚至會令人覺得非不惜一切去搶購不可.
但果d所謂「限量版」又係咪真係正d?係咪咁非買不可?
答案我相信大家心中有數,所以我依家都唔係見限量就買,真係會睇係埋0岩用同有用啦.
不過終歸係有「限量版」情意結,可以遇到真係正0既限量版,又真係會開心d .而我今次有幸遇到呢個我認為唔可以錯過0既限量產品 ...... L'Oreal Paris Revitalift 面頸輪廓塑形精華.
真係無諗過連skincare 都有期間限定,仲要係有抗皺塑顏0既功效,好吸引呢!
同系列0既mask 我有用開,仲係回購之選,今次呢個精華又如何?
個設計真係幾得意,上面係滾輪,下面係精華.
呢個按摩精華係有雙重修護作用:按摩+集中處理,緊塑輪廓.
Step 1 促進緊膚按摩
概念源自專業按摩技術,專利按摩滾輪0既特別設計創造出40個壓力點.
跟住下圖簡單3處碌碌碌,就可以幫助促進同調節肌膚機能.
記住係對準面同頸0既鬆弛部位,滾輪同臉成45度角,先好向上碌呢.同埋要注意力度,唔好太大力,同一部位最多重複按摩5次,避免整傷皮膚.
同埋真係建議碌之前先搽d 比較濕潤0既保濕產品先,如果唔係乾碌感覺上都幾傷皮膚呢!
講返碌後感,真係好爽,好似做用運動咁,塊面有d 暖暖0既感覺,feel d 血液運行咁,即時覺得皮膚都得到拉緊呢.
碌完一輪,當然就係用個精華做返護理啦.
Step 2 集中抗皺收緊乳霜
內含實驗證實高效抗皺0既維他命原A,仲有有助重新收緊同支撐皮膚0既活性纖維原.
專為按摩後用而設,有即時平滑肌膚同收緊輪廓0既功效.
有2邊窿,按出黎0既精華係1半透明,1半奶白色,mix 埋搽上臉,輕輕由下至上按壓返之前按摩過0既部位.
香味有d 似baby lotion ,質地都小杰,唔係太好推,所以按摩果陣要小心d 唔好太拉扯到皮膚,唔係就有反效果.用後即時真係見到皮膚平滑左,摸落柔軟好滋潤咁.但真係無保濕度,一定要前or後加保濕產品先得.如我之前所講,我都係建議用滾輪按摩前就先用較濕潤0既保濕產品,咁就碌同之後按都唔會咁易對皮膚造成過度0既壓力同拉扯啦.
只係試到短短5日,係咪抗皺回復線條真係未試到,但收緊輪廓就真係feel得到,睇得見.
我係果d 一唔夠訓塊臉就一定會脹爆0既人,近呢幾日我係3,4點先訓,呢兩日更係連續兩晚通頂,塊臉都無腫到脹爆咁,我信係碌碌同精華0既功勞黎架!
另一樣限量品就係L'Oreal Paris White Perfect 24小時重點袪斑雙效精華.
一支產品分左兩邊,一邊係日用0既遮瑕護理,另一邊係夜用0既袪斑精華.
遮瑕護理內含全新均衡膚色粒子,有即時遮瑕效果,同時有Melanin Vanish 袪黑亮白因子,減少黑色素,持久對抗黑斑,仲有防紫外線,幫助預防色斑同肌膚變黑.
坦白講,自從早前用過一支去斑產品之後,斑斑都幾乎無左影,所以都無再重點理去斑呢環,亦無咩特別需要遮,所以呢個遮瑕我主要用黎做防護同均勻個膚色,真係有即時打亮之效,但略嫌質地有d乾唔太好推,要先用保濕再用佢,如果唔係就變乾推.
呢個精華質地比遮瑕較濕潤,好推d又無咁乾,,因為只係用左短短5日,加上我d 表層斑真係唔太覺,所以都評唔到佢0既效果,不過都覺得用後皮膚有透亮左.
兩款限量產品價位都真係好相宜,特別係個塑形精華,我真係好推,精華用哂個碌碌都有用埋,碌多d刺激0下d 穴位,日子有功,唔變尖面都一定唔會脹面囉!
提提大家,兩款產品都係賣完就無,真係有買趁手呢!
真係多謝HKCOSME.COM 同L'Oreal Paris 提供以上產品.


text:
嚟到旅程o既尾聲lu,但都仲有另一個高潮,就係去Yala National Park參加safari啦﹗其實呢個都係當初想嚟斯里蘭卡旅行o既其中一個目的,所以都好期待啊~
先一日報好名參加天矇光出發o既safari,五點幾就要出大堂集合啦,好在酒店都安排少少小食咖啡茶俾大家填填肚子至出發~
我哋就係坐呢種jeep啦,有分一般版同埋豪華版,我哋呢種屬於豪華版,車身較高,有大窗子可以方便睇動物同影相,而且座椅都比較舒適﹗
車駛離酒店靠向國家公園入口時,開始見到唔同型號o既jeep,似乎有啲係嚟自Tissamaharama嗰邊o既tour,聽講同係一樣o既safari,係嗰邊出發會比係酒店o既平得多,但質素可能會參差啲~咪搞啦,都係跟酒店安全啲有保障啲吧?(雖然後來我哋架車成日死火…豪華jeep…哎吔吔~)
我哋排隊入場國家公園,酒店book tour時已經登記好資料俾晒錢,嚟到入口就唔駛我哋搞啲手續了~
首先迎接我哋o既係孔雀﹗
其實嚟Yala National Park最重要睇咩動物呢?睇過旅遊書同埋之前Galle買o既動物書就知道,最出名o既係睇豹,原來Yala入面豹o既密度係全世界之中最高o架,事關係其他洲其他森林,食物鏈裡面,豹之上仲有獅子老虎,但係斯里蘭卡呢個島國,豹就已經係食物鏈o既霸者(唔計人類,人類係最恐怖o既生物…),所以佢哋繁殖得好好,亦因為唔需要躲避狩獵者,所以佢哋會斯斯然咁高調出現喎~雖然咁講,但我哋今個safari其實係冇見到豹o既~:p話比較易見啫,都唔係一定見到家嘛~之前去花蓮一次賞鯨,去宜蘭一次賞鯨,叫就叫「賞鯨」,但結果都係得海豚(26-6-2009:花蓮day 4.出海賞鯨去~,16-9-2010:台北宜蘭trip day 5.出海親親海豚+龜山島,返台北爸媽與老朋友相聚),道理一樣啫~不過又唔會失望o既,因為見到其他動物都好興奮呢~
仲有好多其他雀鳥,不過鳥類要分辨太困難了,即使有雀仔書都搞唔掂~
今個safari之中,有啲動物好多見到,有啲就只難得見得一次…
比較容易見到o既就係小鹿斑比lu~哇,鹿群丫﹗佢哋好優雅,好可愛呢~
仲有多幾隻孔雀添~一直印象之中,孔雀係比較大比較笨重o既鳥,以前係印度見到o既都係地上面行,今次先第一次見到孔雀係樹上面,唔知佢哋飛上去時體態係點o既呢?
嗱,動物書o既價值就係呢度喇﹗鹿就大家都認得啦,咁右邊嗰兩隻係乜呢?好似都係鹿咁o既樣bor,但如果你用英文叫佢哋做deer就唔啱了,佢哋係sambar,係體型大啲o既鹿~
司機兼導遊叫我哋留意下池塘,我唔加個箭嘴落去大家一定唔知我講乜,我指住嗰條線其實係鱷魚嚟o架﹗﹗佢半浮係水面,對啲鹿虎視眈眈呢~
感受到危險性o既鹿們係我哋不知不覺間移咗去遠離池塘o既地方咯~佢哋好叻呢~
因為時不時司機都會叫我哋望下啲動物,所以好忙碌呢,有時左邊有時右邊~
大家見到樹叢中o既jackal嘛?呢種豺狼之類o既動物我都係睇咗動物書先識個名咋,司機介紹起時都唔會傻更更咁~
其實天氣認真唔好,雨越落越大,我哋坐係窗邊其實都又濕又凍,我哋架jeep居然成日死火喎,搞到司機要冒住雨出去修理幾次,我哋架車都停咗好幾次,我諗七八次都唔止,最後司機為咗我哋著想,好抱歉咁將我哋交咗俾佢同事,即是賣豬仔去咗另一架jeep回程~意外o既嘢冇人想o既~去到另一架jeep更熱鬧呢,又有一家大細又有情侶又有外國遊客~
啲水牛離我哋好近呀,見到佢哋有稜有角o既結實身段就知道佢哋係野生o既牛~
不過返到酒店範圍仲有動物睇呢,呢度成棵書都係猴子呀﹗其實都有少少恐怖,因為香港人對於猴子都係有啲怕怕吧,諗起馬騮山啲強盜馬騮時…我之前係浮羅交怡都俾馬騮搶掠過呢~(請參閱:27-12-2006:浮羅交怡island hopping.去到邊游到邊)不過呢度啲馬騮都冇對我哋做啲乜~
肚子餓了,好在早餐都預咗大家去完safari返嚟至食,雖然都晏晏地,但都未結束~動物tour仲未完呢,仲有隻小松鼠嚟探訪我哋~
去safari又淋過雨又塵土飛揚,好在我哋夠時間返房沖個靚涼先check out離開啫,可以乾淨清爽上飛機~
我哋一早搵咗酒店幫我哋安排司機載我哋返Colombo,今次唔駛經Galle,可以直剷大斜線返過去Colombo,所以行咗條新路呢,路經另一個國家公園Udawalawe o既邊緣,嗰度出名咩?
咪就係大象囉﹗我哋臨走前都仲可以同斯里蘭卡o既大象say多次hi呢~
因為路途遙遠,中間都有個休息站,難得的行咗個當地o既小商場,去咗個洗手間,買咗個我喜愛o既朱古力牛油曲奇(細個時兆康苑o既奧斯林餅店入面我o既最愛)同埋汽水上車食,正好鬆一鬆又解解悶~
我哋返到Colombo唔係即刻去機場呀,如果大家有留意之前o既blog,我話有個地方一定要再返嚟嘛,就係Odel百貨公司喇﹗我哋同司機約好時間,放低我哋係度個幾鐘,要好好shopping一下,買啲手信~果然不負我所望,自己要的紀念品,送俾人的都買好了,遺憾o既係之前見到好鍾意o既一件孔雀tee唔見咗,唯有揀咗另一件…點知返到香港先知原來媽咪買咗我原先鍾意嗰件,好在我買唔到啫~
我哋買完嘢再食埋個tea至搭車去機場~
其實去到都有啲太早,又未入得閘,我哋又怕等到瞓著咗過咗時間,所以輪流坐低同埋逛逛囉,我哋食埋最後一餐斯餐(唔知點解全國最大o既國際機場,一間似樣少少o既餐廳都冇,食咗個難食o既斯餐作結束…>.<鄉土味o既飯同埋凍冰冰o既餸…),換番啲未用晒o既斯里蘭卡rupees,正好可以入閘了~去到候機o既地方,我哋兩個都超眼瞓了,去咗間cafe飲嘢,好在有得上下網消磨下時間~
完成一半路程,去到新加坡等轉機,但因為超眼瞓的,今次都冇周圍逛啦,歸心似箭了~
安全抵港﹗
斯里蘭卡之旅完滿結束
前往其他斯里蘭卡旅遊blog


text:
謙卑同待客之道嘅比喻
謙卑同待客之道嘅比喻係耶穌講嘅一個比喻,記載喺《新約聖經》《路加福音》第14章第7至14節.
聖經譯文[編輯]
解釋[編輯]
耶穌用一個比喻,指出爭奪高位嘅危險,斥責社交上嘅驕傲.通常筵席上所擺設嘅座位係有唔同嘅層次,主人右邊嘅位係最重要嘅,主人左邊嘅第一個位係第二重要嘅,跟住嘅次序有唔同嘅重要性,主人會將尊貴嘅位留畀佢所睇重嘅人.當我哋做客人嘅時候,最好唔好爭搶頭位,先坐喺尾位度,等主人邀請你上來坐嘅時候,你會覺得因為你嘅謙虛而帶來更大嘅光彩.耶穌講呢個比喻,乃係教導眾人,要學習真正嘅謙卑.喺上帝嘅眼中,一個自私自利,自以為是嘅人,係唔配得尊榮.自高意味住最終必降為卑微,真正升高嘅道路係謙卑自己.
耶穌教導被請嘅人點樣做客人,跟住就指示家主點樣做主人.當擺設筵席請客嘅時候,要知道邀請嘅對象同動機.當時擺設筵席嘅目的,係請嗰啲有財勢,有地位,或者同佢哋有關係嘅人,因此可以有回報.耶穌並冇禁止正常嘅社交生活,佢只係強調,唔好期望要有回報.耶穌建議要佢哋喺請客嘅事上,亦都遵行天國嘅道理.應該邀請嗰啲貧窮嘅,殘廢嘅,跛嘅,盲嘅人參加,因為呢四種人係冇機會被邀請參加,亦都冇能力回報請佢嘅主人.請有錢人食飯可得到人嘅回報,但係請窮人食飯可得上帝嘅回報,噉樣先係真正嘅有福[1].


text:
撰文:Yutorin|圖片:PETRIP,新傳媒資料庫
10個影紅葉技巧
1|焦點放在色彩飽和度
有冇試過肉眼睇嘅風景,同透過相機mon睇嘅顏色有出入?呢個時候就要注意「影像風格」喇!
雖然一機在手,但一直都只用auto模式,影唔到滿意靚相嘅話,可以由設定攝影模式嘅時候,調校「色彩對比」,「色彩濃度」,令紅葉嘅顏色更鮮艷突出.
2|利用「白平衡」
覺得張相顏色太淡薄,色彩重疊嘅話,可以試下用「白平衡」調整色彩,有效改善影像嘅整體感覺.
調整「白平衡」時,配合晴天,陰天等天氣狀況更改,就可以簡單影出同auto模式完全唔同嘅感覺.
3|留意天氣
想影出最鮮艷嘅紅葉,果然都係晴天下影最好.建議出發賞紅葉前,事先留意天氣狀況.如果唔好彩遇上陰天,可以嘗試調整影像風格,或調整「白平衡」,令照片展現出另一種style.
另一方面,自然太陽光係最容易影出鮮艷顏色嘅紅葉,而朝早同黃昏時段嘅光線,可以令紅葉嘅色彩更鮮明,更可以嘗試喺人流較少嘅朝早時分出門影靚相!
4|配合背景改變曝光度
作為攝影新手,因為唔識調校曝光度而沿用auto模式影相嘅情況較多,但經常都唔係太光就係太黑,影到暈都未影到張滿意嘅相.呢個時候,可以配合背景更改曝光度!例如喺紅葉之下,並以天空作為背景,可以增加曝光度,咁就可以令本來顯暗嘅紅葉變得光亮.
另外,想影掉落地上嘅葉片時,使用auto模式嘅話,會配合昏暗地面調整,而令紅葉嘅顏色太鮮明.咁嘅情況下,可以調低曝光度,令紅葉嘅顏色更顯自然.
5|影light-up推薦日落時影
日本唔少賞紅葉景點會於日落時分開始點燈,想影靚紅葉夜景嘅觀光客絕非少數.之但係,昏暗環境中點燈嘅紅葉,相比起日間時分光度較少,容易影得模糊.呢種情況雖然推薦使用腳架,但禁止使用腳架嘅觀光地點都有唔少⋯⋯
咁嘅情況下,就推薦喺天空尚未完全變暗嘅時分,亦即啱啱日落嘅時間去影.感度提高嘅話,即使係手持相機,都能影出靚嘅點燈紅葉景致!而且剛日落嘅時分人流較少,係隱藏嘅最住攝影時間!
6|嘗試使用三腳架
如果用遠距鏡頭或大鏡頭,喺黑暗地方攝影時,總係容易因手震而令照片變模糊.利用三腳架就可以喺安定嘅狀態下影相,可以不倚賴感度而影到靚相.
觀光熱點嘅話,有機會限制唔畀帶腳架入場.呢個情況下,就建議搵扶手等,可以穩妥放置相機嘅地方,安放好部機再影.
7|捕捉光線
不規限於紅葉,攝影時,巧妙地捕捉太陽光係一張相嘅關鍵之處!Close-up影紅葉嘅時候,以逆光狀態嚟影,可以影出葉片細微嘅變色情況,有漸層效果.
影全景相嘅話,可以用順光或斜光嚟影,呢個影法唔單止可以令紅葉嘅色彩更突出,亦可以同天空嘅清澄形成對比.配合自己想影嘅照片形象嚟尋找合適光源,角度,嘗試影出令自己滿意嘅作品.
8|挑戰各種構圖
拍攝紅葉嘅時候,總會發現影親嘅相,張張都差唔多咁,角度,構圖都異常相似.為咗防止發生啲咁嘅事,白費咗難得嘅靚景,嘗試挑戰各種構圖,令相片更豐富!
煩惱用咩角度影嘅話,推薦好似由下向上仰望嘅角度嚟影.可以蹲下嘅話就蹲下,唔得嘅話,可以直接將鏡頭向上影,可以影出以藍天作為背景嘅紅葉群.呢種構圖唔會影到任何人,喺人多嘅景點拍攝嘅話,建議使用呢個影法.
9|活用模糊功能
將背景模糊,又或將最前嘅葉片模糊掉,可以將最想影到嘅嗰片紅葉突出起來.可以透過調整對焦嚟活用模糊效果,令張相更有美感.
想好好利用模糊功能影相,就將自動對焦換做手動對焦,然後點擊畫面上想要對焦嘅地方,就可以凸顯出你想要嘅畫面部分.呢個方法連智能手機都能輕鬆影到,下次出門影相可以嘗試一下!
10|用軟件做微調整
一張完美嘅靚相,除咗拍攝時嘅各種環境,技術條件之外,之後嘅相片編輯可以令相片更加靚!而且,連相機都無法捕捉得好嘅細節部分,可以透過軟件調整至自己滿意嘅模樣.
現時有唔少免費嘅手機apps可以執相,而且仲有唔少係免費下載使用.如果只係想放上Instagram,facebook等社交媒體上,絕對足夠有餘!


text:
「十年」
十年前決定放棄高薪厚職,開始籌備自己公司,用六個月一邊返工一邊準備,希望用十年做自己想做嘅嘢.十年後嘅今日,覺得十年原來比想像中快,快到自己都唔知做咗啲乜,甚至乎覺得比起十年前更加倒退.近嚟五年嘅轉變就更加大,尤其係郭大少出世之後.如果再比我揀過會唔會揀同一條路?十年期限到了,下一步究竟係點?其實近年嘅問題不斷重複,真係有啲攰.放棄,堅持依然係一大個問號.
「今日」
如果我十年後再睇返今日寫嘅嘢究竟有啲乜嘢感覺.或者就好似時間囊咁,記錄今日嘅心情.有次同朋友傾計,唔知係唔係去到中年,開始有啲模稜兩可嘅年紀.因為再唔係好似十年前咁有嗰種衝勁,亦都唔會仲以為自己好後生,有大把時間.如果再過多十年,基本上只會越嚟越少選擇.如果用空洞去描述今日嘅自己都應該幾貼切.因為有好多嘢要處理,但係就好似老鼠拉龜咁,無咗某種動力.
「將來」
當然選擇邊條路都係自己揀嘅,所以無得賴任何人.任何嘅結果都係自己揀嘅!當然有諗過過返正常人嘅生活,但係原來係行唔通,所以又係要硬着頭皮繼續行.會唔會試下轉換環境?當然如果係一支公又或者無負擔同憂慮嘅話,其實應該已經轉換咗.往後十年真係摸不清,睇不透.點樣行,行去邊,其實真係唔知.而家都只係逆來順受,因為諗太多都好似無用,倒不如就由佢船到橋頭自然直?寄予十年後嘅自己,記住自己嘅座右銘!生命並不在乎長短,只在乎精彩!


text:
係眾多品牌入面,Celine都算係小編Dream bag首選,次次出新款都非常百搭耐用,貴得好有道理,今日就等小編我同大家分享下6大喜歡呢個品牌嘅理由啦!
photo via purseblog
第一點,Celine嘅創意總監Phoebe Philo真係一個超級天才.佢嘅成功絕非偶然,佢一手將垂死嘅牌子救返生,可見佢對時尚嘅觸感有幾精準.如果你有時間睇下佢在任中所推出嘅手袋,你一定會愛上佢嘅品味同眼光!
photo via thebeautylookbook
第二,Celine袋深受時尚人士嘅喜愛,係各大時尚場合同時尚Blogger嘅穿搭入面都見到Celine袋嘅踪影,只要拎住Celine袋簡簡單單都可以搭配出簡約時尚.
photo via dailycupofcouture
第三,岩岩講起Celine袋係行簡約路線,但令佢係云云品牌入面突圍而出嘅,係佢簡約大氣得黎又好注重細節,你可以係佢唔同系列嘅袋上面搵到好多有趣嘅細節,簡單又唔死版,更加突顯持有者嘅品味.
photo via pinterest
第四點,Celine其實有好多經典款都唔怕同人撞款,因為佢出咗好多唔同特色嘅袋款,所以大家都可以依自己嘅特色同需要去揀選岩自己嘅袋.
photo via mandyche777
第五點,係小編最欣賞嘅,Celine無一個圖樣化嘅Logo,簡簡單單就咁用返品牌名作標誌,好低調,唔會俾人一種為用名牌而買名牌嘅感覺.
photo via designerbound
最緊要嘅係,Celine袋係非常耐用同經得住時代考驗,品質非常之好,絕對對得住佢嘅價格.所以都好岩作為新手入嘅第一個袋嘅牌子.
小編自己打完篇文都好想入返一個寵幸下啊!唔知你地有咩感興趣嘅品牌呢?


text:
呢幾年以傻大姐形象突圍成功嘅麥美恩,一早係TVB各大綜藝司儀節目主持搶手貨,事業起飛嘅麥美恩更唔忘本,帶攜娛樂主播男朋友許文軒上位.
據悉,麥美恩為咗幫男朋友,呢排狂向綜藝節目監制同廣告客,舉薦男朋友許文軒,更以酬勞半價自薦可以同男朋友情侶檔演出.
提到麥美恩,其實佢喺2011年參選香港小姐,可惜遺憾落選港姐,不過麥美恩有急才,口才被高層欣賞,所以推薦佢進入TVB做咗娛樂節目主持人,委派同森美一齊拍攝《森美旅行團》.
喺《森美旅行團》中,麥美恩傻大姐嘅形象深入民心,事業愈戰愈勇,近年更盡獵大型節目司儀演出,喺TVB工作量驚人,連男朋友許文軒亦因為佢受惠.
許文軒呢排工作量激增,由主播殺入TVB做司儀,較早時擔任《萬千星輝頒獎典禮》攞獎旁白司儀,又可以同女朋友搭檔做《勁歌金曲頒獎典禮》司儀,事業轉強.
提到許文軒,其實佢入行前曾經參加過全球華人新秀歌唱大賽,仲獲得冠軍兼奪最佳臺風獎,之後返香港參加總決賽,同屆香港代表仲有宜家已經喺國內紅盡半邊天嘅陳偉霆.
原本許文軒係讀設計,放棄做設計師加入TVB做主播,自從同麥美恩一齊,事業心激增,麥美恩好緊張男朋友事業,不停為男朋友而作出鋪路拉線.
麥美恩主持節目出色,畀TVB選中做鄭裕玲嘅接班人,所以佢同TVB高層關係特別好.
唔理點樣,宜家見到麥美恩同許文軒咁幸福,真係替佢哋開心,同埋期待佢哋喺之後嘅事業上可以有所成就,加油.
Like MisshkNews Facebook!不出门也能知天下事~


text:
荔枝角道
荔枝角道(英文:Lai Chi Kok Road)係香港新九龍一條馬路.路綫大柢同長沙灣道,由旺角,經大角嘴,貫通深水埗,長沙灣到荔枝角為止.佢東南駁彌敦道,西北駁葵涌道,全長約莫3.6千米.當中西九龍走廊長沙灣尾落橋位,去到葵涌道天橋一小段,係5號幹線一部份.
史[編輯]
最初只荔枝角道分兩段.第一段由望角(今日旺角)上海街,伸到去黃竹街,入最舊深水埗市區,到欽州街止到海邊.其後,由上海街伸長到彌敦道同水渠街交界,弼街街口.之後填海起深水埗營盤,深水埗一段稍稍伸到九江街為止,到營盤為止.
而另一段係荔枝角嗰度,最初係荔枝角對出軍用填地.呢段即係家陣荔枝角消防局經美孚新邨萬事達廣場到荔灣道止.1960年呢兩段因為長沙灣填海,先至駁通.跟住荔枝角交匯處同葵涌道天橋起好.1970年代,美荔道起好,條街由美荔道同荔灣道一段,變成美孚新邨露天嘅萬事達廣場,唔畀車行,美荔道替咗佢個位.
各段[編輯]
荔枝角道係雙程路,每邊有兩到三綫,由旺角伸到去荔枝角.
旺角同大角嘴段[編輯]
荔枝角道係最早期一條馬路,畀車深水埗市區駁去九龍半島其他地方.呢段東南起自旺角彌敦道,弼街,水渠街大路口.去到旺角北便,深水埗同大角嘴交界嘅界限街同黃竹街路口.中間主要路口有上海街,廣東道同塘尾道.
呢段喺1920年代起,初時望角(家下旺角)重係村地.而當時九龍至旺嘅街係上海街,所以亦以佢為起點[1].靠近塘尾,家下大角嘴重係山來.過咗塘尾邊黃竹街,就入深水埗市區.
荔枝角呢段主要係住宅,唐樓同洋樓都有.旺角路口,對住始創中心,而路口三角地,叫旺角康民角,有環境保護署路邊監測站.砵蘭街同太子道西之間一段,有旺角維景酒店.去到塘尾道口,有古蹟雷生春大廈.
深水埗段[編輯]
荔枝角道深水埗段,貫穿深水埗最舊市區,由今日黃竹街同界限街交界個位,到欽州街口,當時欽州街經已係海皮[2].呢段有幾個路口,有界限街,黃竹街口,有南昌街口,重有北河街,桂林街,到欽州街.呢段荔枝角道,設計時比其他街闊落.
呢處主要都係唐樓同洋樓,標誌有南昌街明渠,不過經已冚密.近桂林街口有香港能仁書院.
長沙灣段[編輯]
由欽州街到甘泉街呢段,全段都喺長沙灣嘅填地之上.條路係曲尺形,喺長沙灣徑屈咗一屈.過長沙灣警署屈向蝴蝶谷.
條路起法係跟填海,當時係由荔枝角同深水埗各有各填,而荔枝角道就各有各伸長,最後先至駁埋.最先填嘅係欽州街到東沙島街打出一段,為咗起深水埗營盤而起.但因為營盤都幾大,荔枝角道只伸到去九江街.
呢段荔枝角道主要係公共設施為主,視野好闊,去到近荔枝角嗰邊,有工廠大廈同私人屋邨.欽州街口有深水埗警署,側邊有麗閣邨,去到東京街口.另一邊有深水埗公園同深水埗泳池.東京街到發祥街,一邊有哥爾夫球場,另一邊有廢屠房,同埋蔬菜批發市場.發祥街到興華街,有香港專業敎育學院黃克競分校.興華街有長沙灣臨時家禽批發市場同深水埗運動場.過通州街口宇晴軒,昇悅居同泓景臺三個私人屋邨.長茂街有長沙灣警署.
荔枝角段[編輯]
荔枝角一段,只係單程入美孚.由同蝴蝶谷道同葵涌道口開始,貼住葵涌道天橋,到美荔道為止.
呢段路1920年代就有,只不過當時未有名.最初佢駁住青山道,位置喺家下荔枝角消防局開始伸到家荔灣道,當時係填海邊,對住荔枝角灣.1920年代軍地[3],之後有煤倉同油倉.後尾油倉變成美孚新邨.當時荔枝角道尾嘅荔灣道,叫荔枝角沙灘道,可以入去荔枝角灣嘅泳棚.1960年代尾到1970年代初,荔枝角交匯處同葵涌道天橋起好,變成家咁樣.之後美荔道起好.美荔道到荔灣道一段,變成美孚新邨露天嘅萬事達廣場,唔畀車行.自此,去灣嘅路由美荔道替咗佢個位,而荔枝角道縮短少少到美荔道為止.
葵涌道天橋底可以轉入長沙灣道,掉頭出九龍市區.而荔枝角道尾直行係荔枝角大橋上橋位,直入葵涌道.葵涌道橋底,亦有美孚巴士總站.入巴士站嘅巴士全部經呢段荔枝角度入,經另一邊長沙灣道出.
呢段路主要有九龍巴士總部,美孚新邨,美孚巴士總站同荔枝角消防局.


text:
嚟到杭州第二日,今日本身打算去西溪濕地,如果夠時間o既話,可以去埋未城就好lu~西溪濕地係杭州「三西」之一,同西湖,西冷並稱三西,係第一個國家級o既濕地公園喎,而家似乎都幾大力promote呢個景點,因為杭州o既官方旅遊page都講好多,仲有特別專輯添,加上而家有個「花朝節」,我哋更加要去睇下啦~如果大家睇過「非誠勿擾1」的話,西溪濕地更加係嗰度o既取景地方﹗不過我同day都未睇過呢套戲,所以冇乜特別強烈感覺,而家返到嚟都想睇番﹗
食個早餐先﹗
呢間杭州海外海智選快捷酒店,屬於Holiday Inn旗下o既Holiday Express,有牌子,早餐質素都比上海嗰間好得多~不過當然唔係話好豪華好豐富嗰隻啦~ 閱讀全文 →
由西湖行返出嚟,諗住搵嘢食下﹗隨意隨意行居然俾我哋行咗去條步行街喎,我之前睇啲旅遊資料時都冇見到呢,後來先知道呢度叫「南宋御街」,係一條幾有特色o既觀光街嚟o架~我諗都有旅遊局o既悉心安排,因為入面真係好古裝呢~
誤打誤撞入咗去步行街區,心諗,好嘢,應該有好多嘢食吧~ 閱讀全文 →
雖然係正確o既巴士站落到車,但要兩人撐住一把遮都幾狼狽,因為都唔細雨…其實本身打算踩單車遊西湖,全杭州都有好多公共租借單車服務點,只要有張IC卡,嘟一嘟就可以帶架單車走,一個鐘內還就免費,一個鐘兩個鐘都係幾蚊o架咋,好方便,見到市內都有好多市民用嚟代步,而且佢哋鋪單車徑都好全面~但我哋去問一問,要去唔知咩路o既幾多號先辦到張IC卡呢,哎吔吔,好麻煩丫~所以結果三日都冇踩到單車呢,可惜可惜~
行到西湖邊時,呢個音樂噴泉啱啱表演緊,但呢,最近先睇過Las Vegas Bellagio 嗰個,呢個比起上嚟就…真係唔係太up to standard…雖然噴水同音樂都幾配合,但啲水柱比較弱,有啲歪歪地,同埋故事性比較弱囉~有待改進﹗ 閱讀全文 →
影完相完成任務,之後嗰幾日都係去玩玩玩囉~我哋第三日就會出發杭州,都想係杭州spend多少少時間,因為以前去親都係即日來回,係網上睇真係好多地方幾有趣,如果多啲時間希望可以去多啲地方呢~今次自己玩有前後三日喎,應該唔錯啩~(當時天真地諗…:p)
因為之前食過酒店早餐質素麻麻地o既緣故,我哋決定出街食﹗之前係我哋住嗰間酒店o個條路行過少少見到有間賣湯包o架,即是小籠包吧?點知我哋九點左右去到佢未開門呢,四周行下都唔係好似有咩鋪頭仔食下地道嘢咁,算啦算啦,KFC都好啦,可能都有啲特色食物啩~
真係幾特別喎,早餐時間竟然樣樣早餐都冇?﹗得番兩款,day要左田園雞堡餐,比較「KFC」,我就要咗粥同油條﹗(唔係雞粥同埋唔係雞肉油條,但都唔知點解關KFC事…)另外加多份XO醬蘿蔔糕(似乎都同KFC冇關…)~麻麻地啦,粥同蘿蔔糕都ok,但個油條真係怪怪地, 閱讀全文 →
又一個trip﹗今次呢個trip都唔係話萬分期待咗好耐嗰種,事關我哋去上海主要係影pre-wedding相相,但係我哋原先係去日本輕井澤影嘛,而且早在上年年中時就報咗名lu,一直都期待著+plan,後來酒店機票都book好晒日本先發生咁慘o既大地震,冇辦法啦,cancel咗個trip,好在同我哋影相o既Picasso Wedding可以俾大家改去上海,澳門or留番係香港影,選擇十月時再去日本影紅葉都得~咁我哋就揀咗去上海了﹗
行李都多丫,因為係香港公司,所以我哋要自己帶啲禮服上去,租咗兩套婚紗一套男裝禮服,另外自己係淘寶淘咗一套晚裝,一個大袋裝住晒,同埋仲要帶埋啲皮鞋呀,花球呀,公仔呀咁,所以行李特別多﹗day一大早上嚟我屋企,pack埋佢啲個人行李一齊去隻大喼度,好在有咁做咋,如果唔係兩隻喼+大袋真係唔知點算﹗
一個good morning就由麥當勞開始啦~係屯門市中心食完早餐,坐B3X巴士,十幾分鐘就去到深圳灣口岸喇,我哋買咗深圳飛o既機票,比起香港飛每人平$1500呢~其實都唔少人會咁樣飛,但唔知我哋點解次次都咁唔好彩… 閱讀全文 →


text:
今次介紹一下廣洲夜生活,唔再係去地標式既廣州塔,當然要去一下酒吧.
琶醍係一條酒吧街,同時都係一個創意藝術區.原來琶醍以前係珠江啤酒嘅工廠,所以入面保留左一個好有特色嘅啤酒博物館,大家有機會黎嘅話,記得入去參觀下.琶醍酒吧街有多過30間嘅酒吧同埋特色餐廳,網上好多人都推介人氣餐廳清漫餐吧,今日佬小編就帶大家一齊睇下入面有啲咩咁特別啦!
清漫餐吧係結合左音樂廳同酒吧,同時以時尚風格,難以抗拒嘅美食,成功打造成一個年輕人嘅天堂.平日嘅清漫餐吧都已經好多人,假期嘅話仲要等一陣先可以入去,建議如果星期六,日黎,都係打電話book定位先會好啲.餐吧有室內同室外嘅位置,最好提早少少黎到,選擇返自己鍾意嘅位置.
一入到去清漫餐吧,你會發現成個裝修都係好用心,好似有好多花花草草,亦有浪漫氣球,閃爍燈飾,真係好岩打卡呃like.佬小編最欣賞嘅就係台上嘅駐場歌手唱歌好好聽,任何類型嘅歌曲都可以輕易駕馭到.9點前唱歌就會偏向民謠歌曲;9點後會變成酒吧live band,當日佬小編仲聽到幾首粵語經典歌,好有親切感.
食物方面都令我覺得好有驚喜,例如招牌香雞,咖哩蟹,酸菜魚都令我地好滿意,而且價錢唔貴,每人成餐飯都係用左$100左右,又抵又好食.清漫餐吧仲提供左唔同嘅調酒飲品,都好好飲,外形仲好靚,物超所值呢!
去廣州玩,一定要試下呢間清漫餐吧,佢仲營業到凌晨兩點,好岩夜晚先出動嘅朋友呢!
地址: 新港東路磨碟沙大街118號琶醍B區二樓
營業時間:星期一至星期日 17:00pm-02:00am
交通:地鐵廣州塔A出口,再搭電車到琶醍站


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2017年8月30日 星期三
聽花CD #3:A New Beginning
重開專欄講音樂,既然決定重新上路,今次用一個新方法開始.之前執碟有個櫃終於執到吉咗一半(其實只係夾硬將嗰一半搬去其他眼不見為淨嘅暗角),跟住屋入面見得到嘅碟都望一次,想聽同想寫嘅抽晒出嚟,再慢慢諗寫乜同點寫.
一隻隻碟寫有時會好悶(同冇咁多時間逐隻寫),新專欄想試吓唔同寫法,好似幾隊band幾隻碟撈埋一齊寫,寫吓跨媒介題材,甚至唔寫音樂寫吓工業同文化,雖然我寫嘢成日拉到好遠離晒題,「聽花CD」呢個專欄都會盡量集中CD同音樂上面.
執出嚟啲碟想夾埋寫嘅紮埋一舊,跟住好似俄羅斯方塊一舊舊堆高佢,啱啱好質滿半隻櫃,我老母見到都話
「十幾年嚟第一次見你啲嘢咁企理.」
一紮碟一個project,未計單碟已經有六十個project,以我寫文嘅速度分分鐘一個月先出到一篇,就算唔再加新碟已經夠寫幾年,當然前提係唔會爛尾先.咁多年嚟耐唔耐就會嘗試唔同形式嘅專題寫作,不過多數維持一段時間就無以為繼,因為要定期出文時間同心機消耗好大,好耐以前仲會投稿俾網站同雜誌專欄就冇計迫住起貨,到純粹為自己興趣時冇承擔自然會hea,寫到咁上下或者返工忙屋企多事就會放低甚至放棄.希望咁難得準備晒成櫃碟俾自己寫,「聽花CD」可以的起心肝成為一個長遠發展嘅寫作計劃啦.
(然後話,咁難得執到個櫃咁靚,再拎返落嚟咪搞到亂晒又要執過?都係由佢唔好搞算啦唔好寫喇)
2017年8月29日 星期二
聽花CD #2:Hear Flower CD: The Provenance
好耐未認真寫過碟評,你叫我用香港話亂啡幾百幾千字講一隻碟其實唔難,但要好似以前投稿時期用書面語正正經經寫,一個禮拜寫到一篇已經算好快.所以十年前仲係台灣前衛金屬誌論壇管理員時搞過個「每週一唱片大行動」,就係迫自己每個禮拜最少寫一隻碟,不過只堅持到一段時間,因為以我寫文嘅仔細程度同長度,要定期認真寫碟評絕對稱得上係苦差,離開TRHK之後都好少再寫喇.
不過早排煲返好多香港band同indie舊碟,又挑返起舖寫文癮.其實有諗過開個樂評page,但當以前返學同份工較得閒時一星期寫一隻碟已經係個大挑戰,我諗直到謝安琪再出碟之前都唔會再寫論文式「專業」樂評,開個page但一兩個月先出一篇文就冇意思啦.而且你知身在香港地開得呢種page,一定大把人挑你機話你寫啲嘢錯乜漏乜,所以都係留返喺自己地盤,聽完一隻碟有嘢想寫,有心情又有時間時咪用唔認真嘅方式講講佢,自己匿埋打吓飛機就算啦.
仲有一個原因,因為遲出世加太遲開始聽音樂,失去經歷香港樂隊同獨立音樂最輝煌時代嘅機會,只有靠之後聽人講返同自己追返,再開始寫樂評就係多一個理由俾自己發掘歷史,同重溫返早前買落但未聽真嘅CD,寫吓新band新碟之餘亦分享返舊band舊碟.你知啦,香港地嚟緊冇乜show睇架喇,冇show評寫時咪寫吓碟評囉...
對我嚟講寫作最難嗰樣唔係寫得好而係改名,成日篇文寫完都諗唔到叫咩好就亂咁嚟,所以你見劉Sir啲文啲page堆標題成日九唔搭八,我真係覺得改名好難.不過今次開個樂評專區,第一樣就係起個名叫「聽花CD」,全因呢樣就係導火線,唔係因為有想聽返嘅舊碟已經聽到花晒播唔到燒唔返,就唔會去節拍去二手舖去HMV開倉上Yahoo拍賣掃成堆碟,繼而促成有興趣寫返碟評.
同改呢個名,亦係希望喺呢個數碼世代,可以搵到下一隻會俾我聽花嘅CD,唔知仲有冇機會撞到呢種可以俾你聽到花嘅神作?
訂閱: 文章 (Atom)


text:
「張保」
相信近排多咗人講「張保仔」,所以又再一次好奇睇返歷史.原來佢原名係叫「張保」,新會縣江門鎮水南鄉人,而係一八一零年以前係廣東沿海嘅著名華南海盜.當然而家係我哋香港為人熟悉嘅歷史人物.雖然知道佢好勁,但係唔睇歷史都唔知係百幾年前,佢竟然有近三百隻船同多達七萬人跟佢搵食.但係佢雖然係海盜,不過佢唔容許部下係駐紮嘅地區搶掠.而百姓視佢為劫富濟貧嘅俠盜!
「歷史」
真係唔睇返歷史都唔知原來「張保仔」做海盜係因為細個嘅時候俾海盜「鄭一」擄走咗.原本得十五歲嘅佢自此就開始咗佢嘅海盜人生,而根據歷史佢係大約三十幾歲逝世.最利害個位係連葡萄牙嘅文獻都有記載當年係清嘉慶十五年,即係一八一零年,葡萄牙艦隊係大嶼山海面同紅旗派嘅三百多艘武裝船相遇.而張保仔所派出嘅兩支先鋒船隊竟然被澳葡艦隊擊敗,於是親自率領水師駛抵戰場.
「劇集」
雖然未睇第一集,但係網上面已經有好多負面嘅評擊.當然係劇集未播之前吹到咁勁,搞到大家期望太高.不過睇片頭係又好似幾吸引嘅!我諗其中一個期待嘅原因或者係洪永城做張保仔.雖然佢係臨危受命,代替黃浩然,不過你問我嘅話,洪永城似海盜多過黃浩然.不過今次無綫又玩穿越時空,真係悶唔悶啲呀?唔通佢唔怕舊最緊要受?以為係「尋秦記」定係「回到未嫁時」?


text:
「百日」
以前我哋細個慶祝小朋友滿月,但係而家大家都改為慶祝同搞百日宴.因為好多人覺得初生嬰兒啱啱出世一個月就帶佢出街有啲危險,同時媽媽啱啱坐完月身體都仲未完全復原.所以大家都選擇擺百日宴就係因為咁嘅原因比較多,當然仲有好多人都會按照傳統擺滿月酒.時間過得真係好鬼快,個仔咁就出咗世三個幾月.而見到佢日日都開開心心對住我哋笑,真係外面發生乜嘢事都唔再重要!
「慶祝」
今晚係阿仔嘅百日宴,我哋選擇咗簡簡單單咁淨係同自己屋企人食一餐飯.而今日最開心嘅就係爺爺最終可以出院,趕得切一齊同曾孫慶祝!之前身體唔係咁好,一直係醫院.當然好擔心佢,同時亦唔知佢出唔出到院同我哋一齊慶祝.當然如果最後唔得都無辦法,佢嘅健康係最緊要.不過最後佢好叻,趕得切,因為好難得可以四代同堂一齊影張相,一齊食飯.希望阿仔同爺爺健健康康,快快樂樂!
「誇張」
依家啲人搞百日宴真係可以好誇張,好似搞到自己結婚咁誇張.有時係度諗係唔係又係一場大龍鳳?其實最緊要係乜?未就係一家人開開心心食餐飯囉!當然我老婆又再一次出手,整咗個佈景板,淘咗啲氣球同件衫俾個仔,當然唔少得生日蛋糕啦.因為到最後係我哋啲大人先知道發生緊乜嘢事,話就係小朋友嘅大日子,但係到最後最開心嘅咪又係我哋啲大人囉!一個三個月大嘅人仔點會知道同記得嚟啲嘢呢!


text:
「年頭」
每年嘅第一日,好多人都會寫下今年會有啲乜嘢嘅願望同期望.其實好幾年前都講過每年都有好多嘢想做,但係每年嘅年尾都發覺好多嘢都做唔到.所以最好每年都係順其自然,唔好定啲乜嘢嘅目標,因為邊個知道今年又會發生啲乜嘢事呢?年年都總有啲嘢係預計唔到,每年都總有意想不到嘅驚喜,好多嘢都係身不由己.不過有目標就當然好過無目標,但係今年都應該淨係得一個.
「目標」
今年有乜嘢目標?如果依家你問我,我諗我嚟刻淨係得一個.就係希望今年可以專注搞好數據分析嘅教育工作.雖然近年已經開始嘗試開辦自家品牌嘅課程,而且係不同嘅地方教書同繼續推廣數據分析,但係進度有啲慢,仍然覺得未夠.要將數據分析普及化,專業化以及得到市場嘅重視,相信仲有一段距離.更重要嘅係要灌輸正確嘅知識同概念!
「願景」
要改變市場係需要時間,而整個數據分析嘅市場仍然有好大空間去發展.如果只係香港本地嘅市場實在係太細,所以要放眼亞洲同國際.數據係無地域嘅界限,雖然好多分析係可以自動化同智能化,只不過好多人亦都忽略咗好多基本嘅因素.分析係基於特定嘅條件同過往嘅經驗,通常係有一個固定嘅模式而受到不同嘅限制.當遇上不尋常嘅情況就無法作正確咁運作.到最後其實都係需要人嘅知識同經驗去了解同翻譯數字背後嘅意思.
Also published on Medium.


text:
話說今日呢個合乎商務及經濟發展局最大利益(之係GDP主義,話知你死人冧樓,奴工都要開工)所謂八號風球,為港幣服務嘅天文台皇恩浩蕩咁俾大部份文職人士放早半個鐘,大家喺叩謝聖·天文台(Saint Observatory,知名網民·林非·2017)都嚟唔切嘅情況下,冒住唔俾港鐵延誤焗死,喺冒雨嘅露天巴士站俾傘篤死,或者各大小商場鐵路站超負荷扶手電梯託賴冇出意外嘅情況下動物大遷徙歸家,真箇冇傷冇痛返到屋企都當你贏.
附圖呢度呢就係荃灣荃豐中心對出,荃灣多層停車場嘅行人天橋,平時呢度已經熙來攘往人流如鯽㗎喇,閒時仲有契丹丐幫(冇 working visa)又裝聾又扮啞在此刺激終囯GDP,我就行咗呢段路十幾廿年,首次企哂喺度,閒時明明係冇原因想停留此地嘅通道,偏偏各位早咗放工嘅奴工(包括在下)今日喺度非法集結.
企開少少今日睇真啲,艾思~原來係「年宵效應」——通道右方係返荃景圍一帶嘅小巴隊龍,由地下排返上行人天橋就梗㗎啦,日日如是,但往來荃灣地鐵站——千色店方向嘅人流,卻是毫無默契咁左上右落 vs 右上左落,大家都唔讓夾硬鳩過嘅結果,就係區區一段二三十米唔到嘅路段喺酸粟汗臭溝屌你老母嘅情況,人人都趕時間咁一起浪費時間.
根據博奕論(Games Thoery),原本大家好過嘅用橋方法為——
一起左上右落
來 5:去 5
但假如有一個人貪快,右上左落咁越過同方向嘅人潮
所有人 -1:自撚私 10
由於大部份人都想快嗰「五」秒歸家,結果人潮大兜亂,兩個方向嘅人各不相讓咁迎面互屌,結果
所有人 -1:自撚私 都係 -1
Merry Christmas,hallelujah,大家一齊迫迫迫同屌屌屌,原本十秒行完嘅路昇華為十分鐘,如果路邊有炭爐,我真係想立刻搵埋哈姆太郎一齊跳起yeah暨BBQ.
明明各位真·文明少少,唔爭先恐後,唔好驚死執輸行頭慘過敗家,咁就大家合皮開心上路啦,不過算啦,我呢種窮酸無名氏講咁多都係多舊魚,曉得互利同埋唔貪小便宜嘅人,就唔係香港人啦,係咪?


text:
臺灣出名rapper MC HotDog熱狗同模特女友鄭年均拍拖多年,更加系三年前迎來女兒小小,鄭年均呢排再曝喜訊,宣布自己懷咗二胎.大群粉絲紛紛送上祝福,熱狗表示:「唔理系計劃定意外,我哋都系決定要生落嚟.」
鄭年均就喺社交平臺曝光自己嘅孕肚相,寫道:“夏天要做一個辣妹,諗唔到又要變青蛙,每日喺干嘔,流鼻血,好頂,好累,好喘中度過,真系充滿意外,諗唔到,我又要再生個.”
熱狗與鄭年均兩人拍拖多年,到而家都冇領證結婚,鄭年均雖然已經為熱狗生落個女,但系到而家都冇名分.
熱狗2008年就試過,同前女友珍妮弗未婚生子,佢有坦言系唔記得做保護措施先唔小心有“小熱狗”.
與前女友分手之后,隔年連隨與現任女友鄭年均拍拖,之后傳出再度未婚做老豆,好多粉絲都吃驚不已,熱狗就好灑脫嘅表示:「我經常同唔同女人生仔,出便唔知幾個,只要講系我嘅,我就會負責.”
并稱自己唔會同同一個女人生第二個仔:“臺灣生育率咁低,總要有個人刺激嚇.”一番大膽嘅發言畀唔少網友大呼震驚.
事業中嘅熱狗同生活中嘅佢都系好大膽,敢于出頭嘅人,熱狗早期音樂風格好寫實,經常調侃娛樂圈嘅怪象,例如潛規則,女藝員陪瞓等等.
熱狗接受訪問時表示,自己喺娛樂圈睇太多嘅嘢,對啲毫無實力嘅偶像歌手,只因長相過人就可以登臺表演頗有微詞.


text:
半年一度嘅一田購物優惠日翻嚟啦!今次一田購物優惠日eShop將會率先登場,網上連減12日,認真超值!今年網上優惠日有4大必搶主題,包括「半價掃破抵價美妝組合」,「半價買盡搶手家電」,「$300起買熱搶
香港人嘅話題總係離不開食乜好去邊好,由其係去一啲多人嘅商場,更加揀唔到!有見及此,小編決定由九龍灣開始嚴選8間餐廳!喺淘大,徳福同埋Megabox搵一啲CP值高嘅餐廳,等大家出街食飯嘅時候多幾個Pla
尖沙咀4大西餐推介!尖沙咀美食眾多,有好多唔同類型嘅餐廳可以選擇,如果想慶祝特別嘅節目,西餐係一個唔錯嘅選擇!今日小編要同大家介紹4間西餐廳,想同朋友慶祝生日,同親朋好友聚會或者同另一半撐吓枱腳,不妨
正Game真係一浪接一浪啊,先係上個月啱啱先出咗《審判之逝 湮滅的記憶》同 年中出咗小編至愛嘅《Resident Evil Village》,今個月又有幾款新嘅大作啦!除咗有舊作翻炒同續集遊戲之外,仲
每日放工返到屋企就想快啲沖完涼瞓覺,但每次沖完涼,洗完頭都要花好長時間吹乾頭髮先可以瞓,特別夏天嘅時候更加會搞到滿頭大汗,認真麻煩!相信唔少女士最有同感,特別係長頭髮嘅女士,每日最少都要花15分鐘以上
行少女路線嘅女生品牌6ixty8ight終於做Mid-Season Sale喇!減價貨品除咗有睡衣同埋運動內衣之外,仲有約會之選碎花連身裙同格仔裙添!依家入定遲吓出街就唔怕冇衫著又冇選擇啦~小編仲發現
秋天就嚟到,大家準備好入手新衫新鞋未呢?新加坡品牌Charles & Keith愈嚟愈受香港女士們嘅歡迎,唔少人都鍾意買Charles & Keith嘅銀包同手袋,因為性價比夠晒高!但
夏天差唔多過完,唔知道大家玩咗幾多項戶外活動呢?雖然而家已經10月中,但天氣仍然好熱,一於同小編一齊捉緊夏天的尾巴,去呢個有「港版馬爾代夫」之稱嘅西貢白腊灣玩浮潛!除咗浮潛,島上仲有彩色小木屋畀大家影
有冇人鍾意影相露齒,但就因為試過牙齒黃而唔敢露齒笑,坊間有唔少美白牙齒嘅方法,但呢啲方法係唔係真係有用?究竟邊一個美白牙齒方法最適合大家呢,而家等小編同大家分享三大美白牙齒嘅方法,想逆轉黃牙,要靚靚又
有冇諗過眼藥水除咗令到眼睛冇乾澀,改善眼睛嘅唔舒服感之外,仲可以有啲乜嘢用?原來網上面有好多人都試過用眼藥水作其他用途,連我都大開眼戒呀!想知就嚟過期嘅眼藥水可以點樣唔浪費地妥善處理,除咗滴眼仲可以點


text:
事源係Facebook睇到鞍山探索館出左兩款新的扭蛋,本來想自己上去,拖左好幾日,襯星期日好天,天氣開始轉涼,帶埋兩個女上去,食完午飯就出發,其實可以坐車上去,不過就唔啱時間,唯有從錦英苑出發行上去,星期日,沿途都好多人行,細女嗌攰就抱下佢,去到燒烤場,雖然燒烤場封左,但隔離的遊樂場就無封,好多一家大細係度玩,俾兩個女玩一陣又再出發去探索館.
唔係好記得路程,由燒烤場再入原來俾想像中遠,自己行就還好,但帶住兩個女就唔同,佢地成日問幾時到,終於到了,其實位置就係村巴的總站,過橋再行樓梯就到,佢地突然好生猛咁帶頭行樓梯上.
上到去大家都攰,有枱有櫈就緊係除低口罩食野飲野,中途再去抽扭蛋,頂佢丫,我抽六次六次都係黃色頭盔,最後都可以換4個,算係儲齊一套,不過俾兩個女當玩具玩,返屋企我就收埋佢.之後仲買左D餐具紀念品.
去埋廁所,就預啱時間走人,下午四點三十分有班車,點知脫班,要搭五點果班,條隊排到好長,又要預留俾村民員工搭,數人頭,去到我地前面FULL晒,唉,如兩個女所願,行返出去燒烤場,飲飽食醉都行得幾快,係遊樂場俾佢地玩一陣就閃,因為總係有D人唔帶口罩,之後就係落山路,雖然唔係幾洗用力,但兩個女又開始嗌攰.因為宅左係屋企成半年,又唔洗上體育堂,間唔中先去下行山,嬌生慣養(我自己都係),最後去到錦英苑再搭小巴落新港城食飯.


text:
熱門
《甜言蜜語》(英文: Sealed with a Kiss ),係套1999年上畫嘅香港電影,由趙崇基執導,杜琪峰監製,古天樂,蒙嘉慧,黃浩然,區淑貞主演.套戲主要喺坪洲拍. 演員一覽 主角 古天樂 飾 金水 蒙嘉慧 飾 雯雯(Mandy) 其他演員 黃浩然 飾 Paul 區淑貞 飾 Angel ...
《神鵰俠侶》(The Condor Heroes 95)係香港電視廣播有限公司古裝劇集,由古天樂,李若彤,傅明憲,李綺虹,白彪,魏秋樺,劉家輝,雪梨,張可頤,詹秉熙,簡佩筠,陳啟泰,張翼,蘇玉華主演,監製李添勝.呢套劇喺1995年7月31號首播,一共32集. 呢篇神鵰 ...
《尋秦記》(A Step into the Past)係香港 電視廣播有限公司古裝劇集,由古天樂,江華,林峯,宣萱,郭羨妮,滕麗名,雪兒,李子雄,姚瑩瑩,郭鋒,蓋鳴暉,雪梨主演,監製莊偉建.呢套劇喺2001年10月15號首播,一共40集.
唔好同古天農,古天樂,迪天奴同大象天奴搞亂. 古 天奴 姓名原文 Philippe Coutinho 出生日 1992年6月12號 (29歲) 出生地 里約熱內盧 本名 Philippe Coutinho Correia 國籍 巴西,葡萄牙,西班牙 母語 葡萄牙文 ...
- 1992年6月12號 (29歲)
- Philippe Coutinho Correia
- Philippe Coutinho
- 里約熱內盧
- 制作
- 劇情大綱
- 主要出場人物同埋演出者
故事背景係講述香港黑社會一啲內部爭鬥嘅事,當中圍繞住好多唔同嘅人,關係亦千絲萬縷,所以角色人數亦特別多;而且當中混雜好多黑社會嘅背語(即係暗示語)同埋所謂家法嘅場面,令套戲嘅真實感覺更強. 幫會「和聯勝」每兩年就要再選一個新嘅辦事人(最高統帥),今年又係選舉嘅時候,有兩個最有實力嘅地區老大企出嚟參選,佢哋為咗呢次選舉各自招兵買馬,四出拉隴社團叔父同埋其他地區嘅話事人支持.同一時間,警方已經嚴密監視呢次幫會選舉嘅動靜,知道當中一定會有問題發生. 阿樂係幫會喺佐敦區嘅話事人,為人內冷外熱,係一個冷靜溫和嘅人,不過如果招惹到佢嘅話,可以心狠手辣到得人驚,有一個好愛o錫嘅仔;大D就係荃灣嘅揸弗人,聲大氣粗,外內都係一樣咁冷酷無情,邊個得罪佢嘅話就預咗冇好下場,佢老婆主要就幫佢手睇住盤生意. 幫會班叔父之中,除咗寸爆同一兩個叔父之外,其餘嘅人都傾向選阿樂,而輩份最高嘅叔父鄧伯亦企喺阿樂嗰邊,所以喺叔父輩嘅投票之中,阿樂以大票數勝出,當選為下一任嘅「和聯勝」龍頭大哥.不過幫會龍頭一定要有龍頭棍嚟做信物,龍頭棍就係幫會嘅團結象徵,每一任龍頭大哥都好好咁保管,唔係嘅話幫會好可能出現混亂.鄧伯叫阿樂去搵現任幫會龍頭吹雞攞支棍準備接任,但係俾大D截糊搵咗吹雞,重恐嚇佢唔好交支龍頭棍出嚟;吹雞兩頭唔到岸,唯有叫手下四眼明去廣州攞返支棍之後收埋唔好拎出嚟,睇定個形勢再算. 吹雞去酒樓見大D,勸佢唔好搞事,大D於是發難要打佢;同一時間,警方正式大舉出動,拉咗「和聯勝」一眾大哥返差館問話,包括鄧伯,阿樂同埋大D,而吹雞就喺俾警察拉嘅時候,為咗唔想俾大D追打而衝咗出馬路,俾橫過嘅車輾到重傷. 一班大哥被困喺差館嘅羈留所度,總督察許SIR就搵咗三個叔父傾計,要佢哋平息阿樂同大D之間嘅不和,唔想江湖多事;當阿寸爆入去羈留室勸大D,大D居然揚言要搞個「新和聯勝」嚟同將會由阿樂掌旗嘅「和聯勝」抗衡;後來警方再安排鄧伯入去同大D傾,希望搵個大嘅可以拆掂單嘢,點知大D直認不諱話想另起爐灶,重即場同鄧伯反面,正式向阿樂宣戰. 另一邊廂,阿樂嘅軍師師爺蘇同埋得力助手大頭一齊搵返俾人綁咗去嘅四眼明,重搵返支龍頭棍,於是大頭就帶住支棍走先,師爺蘇就留低應付殺到嚟嘅公安.大頭拎住碌龍頭棍搭跨境貨車返香港,而東莞仔就受咗老大命令聯同大D嘅頭號馬仔一齊去兜截大頭;路上個貨車司機藉詞去廁所停低車走咗去,大頭覺得唔對路...
劉青雲,古天樂,梁詠琪,關之琳 《我家有一隻河東獅》 柳月娥 馬偉豪 古天樂 2003年 《黑俠2》 Raymond 徐克 電影配音 《老鼠愛上貓》 白玉堂 陳嘉上 劉德華 《絕種好男人》 DiDi 王晶 任賢齊 《大隻佬》 李鳳儀 杜琪峰,韋家輝 劉德華 第十屆香港電影評論 ...
- 故事簡介
- 獎項
- 出面網頁
呂慧紅(楊千嬅飾)校長帶住忐忑嘅心情提早退休,結束咗名校幼稚教學生涯,表面上係要完成同老公阿東(古天樂飾)一齊環遊世界嘅夢想,實際上係為咗逃避失卻教育熱情同理想磨滅嘅嗰份遺憾. 嗰時慧紅見到元田村一間只有五個學生嘅幼稚園,以月薪4500蚊招聘校長兼校工嘅廣告,若果冇新校長,校舍就會被改建成垃圾房甚至係義莊.慧紅決定應徵,希望為佢哋完成學期學習就正式告別教學生涯. 除咗教學,佢重要親自維修校舍,洗厠所,做校車司機,就算為咗窮家長解決困難之後都畀人取笑同睇唔起.憑住一份傻勁,佢將困難都克服過來.麗紅慢慢鍾意咗呢度,瞞住老公阿東決心獨力將學校搞落去……
古巨基 男藝人 羅馬拼音 Ku Kui Kei 英文名 Leo 粵拼 gu2 geoi6 gei1 花名 基仔,古Sir,情歌王子 [1] 國籍 中國(香港) 英國國民(海外) 籍貫 廣東 高州石鼓鄉南盛(依家嘅廣東茂名 化州市 南盛街道) 出世 1972年8月18號 (49歲)英屬香港 職業 歌手,演員,導 ...


text:
英國的夏天真好
藍天白雲坐喺個草地發呆真係幾舒服, 不過今日並唔係講呢個話題. 我哋今日嘅話題比較嚴肅, 會同大家嘅生命健康有影響. !!膽小唔敢睇核突野嘅請離開!!
天氣回暖, 陽光充足, 後花園啲草得生得特別茂盛, 前日剪完今日望無返出去就已經又長又亂. 夏天除咗植物之外, 係英國生長得最快速嘅我相信都係烏蠅. 佢哋好似幫你打氣咁樣,最鍾意喺煮飯嘅時候出現(夠膽你就炒蜆). 如果有最開我嘅朋友都依稀記得, 我上網買過四隻烏蠅捕捉器.呢個烏蠅捕捉器 其實係一個黃色水樽, 最頂有個開口俾啲烏蠅自己飛入.
本以為成樽豆豉滿晒就可以減低烏蠅係煮飯時嘅入侵? 咁你就錯啦, 佢哋係不斷唔知係邊度飛入嚟, 我試過閂晒所有門窗煮飯都可以有烏蠅出現. 所以我就諗緊會唔會係間屋入邊有個烏蠅竇? 我咁諗係有原因嘅, 下面張相真係放咗出嚟大約五個鐘就收集到咁多烏蠅, 仲要每隻都又肥又黑.
其實而家呢個廚房嘅格局非常之靚, 一大塊玻璃望住個後花園, 而後花園後面又見唔到鄰居. 點知係尋晚我哋發現到一樣好恐怖嘅事, 促使我哋三更半夜喺度洗廚房....
你睇吓張相入邊, 由於夏天日長夜短,我哋等到好夜出面個天先黑小小, 正因為呢 個黑色嘅背景, 先可以令到我哋忽然之間發現到嗰塊玻璃上面有一炸白色點點. 正確啲來講係一抽白色點點.
由於事出突然, 我都唔得閒攞部電話出嚟影相, 就等我簡單介紹嗰一抽白色點點. 呢抽白色點點 癡住咗喺玻璃上方, 一個唔係好留意到嘅位置. 一開始我都以為係煮嘢食嗰陣時彈上去嘅污跡, 但係行近啲睇清楚, 見到嗰啲一點點開始呈現立體嘅圓形模式, 冇錯, 我深信呢一"劈"野 絕對係烏蠅卵.
清理左呢一劈烏蠅卵之後, 當然要清理埋塊玻璃附近嘅範圍. 唔睇由自可, 我發覺呢啲卵原來好平均地佈滿左成塊玻璃. 由於佢哋分散一粒一粒咁佈滿成塊玻璃, 就咁睇好難發現. 我用清潔劑浸一陣都唔甩, 結果要用百潔布卒先得. 唔怪得塊玻璃成日有咁多烏蠅鍾意黐住上去啦, 原來呢度係佢哋嘅大產房.........................
清理過後嘅第二日, 啲大烏蠅如常出現, 但係細烏蠅嘅數量就冇咗好多......
所以記得, 夏天要將所有杯杯碟碟刀刀叉叉鑊鏟煮食用具全部擺晒入櫃桶裏面!!!! 除非你好需要添加營養豐富嘅蛋白質
唔通真係住喺鄉村先會有呢個問題? 有朋友話佢煮飯嗰陣時完全沒有烏蠅出現, 重點係佢全屋啲門窗完全緊閉, 係冇冷氣同埋油煙密佈嘅情況之下真係唔知佢點樣煮過餐飯.


text:
提到香港獨立,世人成日都會話香港人都只係一班移民,而回應「你上/上上一代咪又係移民」嘅最佳答案,我會話係「我上/上上一代正正係移民」,而接續嘅解釋係,我祖先就係因為唔想繼續生活喺唔適合生存嘅環境而鼓起勇氣離開,而香港正正就係數以百萬計追求自由生活嘅人嘅落腳地.佢地意識到滿清帝國治下嘅生活欠缺保障,而不論國民黨定共產黨都只係蘇聯嘅傀儡,故此排除萬難都要離開原居地,蘇聯控制嘅華界同埋中國,行為本身就反映佢地希望改變現狀,而近在眼前嘅英治香港正正就提供咗一絲難得嘅曙光.香港係自由港,私有產權受到法律保障,只要肯捱就一定搵到食,驟聽平平無奇,但只要大家了解返中華民國同中國共產黨治下嘅生活有幾慘無人道,自然就會明白香港點解咁有吸引力.
喺缺乏法治嘅社會,唔想付出勞力嘅人可以有拳頭有武器就去搶,無視人情關係同道德觀念,但喺具備法治嘅社會,成文法要求公民尊重社會共識,而踐踏人性嘅行為會受到制裁.唔公義嘅法律之所以唔係法律,拉曬啲泛民大狀之所以令人氣餒,正係因為香港人心中係有超然於現時法律觀嘅法律觀.香港民族先輩雖然字都未必識多隻,亦唔識批評英國喺香港設置嘅各種制度未及後來咁進步,但佢地比華夏食人族更加具有靈性之處正在於:佢地意識到社會共識有助維繫社會穩定,拒絕華夏食人族以賤視生命為社會共識之不成文習慣.後來嘅香港,雖然因為唔係主權國家而未有完全合乎法治精神嘅法律,但香港民族因為習慣遵守合理之法,而逐漸理解合理之法有益於自身同全體,因而亦形成開口埋口都會提住法治嘅習慣.
香港嘅法治確實係殘缺不全,但呢點並唔係關鍵.相比起成日為法治如何如何而傷心憤怒驚訝羞恥,大家更應該為香港嘅社會共識一日比一日堅實而保持樂觀.港共傀儡政府濫用法律,只係擾亂人心嘅表象,只要大家記得表象終歸係表象,表象之內嘅核心至係定義香港民族嘅堅固結構,好自然就會見到屬於香港人嘅社會共識係喺香港歷史之中好有系統咁逐漸加疊緊.只要掌握到社會共識,只要相信香港人嘅集體回憶係香港人抗爭到底嘅思想源頭,而法律只係其中一種表達香港民族思想嘅語言,香港人就永遠都唔會滅亡.反觀華夏食人族只係恐懼共同體,成為一個所謂現代國家只係消極聚合嘅結果,如果唔係蘇聯輸出革命同日本犯下命運之罪,根本就唔會捱得到今日——中國嘅情況,同泰國其實係好類似,因為泰國由暹羅變成現代泰國,都係因為英法帝國主義要喺東南亞設有緩衝區而生成,而滿清之所以免於全然瓜分,亦係因為蘇日都爭奪緊同一塊餅.
泰國人其實到而家都仍然係處於醞釀民族性嘅初期,要定義泰國人,某程度上係難過定義香港人,而呢種迷失亦可見於呢排泰中網戰之中泰國網民長於自嘲嘅風氣.一個版圖好大但主體不穩嘅所謂強國之所以會慘敗於外交積極但方向模糊嘅旅遊勝地,就係因為主體脆弱但又意圖以蛇身吞食大象嘅結果.泰國皇室知道君主立憲制可以穩定國家,亦知道教育宣傳嘅功能,但國家機器要運行得當,首先都係要有共同體.當社會共識仍然未夠清晰具體,由上而下施加嘅任何力量都係事倍功半,而國人嘅無力感亦因而浮溢於生活日常.香港雖然未係國家,亦缺乏品格高尚嘅貴族,但要團結要立國,並唔係動不動都要有萬世一系嘅天皇遺產(同時亦係負擔),因為每個共同體嘅歷史都係獨一無二,各有千秋,只要夠努力去發掘自己民族表象之下嘅架構,自然大家就會知道香港民族嘅起步點一啲唔低.確立自我,唔一定要踩低他者,具有健康嘅比較意識,香港民族就可以喺還原民族真貌之後,擺脫自怨自艾嘅悲苦輪迴,重新發現自我有幾好——例如受英國直接影響嘅法治精神,就係香港民族相當突出嘅民族特質,日本韓國幾強大,喺呢一方面都係同香港有本質上嘅區別;又例如泰國雖然未有受到殖民,但佢亦正因為咁而無法從西方國家身上取他人之長補一己之短.呢啲區別好似好碎濕濕,但大嘅細嘅加加埋埋,其實就係人之所以為人,民族之所以為民族嘅歷史前因同文化基因.
要講獨立,首先要認清何謂獨立.所謂「不怕孤立,才可獨立」呢類說話固然可以作為思考獨立定義嘅起點,但思考一定要層層深入,唔可以半途而廢.真正嘅獨立,係要意識到自己如何生成,又適合如何前行,亦要思考有乜係可以輔助自己(例如更新社會共識),有乜係自己必須依賴(例如認清自己缺點),同埋有乜係永遠都會觸動到自己(例如先烈坐監犧牲).自疫情爆發至今,大家都忙於應付突如其來嘅轉變,如果有時間冷靜落黎,不妨嘗試暫時遠離炒得最hit嘅熱話,靜心想像疫情到2021年逐漸平息之後,抗爭之路可以點樣行落去,而乜嘢質素嘅討論至係多多益善.


text:
做媽媽每日都經歷好多兩難題,有時聽落好似好簡單嘅抉擇,但對媽媽嚟講,都係一場無比掙扎嘅內心交戰!
相信每個媽媽都試過呢個情況︰「明明餵好奶,換好尿片,體溫又正常,但 BB 都依然不停喊……四大長老或者工人姐姐可能會選擇畀奶嘴 BB.但你就好擔心 BB 一開始咗食奶嘴,就會開始依賴,以後一喊嘅時候,唔畀奶嘴就收唔到聲.」
「究竟 BB 喊,應唔應該畀個奶嘴 BB?」呢個「奶嘴兩難題」的確為難咗唔少媽媽.到底有咩更好嘅方法,既可以喺需要嘅時候安撫 BB,但又唔會令 BB 養成對奶嘴嘅依賴呢?
BB 都會 Panic,所以要食奶嘴?
初生 BB 迎接陌生嘅世界,對身邊嘅事物都非常敏感.任何周邊環境嘅改變,都可能令 BB 覺得唔舒適,令佢哋覺得不安.但係 BB 又未識講嘢,所以只能夠用扭計嚟表達佢哋嘅情緒.
呢個時候,一個奶嘴就可以幫到爸爸媽媽安撫 BB,因為吸吮動作會令身體產生一種叫膽囊收縮素 (Cholecystokinin,CCK) 嘅荷爾蒙,為 BB 帶嚟飽足,放鬆,昏昏欲睡嘅感覺,有效平伏 BB 煩躁焦慮嘅心情,分散因不安帶嚟嘅各種負面情緒.
除此之外,BB 吸吮奶嘴仲可以訓練「吸吮,吞咽,呼吸」三重步驟嘅協調,促進口腔嘅健康發展,仲可以預防 BB 養成「吮手指」嘅壞習慣.
BB 會唔會產生依賴呢?
雖然畀奶嘴有好處,但仍然有好多媽媽好掙扎……
可能驚四大長老,陪月姨姨或者工人姐姐之後會隨手就將安撫奶嘴塞畀 BB,而冇去搞清楚 BB 為咗咩而扭計,最後 BB 就養成一種「冇奶嘴,唔收聲」嘅習慣.
再加上用「傳統奶嘴」時,一般都會買條「奶嘴繩」掛喺身或者 BB 車上,方便使用.當 BB 成日見住個奶嘴,自然就會對奶嘴心掛掛,久而久之亦都可能會對奶嘴產生依賴,以後就更難戒.
但其實只要識得揀,一啲經特別設計嘅奶嘴就能夠釋除各位媽媽嘅困惑,安撫到 BB 不安嘅情緒,同時亦唔會令 BB 過分依賴.
Philips Avent Ultra Series 安撫奶嘴︰「免依賴」 使用新習慣!
擁有超過 30 年嬰兒餵哺臨床經驗嘅 Philips Avent 明白媽媽嘅苦惱,以切合媽媽同 BB 嘅真正需要為前題,設計出全新「Ultra」系列奶嘴,特別改用收納盒,而非奶嘴蓋.奶嘴只會喺 BB 因情緒不穩時拎出嚟使用,當 BB 情緒穩定咗,唔再需要吮奶嘴嘅時候,媽媽可以將安撫奶嘴放返入盒,然後放喺 BB 視線範圍以外!當奶嘴唔再無時無刻出現喺 BB 視線範圍,就可以減少 BB 長期心掛掛想吮食嘅情況發生,長遠可以協助媽媽或者照顧者同 BB 一齊建立使用奶嘴嘅新習慣:需要時先食,需要時先畀.而且收納盒尺寸適中,放入媽媽袋入面都唔難搵,又可浸水沖洗,方便清潔.
窩心設計,從心出發
除咗用心為你同 BB 建立良好嘅奶嘴使用習慣之外,Philips Avent「Ultra Series」喺奶嘴設計上,亦同時兼具 3 大優點︰
第一,奶嘴特設 4 個加大透氣孔,令擋板同奶嘴之間有更好嘅空氣流動,BB 吸吮時仍然可以透氣舒適,保持皮膚乾爽.
第二,奶嘴採用不含雙酚 A (BPA) 及有安全認證物料,配上輕巧,圓滑邊緣嘅擋板設計,為 BB 帶嚟「零感」舒適度.
第三,採用絲質紋理,可以摺疊並且外型對稱嘅矽膠奶嘴,全面配合 BB 上腭,牙齒同牙床嘅發育.
「Ultra」系列有唔同尺寸同顏色設計,切合寶寶不同階段嘅需要.亦有夜光款式,方便夜晚使用,而且 BB 見到暗淡夜光亦可能更容易入睡.
了解BB+管理情緒
要避免 BB 對奶嘴過分依賴,除咗要改變奶嘴嘅使用習慣,Philips Avent 更希望協助爸媽去了解 BB 情緒起伏嘅真正原因.
其實媽媽可以喺 BB 嘅日常生活中,觀察佢哋嘅神情,動態同表徵,閱讀 BB 唔同情緒,慢慢分辨 BB 係因為肚仔餓,唔舒服,情緒不安定係其他原因而扭計.除咗可以增進媽媽同 BB 嘅感情,仲可以畀 BB 嘗試學習管理同適應自己各種不安嘅情緒,有助日後面對唔同成長階段所出現嘅各種狀況.
「Ultra Series」致力為各位爸爸媽媽解決「究竟 BB 喊,應唔應該畀個奶嘴 BB?」嘅兩難局面,借助用心嘅設計,幫爸媽或者照顧者同 BB 建立新嘅奶嘴使用習慣,同時鼓勵各位爸爸媽媽多啲用心觀察同了解 BB 嘅情緒變化,建立更親密嘅親子關係!


text:
香港人嘅話題總係離不開食乜好去邊好,由其係去一啲多人嘅商場,更加揀唔到!有見及此,小編決定由九龍灣開始嚴選8間餐廳!喺淘大,徳福同埋Megabox搵一啲CP值高嘅餐廳,等大家出街食飯嘅時候多幾個Pla
尖沙咀4大西餐推介!尖沙咀美食眾多,有好多唔同類型嘅餐廳可以選擇,如果想慶祝特別嘅節目,西餐係一個唔錯嘅選擇!今日小編要同大家介紹4間西餐廳,想同朋友慶祝生日,同親朋好友聚會或者同另一半撐吓枱腳,不妨
鍾意食麵嘅朋友請注意!「荃灣三不館車仔麵」為咗慶祝開業兩週年,推出全新優惠!只要符合以下條件,成個月嚟食車仔麵都有優惠,如果係呢個日子生日,仲可以請你免費任食成個月車仔麵添!9月生日嘅朋友仲唔快啲入內
香港人越食越嘴刁,要搵到一間食到正宗又經典嘅原味佳肴認真唔容易,最近就有一間地道西班牙菜,專食黑毛豬嘅新派餐廳進駐蘇豪開新分店,口碑亦都相當唔錯!就等小編同大家分享吓呢間餐廳有咩特色同必食首選啦! 圖
香港人熱愛米線嘅程度絕對唔可以睇少!大家經常食譚仔食到佢上市,但其實香港各區仲有好多好食嘅米線小店~ 一碗高質嘅酸辣米線,最緊要就係「酸」,「辣」恰到好處,如果生招牌係麻酸辣,更要講求三種味道平衡!太
香港人最鍾意去日本旅行,食當地最出名日本料理係去日本必做嘅事,不過因為疫情關係,而家冇機會飛到日本,大家唯有要喺香港發掘好食嘅日式料理!除咗壽司,刺身,拉麵,懷石料理,最近Omakase超受歡迎,唔少
自從減肥變左人生嘅終身事業,相信大家都會不停研究各種keep fit方法.除左近年比較流行嘅168斷食法之外,配合生酮飲食同運動同時進行,成效更會事半功倍!不過經常要返工同OT嘅朋友,往往未必有時間同
話咁快又就到中秋節啦!小編自己覺得月餅係最好食嘅傳統食品,無論係傳統蓮蓉月,冰皮定今年新興嘅奶黃流心月餅,款款都一樣咁好味~而家各大品牌同酒店都開始左早鳥訂購優惠啦,今年望月更推出熊本熊造型月餅,另外
咁耐無得去日本旅行,相信各位蟹迷一定好掛住肉汁鮮甜嘅蟹肉,蟹膏,而家唔洗飛都可以一飽口福啦!最近位於佐敦嘅神燈海鮮酒家新推阿拉斯加黃金全蟹宴,蟹宴中包含主菜,主食,湯品等多款以蟹入饌嘅菜式,食客可以嘆
位於元朗的「 旦王花 – 泰越鍾情」泰式餐廳,呢到有齊大象,佛祖,花圈及流水等泰國特色元素,一行入去就 feel 到浸泰味!一班恨左好耐飛泰國既朋友仔黎呢到「偽旅行」一下就岩晒.呢到既廚師都係來自泰國


text:
「夫妻」
三年前嘅今日,我哋由兩個陌生人變成夫妻.眨下眼又一年,而過去一年大家嘅重心都放咗係郭大少嘅身上,二人世界嘅時間變得越來越小.當然無諗過一個小朋友會帶嚟嘅改變係咁大!莫講話可以安安靜靜咁坐低食餐飯,就連可以傾計嘅時間都好少,事關忙完一日大家都已經筋疲力竭.所以而家可以兩個人一齊去享受下都真係一件幾難能可貴嘅事.
「皮婚」
今日係我同老婆嘅「皮婚」紀念日,雖然無特別嘅安排,只係簡簡單單去咗食一餐飯,但係對我嚟講就已經足夠,因為好難得先至有我哋自己嘅私人空間.本來一心諗住食好少少,點知揀咗間一般般嘅餐廳,真係失策!下次真係一定要搵間好食嘅餐廳再同老婆去過.二人世界嘅時間過得特別快,食完飯又係時間返回現實世界,就係返屋企照顧郭大少.
「婚姻」
其實我間唔中都會拎返結婚嗰陣時啲相同片出嚟睇,因為有時睇返真係幾好心.好多當日發生嘅情景,其實仲好似係無幾耐之前嘅事.係茫茫人海入面要搵到自己另一半係一件好難嘅事,所以慶幸嘅係自己搵到一個終身嘅伴侶.當然婚姻唔係一張紙咁簡單,而係一個一世嘅承諾.有時條路係有啲難行,不過只要大家一齊行嘅話,就算幾難行都一定可以行過去!
Also published on Medium.


text:
熱血公民及熱血時報,統稱熱狗
Subcategories
有手足出事,老千達當然係理得佢死啦;老千達照舊喺節目向古惑仔主編牛佬擦鞋,認真垃圾.
話說有班漫畫家,俾老千達呃咗去幫熱時免費畫漫畫.其中一位叫惠昌嘅漫畫家,畫咗兩個單元,就停晒產! 其實因為熱時個出糧機制,係取決於有冇讀者課金.如果冇人課金,你畫幾多漫畫都係一蚊都冇! 所以話,枉熱時乞衣墮奶老媽殘獸慧,平時成日自稱老闆娘;其實佢哋根本冇正常嘅出糧機制,熱時只係不斷呃傻仔幫佢哋免費做嘢!
2016選舉年,因為王晶當時嘅親共言論,熱血公民就搞咗個杯葛王晶電影行動. 殊不知一年後,黃洋達呢件老千,樣衰到要走去托王晶大腳,大讚王晶電影好睇! 你叫熱血公民班低智支持者情何以堪?
好多社運圈男人,因為Bonix鍾婉媛有幾份姿色,所以就手下留情,叫人要放過佢. 其實大家諗清楚,熱青城最意氣風發果期,不斷清算及滋擾稍有不同意見嘅女性.例如游蕙禎,盤菜螢子,黃于橋,女僕Cafe等.熱青城果時嘅人渣行為,Bonix鍾婉媛會完全唔知情嗎?果時佢係咪隻眼開隻眼閉,大家要諗清楚!
有唔少網友爆料,原來熱青城果件妙吉,成日撩其他熱狗公玩PhoneSex!熱青城班女人真係淫賤,勁Cheap呀!
近日熱時個課金排行榜,新晉青春少艾法子,竟然跑贏賣港陳雲;令一眾熱青城教徒及益友都議論紛紛. 其實熱時不嬲都篤數,根本唔洗太上心.點解熱時會將法子放響陳雲之上,其實都係一個利字.最後都係為咗乞課金.
熱時班乞衣主持,乞錢方法層出不窮.近日就發現,佢哋有件厚粉大媽肥嬸主持;求其咁畫啲公仔,就想博班麻甩佬嗒糖會課金俾佢.
社運界一啲都唔複雜,其實成個運作好簡單.好似老千達咁,擺幾件靚女出嚟護住個雞棚,原來又真係WORK架喎. 早兩日,熱青城個法子,係咁易放張食腸嘅相出嚟;莫講話成班熱青城麻甩仔撲晒出嚟啦,就算連被熱青城清算過嘅,都敵唔過靚女攻勢. 社運界太多一心諗住溝女食女嘅麻甩仔,冇眼睇.
殘獸胃個妹櫻嬸,負責熱時果個賣水貨專頁,一向都無人問津.皆因水泥隊一講到錢,連俾個LIKE都唔會;一講錢佢哋就集體失蹤. 熱時近日為咗同果堆水貨促銷,搵班主持拍片硬銷.不過反應就好似麻麻哋喇,來來去去都係櫻嬸自己SHARE返去熱時嘅群組.夠膽俾LIKE嘅,都係得果十零人,仲要唔包保有幫襯. 不過其實佢哋啲水貨,都會有傻仔幫襯嘅.好似之前有件熱青城盲粉死忠,同佢哋買咗兩枝洗面奶喳嘛;櫻嬸就為咗紀念呢個經典時刻,都忍唔住要同位買家嚟個合照呀!
熱血時報就嚟台慶,其實大家想睇班主持,表演啲咩呢?
熱血時報百無禁忌主持人阿FRANK,近日高調話要炒新晉主持人. 其實熱血時報班主持(絕大部份),都唔係熱時正式嘅僱工,只係靠觀眾課金而唔係受薪.所以就算主持被熱時即時解雇,熱時一蚊都唔洗賠. 所謂解雇都唔洗賠代通知金,所以咪可以好型棍咁話炒人囉.
熱血公民為咗區選,連食環處例行洗地清潔,佢哋都可以當係政績拎出嚟講. 熱血公民下次可以留意吓,邊度有新公屋興建.到時又照辦煮碗去影相打卡扮監督,咪可以話自己成功爭取起公屋囉.


text:
原來都有好一段日子無寫網誌了,可能係全球疫情期間有好多其他鎖碎事要理,又或者我真係唔想特登停落嚟.
唔經唔覺已經去到九月入秋,我嘅引退計劃亦都展開咗一段日子啦.家居工作室入面一箱箱嘅室內設計物料,俾我反轉再反轉,希望可以俾人或者回收,因為做呢行嘅朋友都知道,D物料好多都好鬼靚;而且有D係好難先攞得到,要丟去垃圾站,始終有D吾捨得,成日同自己講:或者第日會有用呢?結果即使唔係要引退,擺吓擺吓都擺咗好多年;到今日,都係要清走…
原本立定心意2021年1月1日會唔再叫自己做室內設計師,點知…竟然俾我遇到最後一個工程,而係無理由唔做嘅,仲要係由今年跨年到2021年中.或者係命運安排,希望好頭好尾啩😅
於是前幾日過開香港區,就順便行去久違咗好耐嘅洛克道.話說嗰日天氣極悶熱,兼且係下午兩三點,照計咁嘅環境之下條材料街冇乜人都係正常嘅,但係,嗰日俾我嘅感覺要用"蕭條"同"死寂"嚟形容.
我個人習慣係舖頭門口快速望入去,見到有吸睛嘅"料"同"人"先會再入去仔細"尋寶",不過…我見到嘅係冇開嘅舖,冇執同冇更新嘅貨丶冇表情嘅人,冇坐出嚟嘅貓.…整體感覺係好多塵嘅"灰色"!
結果,原本諗住發掘吓有咩新料/產品嘅我,只係慢速沿住洛克道由銅鑼灣行去灣仔方向落埋港鐵回歸九龍⋯
冇錯,過去年多,全球變化真係好大,特別係香港;由社會運動,疫情到全球國家宣示主權等等,全部都衝擊住每一個人.要我哋係咁疲倦嘅環境之下提起精神,有時真係講就易;冇經濟壓力同下一代嘅人都有擔心,何況係有下一代同手停口停嘅小市民呢?所以我見到嘅情景,一D都唔出奇,只係無奈.諗番起舊時嗰種人多車多,條街爆滿出貨入貨;舖頭員工同時又要照顧有無限問題嘅街客同埋,差唔多日日都見住嘅師傅.…嗰種熱鬧得嚟又有D混亂嘅good old days!
又係老鬼心態,睇完料搵間茶餐廳,強勁冷氣下一邊歎奶茶油占多,一邊八掛吓隔離嗰枱師傅呻D乜;雖然係咁細嘅空間入面,你一句我一句,嘈到拆天,但係總可以專心聽到一D趣事;呢種"特異功能"其實都係做呢行嘅"收獲"⋯又係另一種令我有DD懷念嘅日子.
講咗咁多,都係要返回現實;或者今日,今個月甚至今年,明年,大環境都未必有乜大改善,但係就正如我地幫人設計裝修咁,殘舊破爛嘅地方始終會變番完整同靚,只要肯付出同行動;所以係我寫網誌嘅呢一刻,我仍然深信,好老土咁講:希望在明天!
地球人,一齊努力啦!加油!


text:
極不安!人妻岑麗香驚變獨眼巨人 巴打:佢對眼就嚟黐埋一齊!
一直盛傳香香對眼係有做「開眼頭」,連登巴打就發現佢兩眼之間嘅距離好似愈來愈窄.
大家不妨睇下佢嘅近照,度一度兩眼之間條gap⋯⋯
對電眼愈來愈迷人喎!
香香喺今個月17號渡過34歲生日,唔知佢嘅生日願望係咪愈大愈靚?
重
回帶睇返佢8年前選華姐嘅樣貎.
連登巴打點睇?
連登仔成日都恥笑As One嘅成員Shin眼距闊到可以擺多對眼,今次佢哋就叫Shin分幾cm俾香香喎!
香香高中時代嘅相又俾人回帶.
膠通消息來源:岑麗香IG,連登,網絡圖片
34歲人妻岑麗香逆向生長 女神曾經包面,細眼「差好大」
「香香公主」岑麗香自從結咗婚之後,除咗個人愈來愈靚之外,佢嘅招牌包包面都開始消失了.所謂「女大十八變」,依家香香公主五官立體,面型又尖,但睇返佢以前啲相,可以話係銳變.
岑麗香個樣真係愈來愈後生同可愛,完全睇唔出佢已經34歲.
睇返佢學生時代嘅樣,真係同依家係兩大風格.當時招牌包包面仲喺到,但係對眼就唔夠依家咁大啦,有網民都好奇佢係咪偷偷地做咗手腳.
佢去參選2010國際中華小姐時,仲係有一身黝黑皮膚,條眉更係走歐美風.
香香公主以前有baby fat,塊面都幾圓潤添.
出道7年嘅佢,拍咗唔少電視劇,前年更同男朋友結婚,步入人生另一個階段,即使已經係人地嘅女人,但依家佢已經變成新一代女神BB啦!
膠通消息來源:網上圖片,heungheungeliza


text: 講啦!所有唔係為我既人就係有今日啦!所以唔好得罪人呢,有報應都唔信呀!真係得你一個唸住娶李嘉欣陳慧琳或其他真愛呀...真係唔想同老婆或者女友拖手行商場或其他地方😭😭😭呢啲咪係報應,就算有人肯醫你都好,身邊一個人都冇,真係咁都攬住你拖住你兼咀幾嘢兼玩脷疊脷?真係有幾百億美金或者英鎊或者人民幣或港元唔要?真係靠六合彩或者馬會就抱得美人歸?呢啲就係學何鴻燊當年許晉亨攪婚禮當晚所講,我唔會黎觀禮,因為何鴻燊就係真係愛國愛港既真男人兼真係為我哋兼撐我哋!就算佢唔能夠令到我哋有過億身家都好,做出呢啲行為,比全世界包括全港九所有男女睇下啦!下場咪係呢啲...唔知錯既後果,人哋乖果啲又冇話唔娶李嘉欣或陳慧琳或其他,有錢少少就玩女人唔係為我同其他人既下場就必定死硬,冇錯啦!抵佢斷多兩隻腳兩隻手都冇人可憐,包括李嘉誠李兆基都唔理佢,冇錯呱,徐子淇或者其他都唔理佢啦!睇你仲知唔知錯!大家記住鋒芒畢露必作孽!千祈唔好學佢咁呀!仲要有個仔!除非李嘉欣或陳慧琳或其他改嫁比我就得,仲要未破處,仲有物極必反呀!唔好以為好似許晉亨咁有車有樓有錢就可以學壞當我哋死,上帝見到架,到你真係死埋睇下上帝點審你啦!上帝必定話點解你得罪人多!唔係稱呼人少!死不悔改!落地獄啦!祝你好運!你受咗浸都好都已經得罪咗人,冇人喜歡你呀!除非真係有靚女有李嘉欣陳慧琳咁靚兼係我對象兼愛我就得!真係冇人想住曉盧或嘉多利山或其他豪宅?學聖經約翰福音裏面施洗約翰講賙淍貧窮必有好報呀!係呢啲人上帝為你好既說話唔聽就真,上帝都話你肯放下所有或一半財富上帝就會賜下更好比你!包括另一半!上帝點會食言!佢講大話就唔會有呢個由上帝創造既地球同世界同你哋我哋同其他動植物啦!


text:
有無人同Shirley一樣好鍾意浸溫泉?浸得多甚至覺得平日嘅露天溫泉太普通?咁呢個東京近郊嘅溫泉樂園就啱晒你!除咗有情人節限定嘅朱古力溫泉,仲有紅酒溫泉等多個創意溫泉,好有新鮮感!而且溫泉樂園附近仲有...
3月至4月又係賞櫻花嘅季節,上次介紹過大阪京都嘅賞櫻景點,當然要介紹埋東京嘅櫻花景點啦!咁靚嘅櫻花景當然想同小朋友一齊分享,不過帶住佢地去唔同地方賞櫻花並唔容易,淨係交通已經有排煩~Shirley今次...
Shirley又來介紹平靚正景點比大家喇!東京最近嘅溫度都係10°C以下,咁凍浸溫泉就最啱喇!不過天然溫泉通常都喺郊外,但其實東京市區都有天然溫泉!呢個 東京溫泉 喺晴空塔附近,啱晒去完晴空塔想浸溫泉...
講起童年回憶,小編肯定會諗起日日都咁開心嘅「哈姆太郎」~唔經唔覺哈姆太郎已經20歲喇!為咗慶祝佢20歲生日,喺東京,大阪都會開設期間限定「 哈姆太郎cafe 」,食物及飲品都會有哈姆太郎嘅樣,好似哈姆...
介紹過大阪,福岡酒店,當然要介紹埋超多讀者查詢嘅 東京酒店 !呢兩年都有唔少新落成嘅東京酒店,交通方便之餘,酒店設施亦比較新淨,咁就可以住得更舒服!其中一間酒店仲可以免費喺頂層嘆露天spa,想知道邊幾...
聖誕節嘅節目除咗食聖誕大餐,當然唔少得睇聖誕燈飾啦!日本每年聖誕節都會有唔少燈飾活動,今次小編就推介5個東京超靚聖誕燈飾活動比大家,而且地點好近車站,夠晒方便!打算去東京過聖誕節及新年嘅你,記得boo...
即將到年尾,又係搶日本福袋嘅時期,除咗喺日本新年(1月1號)當日去店舖門口排隊搶購福袋,其實而家好多公司已經可以喺網上預約福袋,慳返排隊嘅時間,而且上網就買到超方便!不過究竟邊到嘅福袋最抵買?小編就搵...
上次小編同大家介紹過位於大阪嘅零食批發店,入面嘅零食全部都超低價發售,不過其實東京都有一間超抵買嘅零食店!零食嘅價錢平過香港之餘,仲可以退稅,想去東京掃貨嘅你記得mark低喇! 呢間零食...
好多人都認為日本邊到都好玩,咩景點都靚,咩野都好食. 實際上,中伏嘅景點都有嘅,小編就根據當地日本人嘅睇法,嚴選咗十大中伏景點俾你地過一過目,睇下你地又同唔同意啦! 第十位 東京鐵塔(東京) ...
去日本掃平貨可能只會諗到outlet,激安殿堂,玉出超市等,其實仲有間超市賣嘅貨品都超級平,而且喺東京,大阪,福岡,北海道,沖繩等市區都有分店,交通好方便!超市入面嘅貨品,例如零食,飲品等有D價錢平香...


text:
「升級」
個個今日都真係新屎坑走去升級 iPhone 嘅作業系統,因為要升級咗先至可以將八達通加入自己個電子錢包.除咗手機,八達通都應該係香港人出入嘅必需品之一.當然將八達通加入咗手機之後,你亦都可以用 Apple Watch 去俾錢.因為唔需要密碼嘅關係,俾錢一定快過信用咭.雖然大家都仲有好多問號,但係手機有埋八達通,距離全面使用手機付款嘅年代相信亦都越嚟越近.
「終於」
今日最多人講嘅應該係八達通終於可以透過 iPhone 連結俾錢.當然好多人話等到頸都長, 遲到好過無到.但係中間有好多細節位要注意,尤其係當綁定咗之後,實體卡就用唔到.咁如果無電呢?設計上係無電都可以用到,但係就真係要自己測試下先至知道.而最多人問嘅就係如果自己屋苑係用八達通出入咁點?其實最好都係開多一張八達通就唔使煩啦.
「手機」
八達通已經成為咗香港人嘅一部份,由1997年正式使用到咗而家基本上大部份香港人嘅係佢飲食都可以利用八達通去俾錢.而近年香港亦都興起手機支付,雖然未至於全面普及,但係大家可以見到越嚟越多人用手機俾錢.所以而家如果真係唔記得帶銀包嘅話,有手機就基本上搞掂.甚至乎有銀行已經可以透過手機連接櫃員機攞錢.咁以後仲需唔需要銀包?我諗大家會驚手機無電或者唔見咗手機多啲!


text:
「老細大 ,大老細」,作為一個公司之主,平時佢嘅命令你要聽,佢嘅奇怪習慣你更加要接受. 話說係小妹初出茅廬嘅時候就見過一個咁樣嘅老細…
由於大老細對於空間嘅定義有強烈概念,工作嘅地方係唔可以食嘢,所以當時好似豆腐咁細嘅辦公室入面,除咗有一部小小嘅飲水機,然後就沒有然後了….
而當然啦,作為一間香港公司又點會唔OT喎,呢個時候你想叮野食,或者碌個杯面 ,sorry 門也沒有.因為公司除咗冇微波爐同雪櫃之外,佢仲話唔想空氣之中有食物嘅味道,咁樣會影響衛生環境同思緒…..
講嚟講去佢就係怕啲空氣好污糟…好多細菌,其實關食嘢咩事喎…
就係咁全間公司抗爭左咁多年….
都依然係得一部小小嘅水機….
其實如果當年我夠勇敢送呢部Wynd Plus Air Purifier比佢 ,令佢知道只要有一部有效信得過嘅空氣淨化機,就可以解決晒佢以上嘅煩惱,唔使再有藉口,要我哋啲同事受苦.仲有細細部,放喺邊度都得,個手機Apps仲可以調節風量,控制開關,就連美國《時代雜誌》選佢為 2016年度「25項最佳發明之一」.
唉…不過其實如果一個老細係有啲固執思想,係要你班員工聽命,乜嘢都可以係理由…乜嘢都可以係藉口.
你哋又有冇遇過一啲怪老細?


text:
神經線
神經線(粵拼:san4 ging1 sin3),又叫神經,係一束神經細胞嘅軸突,係周邊神經系統其中一部份,負責腦同身體其他地方之間嘅資訊傳遞.
結構[編輯]
每一條神經都由一層叫做外膜嘅結締組織包住.喺外膜入面,又再有一啲由一層扁嘅細胞組成嘅膜,叫束膜,包住一束束嘅軸突.呢一束束嘅軸突就叫神經束.軸突又叫神經纖維,每條都俾神經內膜包住.神經外膜之內又有血管,幫手提供養份畀需要用好多能量嘅神經細胞.
分類[編輯]
神經可以通過佢哋傳遞資訊方向嚟分類:
- 傳入神經,又叫感知神經,將各種唔同嘅感官訊號傳入中樞神經系統.
- 傳出神經,又叫動作神經,將控制肌肉,內外分泌腺之類嘅訊號由中樞神經系統傳出去.
- 混合神經,同時有傳出同傳入嘅工能.
神經又可以根據佢哋點連住中樞神經系統嚟分類:
運作[編輯]
神經係週邊神經系統嘅一部份,連接住中樞神經系統(即係腦同脊𩪷)同埋身體各部份,喺佢哋之間傳遞資訊.呢啲訊號係由叫神經脈衝(又叫動作電位或者簡稱脈衝)嘅電化學訊號,經由神經入面一條條嘅軸突嚟傳遞.包圍住軸突嘅髓鞘令到呢啲脈衝可以傳得好快,去到每秒120米.同中樞神經系統唔同,喺神經入面,髓鞘係由施旺氏細胞(Schwann cell)組成,而唔係由稀枝細胞(Oligodendrocyte)生成.
醫學[編輯]
有時神經線會受傷,影響到佢哋嘅運作.除咗撞親之類做成嘅物理創傷之外,工作勞損,例如俗稱打字手嘅腕隧道症候群都係搞到神經線受傷嘅原因.神經線俾嘢壓親,例如附近組織受傷腫咗,脊椎唔啱位,大肚之類嘅原因,可以令到人覺得痛,痺,無力甚至郁唔到.好多時呢啲感覺未必會喺壓親嘅地方,而係離開一段距離嘅地方度.呢種情況叫牽連痛或者位移痛(Referred pain),成因係因為壓親嘅地方影響到傳遞自其他地方嘅神經訊號.
傷到神經線嘅仲有其他情況,包括細菌或者病毒感染,糖尿病,神經線附近血管有問題,某啲神經退化病,多發性神經病變/多發性神經痛同埋一啲免疫系統失調例如吉巴氏綜合症.
多發性硬化症係另一種免疫系統失調,令到佢哋攻擊神經系統,整傷啲神經線嘅病.喺呢個病入面,巨噬細胞會攻擊包住軸突嘅𩪷鞘,減慢甚至阻止神經脈衝嘅傳遞.
癌症嘅腫瘤細胞可以沿住神經線擴散.
通常神經科醫生會用身體檢查嚟診斷神經嘅間題,包括睇病人手腳嘅反射,行路同其他動作嘅姿勢,肌肉強度,體感同觸覺.如果有需要可以進一步做其他檢查,例如神經傳導檢查(nerve conduction study, NCS)同肌電圖(electromyography, EMG).[1]
睇埋[編輯]
攷[編輯]
- ↑ 李靜娥醫師. 神經傳導速度與肌電圖檢查 互聯網檔案館嘅歸檔,歸檔日期2016年3月15號,.. 臺大醫院 (中文(台灣)).


text:
(前世情人)地獄廚神Gordon Ramsay都夠膽鬧?世上應只得佢......
今年52歲嘅英國名廚Gordon Ramsay,可能係世界上最出名嘅廚師.鬧人鬧到出哂名嘅佢,我諗都冇人會唔識佢嫁啦,就算冇睇過佢煮野食,都會見識過用粗口鬧人嘅功力.點勁法?佢喺「我要做廚神」入面,鬧參賽者鬧到俾人叫「地獄廚神」,就知佢有幾惡死啦.不過,「地獄廚神」都有佢鐵漢柔情嘅一面,就好似鬥獸棋入面,老鼠都可以食番大笨象.番到屋企,就有三個前世情人食住佢.
廚神大家庭
Gordon Ramsay同結咗婚21年嘅老婆Tana Ramsay總共生咗4個仔女:19歲嘅大女Megan,18 歲嘅孖生Jack同Holly同埋16 歲嘅Matilda.而串得Gordon最勁嘅,莫過於花名叫"Tilly"嘅細女Matilda.佢唔單只講野好叻,仲繼承咗爸爸嘅衣缽,喺CBBC有自己嘅料理節目.
廚神:唔好講粗口
Gordon Ramsay講笑咁話,喺屋企嘅廚房,都係細女兒 Matilda 串佢,雖然Gordon喺節目上面成日都叫啲參賽者「f**k off」.但私底下,Gordon其實一直都教仔女唔好講粗口:「我由佢地細細個就開始教,節目啲粗口係玩下嫁咋,千祈唔好學.」但廚神都係阻唔到女兒學到佢連珠炮發嘅粗口.
老豆 f**k off
喺上年Jack同Holly嘅18 歲生日party,Gordon走咗入Matilda 揸fit嘅廚房,忍不住問佢:「Matilda,你搞唔搞得掂呀?」(Are you OK Matilda?)不過Matilda一啲面都唔俾老豆,直接串佢:「老豆,係時候死番出去!」(it's time to f**k off now.)Gordon聽到Matilda扮自己鬧人就得啖笑
事實上Matilda 一直都係Gordon嘅剋星,時不時都會見到Matilda喺節目串爆老豆,搞到平時粗口成文嘅「地獄廚神」都成隻死狗咁冇聲出,個情景非常有趣.


text:
大家好﹐我係豪豬﹐今日我想同西環嘅故仔.
零至三歲嗰陣﹐我住喺西邊街同第三街交界嘅唐六樓.由於嗰陣太細個﹐我對嗰度冇乜記憶﹐只係知道嗰度有個天台﹐所以我對嗰度冇乜回憶.三歲到十四歲﹐我喺正街源記唐六樓住.我記得嗰度有個天台屋﹐而個天台屋仲可以種植物﹐我喺天台可以望到海.雖然嗰度有啲嘈,日頭就聽到巴士引擎聲同叉燒佬斬嘢嘅聲﹐夜晚聽到就電車嘅叮叮聲同新三興啲宵夜客嘅大笑聲.不過﹐嗰度啲人都好友善﹐大家見到面都會閒話家常﹐有時隔籬天台嘅貓仲會爬入嚟屋企廚房搵嘢食.不過﹐隨著香港政府強制清拆僭建﹐正街嗰個天台屋被逼清拆﹐咁啱我同我家姐升中,又咁啱我阿爸喺般咸道搵到個平靚正嘅大單位﹐所以十四歲嗰陣我屋企就咁搬咗上所謂嘅半山直到呢家.
當初搬去般咸道嗰陣﹐我係好開心﹐因為間屋大咗成倍﹐我又有間房﹐呢個係我人生第一次有自己嘅私人空間.同埋﹐般咸道啲人好有禮貌﹐唔似得正街啲人咁粗魯.最重要嘅係嗰度真係好多好得意嘅狗﹐好啱我呢啲狗痴住.唯獨係零用錢冇咁見洗﹐因為我讀 TSK ﹐日日要坐 23 同 56 號返學﹐而 23 同 56 號係貴 5 號成倍﹐同埋我要早啲起身同啲師兄弟姐妹爭位坐.當初﹐我都仲有啲優越感﹐因為覺得自己住喺半山個人會唔同啲﹐畢竟可以吸吓嗰度啲靈氣.但漸漸地我體會到嗰種港式中產嘅虛偽﹐加上啲同學叫我做離地撚﹐令我開始有啲迷失.我覺得自己其實出身唔係咁中產﹐只係機緣巧合下住喺般咸道﹐點解啲人會標籤我係一個有錢人?呢個問題喺我個腦揮之不去……
大個咗﹐我返咗家族開嘅海味舖幫手﹐我發現日日屈喺西營盤真係好悶﹐同埋西環啲人好八卦﹐見到面就會問長問短﹐有時仲會將你啲野傳開哂.佇如佢哋見到我身邊有女性朋友﹐啲姨媽姑嗲阿叔阿嬸就會同我屋企人講﹐令我不勝困擾.同埋﹐我都想放咗工有私人空間﹐而唔係每行一個街口就俾人問長問短,我成日講笑我帶晚吹頭盔出街都會俾人認到.同埋﹐我中學啲老死好多都住喺灣仔﹐我想同佢地住近啲﹐所以我想搬離西環﹐但我發現自己睇嚟睇去都係西環啲租盤.我喺度諗﹐點解我會咁樣?係唔係我忽略咗自己內心嘅聲音?我仲會喺「西環變幻時」Facebook group日日些牙舖頭貓.究竟﹐我鍾意西環啲乜?有一日﹐我諗起帕慕克喺伊斯坦堡:一座城市的記憶講過:「所謂不快樂﹐就是討厭自己﹐討厭自己的城市」﹐我諗我內心仲係好鍾意西環﹐同時都有啲自戀.不過﹐可能人大咗﹐開始識得珍惜西環嗰種獨有嘅人情味.
雖然﹐我久唔久都想逃離西環.不過﹐無論去到邊﹐我都會同人講我嚟自香港西環﹐而西環係我嘅鄉下.或者﹐「西環」呢個身份早就融入咗喺我嘅血度.


text:
day 2嘅陽明山松園禪林,即興劇場係今個trip嘅必去項目,另外一樣就係希望星期日去望主日彌撒了,既然唔係匆忙嘅行程,一方面盡量係主日親近主,另一方面都參加下世界各地嘅彌撒,感受下當地風情~(請參閱:3-8-2014:加州婚禮+夏威夷day 9(part 1).主日彌撒@Waikiki St. Augustine Church,13-11-2011:斐濟蜜月day 7(part 2).懶洋洋的下午@Lalati.叫人驚異的美妙歌聲)
本來出發前揀定咗去大安嘅聖家堂,見好似好大好靚咁,又有十一點嘅中文彌撒,非常好﹗但早餐方面有少少阻滯,day 2就話太遲起身啫,day 3唔遲,但落到去酒店餐廳,吓?要等位呀?﹗前面七張枱的話我哋會趕唔切,算啦算啦,唔食了~我哋餓住肚子搭捷運出發去,途中有機會隨便食少少嘢吧~點知⋯去到大安站,咦,站內地圖冇顯示聖家堂位置嘅?﹗我又冇事先print定地圖,電話又冇得上網,只記錄聖堂網址又冇記錄低電話號碼,即使搵站內職員幫忙,睇埋大大本嘅街道圖都搵唔到聖家堂嘅位置~正失望之際,day當機立斷,既然站內地圖顯示有間仁愛天主堂係大安森林公園站附近,不過試下去呢間啦~於是我哋搭番一個站轉頭,碰碰運氣,睇下去到彌撒時間啱唔啱啦~
去到捷運站,兩份share咗份三文治,咬住行幾個街口,就搵到呢間仁愛天主堂了﹗匆匆忙忙冇影到三文治,但記得幾好味,雖然只係普通嘅火腿芝士三文治,但個汁有啲芥辣味,即刻畫龍點睛一樣有咗個性﹗day就跟餐飲咗本americano,我呀,清水算啦,彌撒完咗再食啦~
好好彩,居然呢度都係十一點鐘彌撒,坐低仲夠我哋時間定一定神至開始,原來當日堂區有避靜活動,而十一點彌撒前神父就講緊個talk,我哋都順便撈埋啲汁~
遠處見到間聖堂好細小,入到去座位都唔多,可能只係坐到100人左右,但到領聖體時至發現有源源不絕嘅人上前來,我哋至發現原來有上層座位﹗難怪坐樓下嘅係老人家多啦~對於仁愛天主堂彌撒嘅印象嘛,choir好好聽,其實好樸素,只有一個琴伴奏,而成員都係中年人居多,不過佢哋歌書簡譜之中已經有分部,所以分部唱應該冇咁難吧?答唱詠有領唱,獨唱嘅女聲都好穩定,聽起來舒服~歌曲方面,因為大家都係中文吧,所以有好幾首詩歌同彌撒曲都旋律同我哋相同,只係個腦要轉多少少換成普通話,我哋都可以盡情高聲唱歌~祭台好細小,所以只有神父係台上,傅祭們都坐係教友席的,需要時先上前幫忙~好似以前都冇乜點望過普通話彌撒?經文都同平時嘅廣東話一樣,所以你有你唸我有我唸時字數一樣,速度都可以一樣﹗我哋同一排坐最左邊嘅睇裝束應該係修士吧,佢著住好傳統嘅長袍呢,我旁邊係一個後生仔,奇嘅係居然彌撒中間佢唸嘅經文變成廣東話﹗但普通話時又覺得佢發音好準確,反而廣東話時又好似冇咁正,究竟佢嘅正體係乜?﹗冇機會好好結識添~
彌撒結束後影下相先,睇落聖堂嘅裝修應該都有番咁上下歷史﹗屋頂嘅階磚起碼六七十年代或以前吧?即刻睇一睇聖堂個網頁先,果然時尚嘅嘢係呃唔到人,原來仁愛天主堂係1967年10月正式成立㗎﹗
但麻雀雖小,五臟俱全~
出發時由大安森林公園站行過來聖堂時見到parallel我哋行嗰條路係一個假日花市,我哋決定彌撒結束後要去逛一逛~
入面係一檔接住一檔嘅攤子,賣嘅唔單單係玉器,仲有水晶,琥珀等等,玉器之中有擺設的亦有造成首飾的,不過我哋都不太好此道,隨便睇一轉就算了,亦冇咩收獲~玉市嘅盡頭仲有個建國假日藝文特區,呢個就相對地更沒趣了,有啲畫呀,雕刻呀賣下咁,感覺比較商業化,不是太藝術化,可能因為檔檔嘅商品都差不多吧?
我哋花得更多時間逛假日花市﹗後來睇番啲旅遊app至發現,原來都有介紹呢個假日花市呢,我哋有去啱「景點」丫,俾個tick先~
花市其實係由停車場改建,星期一至五係停車場,星期六日就化身市場~所以逛起來好闊落舒服~叫做花市真係包羅萬有,比起香港維園嘅嘅花卉展更多東東賣,與其叫花市,不如叫園藝市場﹗
當然有各式各樣嘅花賣啦,呢檔嘅杜鵑非常鮮艷,一下子就吸引咗我哋注意力了﹗花之中有盆栽,又有一支支嘅花~蘭花都好平丫,仲平過花卉展,港幣20左右就可以捧番屋企了~
仲有應節嘅聖誕花﹗大嘅細嘅適隨尊便~可惜我哋帶唔到返香港~
陸地嘅松樹盆景我哋就見得多,原來有水中盆景呢﹗可能要更花心機打理吧?
呢個更神奇﹗有得賣室內水耕機﹗而家雖然都有話係工廠大廈種芽菜種菇甚麼,原來自家都可以種﹗有自動灌溉系統,所以好方便,我就話芽菜呢啲又平又易買到,點解仲要自己種?部機咪仲貴?﹗要種幾多年芽菜先可以回本?哦,自己種唔怕有農藥,原來係咁~明白了﹗
睇到我哋哇哇聲嘅係,居然連樹都有得賣﹗﹗仲要係種得好靚嘅松樹添呢~其他品種,甚至果樹都有﹗感覺就好似玩啲Sim City或者遊樂場game嗰啲,你用cursor click一下就可以種棵樹一樣咁容易~買棵樹,捧番屋企,加少少泥係周邊,搞掂﹗﹗係咪有送貨服務呢?如果唔係點拎番屋企?﹗
園藝用品亦好齊全,簡直唔似係擺兩日嘅攤子,好以將成間鋪頭搬過嚟咁,勁﹗
呢個假日花市叫我哋大開眼界呢~
仁愛天主堂網頁:
http://www.catholic.org.tw/renai/index.htm
建國假日花市網頁:
前往其他台灣旅遊blog
前往其他懷孕扎記blog


text:
地表最強「痴漢」!周杰倫寵妻無上限IG狂放閃 昆凌招周董Fans妒忌
酷酷嘅周杰倫(周董)同老婆昆凌結婚5年,育有一仔一女,日日上演幸福完美嘅四口之家生活.平時喺fans心中低調內斂嘅周董,自從開咗IG 賬戶之後簡直天性大解放,老婆po相一定要第一個評論,仲毫不保留咁向昆凌示愛,fans都話頂佢唔順呀.
周杰倫同老婆昆凌結婚5年,當年喺城堡旅行嘅童話婚禮令全網震驚,大家都諗唔到外表酷到爆嘅周董,竟然將自己嘅一顆少女心收埋得咁好.其實周董係個不折不扣嘅寵妻狂,錫老婆錫到窿.自從周董跟住老婆一氣玩IG之後,佢埋藏喺chok爆外表底下嘅真面目就開始慢慢浮出水面…
老婆IG瘋狂留言!
宜家越嚟越多藝人,怕被媒體過分解讀自己嘅話,開始少喺社交網講嘢,放閃…而日理萬機嘅周董大人,按道理應該冇時間mon住電話睇老婆IG PO咗咩.但係!事實上就係昆凌幾乎每一條IG周董都要留言,讚美一番,不停製造閃光彈…
昆凌分享咗自己設計嘅女裝手感,周董馬上評論問有冇男裝,相當識做.
小編:當然是你最快,誰敢跟你搶…
自己IG狂PO老婆!
時下大熱嘅Snapchat童顏filter昆凌都有影過,因為實在太可愛周董仲幫佢發上IG俾大家一齊欣賞.
母親節雖然發嘅係自己媽媽同囝囝嘅相,但都不忘@昆凌感謝老婆.周董相信你呢份心意大家都好感受到.
老婆去邊我去邊!
可能大家會覺得,發幾條IG並唔能夠代表啲咩,但周天王最缺咩?當然係時間.日理萬機嘅周董,可以完全為老婆同小朋友停下,結婚呢幾年,大家明顯感覺到周董為愛減產之餘,周董仲好支持昆凌嘅事業,早前昆凌嚟香港出席活動,周董一於跟到嚟香港,仲順路出席埋火鍋店開幕.而最近啱啱開完巡迴演唱會嘅周董,馬不停蹄咁跟住昆凌去到康城影展,天王巨星紆尊降貴做跟得老公!
早前周董先喺IG關於演唱會嘅post下同昆凌調情,粉絲都話俾佢哋閃光彈閃親.
緊接就跟住昆凌嚟到法國參加康城影展,仲被媒體影到周董喺場外默默注視老婆嘅相.
昆凌都話好驚訝老公跟到嚟巴黎,不過佢都話周董平時都係咁錫自己.Fans都相當佩服周董呀,不過佢咁幸福大家都好戥佢哋開心,希望周董同昆凌可以繼續幸福生活,同我哋keep住放閃啦.


text:
開台解答愛情疑難 陳柏宇自爆同舊愛有見面
2021年10月14日 21:02
東網電視更多新聞短片
歌手陳柏宇(Jason)踩入KOL行列推出「陳伯吹水台」,愛情專家「上身」出片解答網民嘅情侶相處問題,佢講到拍拖唔係永遠都咁完美,當中會做錯好多決定,所以要學識遷就,忍讓同忍耐,仲要將自己心中感受講出嚟,絕對唔好收收埋埋.
然後自爆前女友唔鍾意佢同其他女仔玩,當時為咗愛人佢真係少咗出街,依家諗番就知係非常錯,唔應該被對方控制,再抵死拖老婆Leanne(符曉薇)「落水」做例子,指老婆到依家間唔時都會同前度見面食飯︰「唔係大方,而係你唔畀佢見面你小家咋!我冇特別大方,佢哋依家又唔係出去偷食,人哋都有過幾年感情,都係朋友.」再爆自己一樣都有同舊愛見面︰「但我唔係吓吓都諗住係咪仲有機會!梗係唔係啦!你唔係咁諗咁點解覺得人哋會咁諗呢!」
之後讀到有網民控訴另一半要求上繳所有社交平台嘅密碼,否則分手,Jason動怒直斥︰「佢直情唔信任你啦!呢個行為真係唔要得!你一定要畀對方有佢自己嘅私隱,你更加要保持自己有私隱,但呢個保持唔係為咗唔好畀人知你做錯過啲咩,你一定要頂天立地!」有工作人員問Jason︰「如果有一日Leanne話要管番Abigail(囡囡)個社交平台,你會唔會畀密碼佢?」點知Jason笑言佢都冇咗個密碼︰「我成日都叫佢自己開過一個,呢個係我嘅Project,佢媽成日都想我Post佢啲相,同我想Post嘅係唔同,所以我鼓勵佢幫Abi開一個新嘅.」


text:
#Crystal好物推介 #Vegie飲得嘅神仙水Posted by Crystal Cheung 張紋嘉 on Sunday, December 13, 2020
年紀漸長,有時候睇真係塊面又好似多左條細紋,又俾人話點解面色望落好似唔舒服,咁樣聽完真係會唔開心幾日架…要keep住狀態,甚至可以逆齡真係個個女士嘅願望.
其實要做到唔係咁難架,日本美魔女能夠逆轉肌齡就係靠甘酒.Vegie奇蹟美肌甘酒又叫做「飲得嘅神仙水」,可以美白去黃,凍齡美肌,望落即刻後生幾年架!
連美魔女姚嘉妮都大讚好work,即刻睇下佢嘅足本分享啦~
Claire姚嘉妮身為媽媽KOL,肯定成日試好多護膚同保健產品啦!佢都會一路Keep住用嘅產品就一定係好野啦.今次Claire就介紹咗佢已經一直飲咗2年嘅美肌飲品,「Vegie奇蹟美肌甘酒」又叫做『飲得嘅神仙水』.Claire踏入4字頭都仍然保持住凍齡靚樣,都係全靠多『飲得嘅神仙水』咋!
姚嘉妮實試後大推:「飲到第2個星期,就發現塊面好明顯白咗,膚色均勻咗好多,而且用護膚品嘅時候都吸收得快好多,同埋吸收得好好呀.Keep住飲左1個月之後,就發覺連以前面上啲黃氣都無埋.」
護膚品越用越多,亦都開始越用越貴,但感覺上個效果都唔係咁明顯…既然係咁,不如試下內服護膚品啦!!!日本美魔女能夠逆轉肌齡就係靠甘酒!
啦!!!日本美魔女能夠逆轉肌齡就係靠甘酒! 奇蹟美肌甘酒又叫做「飲得嘅神仙水」,唔止可以美白美肌,仲可以滋養身體兼排毒,功效仲好work好持久~
而家喺日本勁hit,好多後生靚女都飲,越早開始飲,越有效!
依家就即刻睇下點解奇蹟美肌甘酒 又會叫做「飲得嘅神仙水」啦!!
奇蹟甘酒酵母
含氨基酸,葡萄糖,趕走殘,攰,黃,氣色循環好,面色紅潤細緻
美肌麴菌
在麴菌發酵時產生麴酸,有抑制黑色素,淡斑,美白等功效
天然米麴
米麴發酵過程令米更甜美,健康美味又不致肥
日本品質認可
日本製造,可靠,安全,品質保證
甘酒有乜用?美肌排毒樣樣掂!
甘酒原來即係日本一種甘甜嘅傳統濁酒,由甘酒酵母,米麴菌或酒糟製成,酒精含量極低(通常小於1%)或不含酒精.
傳統以嚟,日本女性,甚至小朋友,都會喺冬天飲暖甘酒來補充元氣鑑取暖取暖,到咗夏天,就會將甘酒變成各式各樣嘅特飲或純冷飲來消暑驅熱氣.
奇蹟美肌甘酒 ─ 主要功效
功效
成分
原理
美白
麴菌
發酵時產生麴酸,有抑制黑色素,淡斑,美白等功效
紅潤
甘酒酵母
含氨基酸及葡萄糖,趕走殘,攰,黃,令面色紅潤細緻
瞓得好
酵母菌
菌類繁殖時所產生的維生素與色胺酸,可改善睡眠質素
排毒
乳酸菌
改善腸道,養成易瘦體質,排出毒素,暢便修身
美味
天然米麴
米麴發酵過程令米更甜美,健康美味又不致肥
奇蹟美肌甘酒比一般甘酒加入更多美肌滋潤成分
以日本傳統養生甘酒米趜,酵母,再創新配合8種穀物發酵,釀出顆顆美肌益菌,每日飲,不停於體內繁殖起效,滋養皮膚細胞.
Keep住飲,好快見到效果,睇下日本Fans實證就知道啦
日本雜誌/電視 仲有各界別既醫生博士都大讚有實效
日本嘅高岡素子教授公佈左素人實驗結果,發現連續飲用甘酒2星期就可以減少皮膚問題達40%!! 重點係可以增強皮膚補水力
除左日本熱賣中,已多次榮獲No.1 獎項,分別由@COSME同《bea’s up》頒發!!


text:
你不可不知道嘅中六Study Leave前DSE溫書Schedule
見幾多人都知我嘅溫書schedule,所以今日就決定講吓我上年F6開學之後嘅溫書日程😂 / 因為我平時搭校巴番學,所以好早就已經到學校,連班房都未上得🤦🏼♀ 為咗唔好白白咁浪費d時間,我就會利用嗰半個鐘等上班房嘅時間溫書.通常會溫吓d notes,默書或者預習吓嗰日嘅課堂.朝頭早頭腦比較清醒,而且我學校個環境都算靜,所以其實呢個時候溫書都幾有效率架.然後等到7:30可以番班房之後,我都係繼續喺到溫書😂(+可能同同學吹吓水🤫) 有d人可能選擇上堂唔聽書自己溫書,但我就係會聽書嗰d人黎嘅.我覺得聽書+抄筆記其實真係可以加快我嘅學習進度,落堂之後番屋企理解埋堂上未get倒嘅野+打番d notes出黎就ok.如果嗰堂真係好廢嘅話,都會自己溫書嘅😂 不過就醒少少啦,盡可能唔拎份notes出黎,自己搵張紙背番自己溫咗嘅野,落堂之後睇吓自己記漏咗d咩咁. 放學之後因為我冇咩補習,所以通常我都會直接搭車番屋企.搭車嘅時間比較難溫倒書,但我會利用呢段時間喺手機嘅notes到打番個to-do list,確保我番到屋企之後唔會做漏野. 番到屋企之後我第一時間唔係溫書,而係食個tea先🤣 geogaholic係個吃貨,一定要有d食物落肚先會有動力同能量溫書.食完野之後,我首先會清功課,然後就會打notes,清番當日或之前嗰日寫落嘅notes,費事積聚太多之後workload過大.完成打notes之後,我就會溫書 (操卷嗰d我大部分放咗落study leave到),一係就prep第二日有嘅測驗,一係就純粹想溫番自己覺得有需要溫嘅嗰科/ 清一清pp by-topic嘅exercise.btw 溫書我就習慣咗讀出黎嘅😂 所以喺自己屋企溫書對我黎講係最好嘅選擇keke.同埋有時如果功課又做曬書又溫完嘅話,我就會去預習~ 順帶一提,我係有畀break自己架😂 唔係嘅話會chur死.大break嘅話通常我會花半個鐘頭睇吓電視減吓壓或者瞓個晏覺🤪 小break嘅話就係碌吓ig, fb咁😆 溫到大約夜晚10:30我就會開始執書包同準備上床瞓覺啦🙆🏻♀ 我份人比較少通宵達旦咁溫書,因為我覺得個productivity會好低同埋對身體唔好lol🤭 我一日會做嘅野就係咁lu~~~其實溫書schedule人人唔同個.只要制定最適合自己嘅溫書日常就可以啦😙


text:
如果係南澳已有穩定工作,恭喜你,這篇文章未必岩啱你睇.但亦有好多人未必咁好彩,花幾個月至半年時間搵長工大有人在.南澳同香港一樣,都有 UberEat / Deliveroo 等外送服務,唔想搵工期間坐食山崩,做住先又得唔得呢?入職要求高唔高?收入好唔好呢?難唔難做?會有好多前期投資嗎?小弟就係度身先士卒,試下幫大家解答下以上問題.
申請
如果想去 AusPost 做送件,一係你識人介紹,一係就係見工,由於實在太缺人,只要你勤勤力力,朝朝五點幾起身去送既話,要入行不太難.不過如果連工都唔想見,想立即可以返工,就可以試下 UberEat / Deliveroo / Menulog / Doordash,這些公司係唔洗見工,只需要 Download 左佢地既手機 App 或者網上做登記,申請一個 ABN (澳洲商業登記號碼,唔洗錢),上載埋你既個人資料 (好似車牌呀,自己個樣,Passport,銀行戶口資料),同埋授權佢哋幫你做 Police Check, 基本上兩三日就攪掂,可以開工.Menulog 會要求你有個 Hotbag, 係佢地個度買大約 40澳元左右(算係幾抵)其他好似無規定一定要.如果無車的話,亦可以用單車送.無論你用邊間都差唔多,因為 UberEat / Deliveroo 個啲多人用,但 Driver 一樣多,我就試左申請岩岩係南澳拓展業務既 Doordash,用手機 App 一口氣攪掂所有手續,好快手第二日已 Approve 左可以開工.
開工
繁忙時段早午晚餐都有,開車去 busy zone 後 online 就可以開工,Hotzone 會不停變,你只要開到佢地附近兩三公里就得,電腦會跟據你既位置同過往派送既 Performance 黎派單俾你,收到後係一分鐘內 Accept 就得.頭幾次會有啲緊張,原因係個 app 會希望你係限期前到達店內取貨,但岩岩黎到南澳人生路不熟,大大間 Chemist Warehouse / KFC / McDonald / Hungry Jack 就話離遠都望到,但小店就未必可以一眼就知道食店係邊,好彩啲 order 來來去去都係個幾間,好快就會習慣,就算係最繁忙嘅市中心,佢地都會指你去 Loading Zone 停車(如果無指明的話,南澳普通私家車可以停10分鐘),所以無論係邊區取貨/餐都唔難做,跟住手機指示,佢叫你 show order number 就 show 俾店員,叫你 Scan barcode 就照做,然後上車跟住個 內置Google map (可以選 Waze 或 apple map)去到目的地,再跟指示影相 / Scan code/親手交俾客人就攪掂,實在係 Easy job,簡單到不行.每單 job 價錢都不一樣,基本上都係跟據送貨距離而定,送貨比送餐人工會高啲,不過基本上都係有單就接,我唔揀擇.
收入清況
斷斷續續續咁做咗六日,開始了解咩時段會多 order,咩時候同地方就算你 online 都未必有 Job, 到時你只能在車內食下野,飲下水,玩下手機或者順便行下商場,收入如下表,大家可以參考下.
- Active Time 係送貨時間,如果只計 Active Time,扣埋油費都有約 20/hr,都有最低工資,唔錯呀~
- Dash Time 就係由 online 個下就計,你見到其實都幾多等待既時間,因為有時你出左去外區,你都要花啲時間開返架車去 hotzone 先有單接,或者岩岩過左 busy hour,無人落 order,計埋嗰啲時間,人工就慘不忍睹.
個人心得
- 有啲食店會係門口寫住 No hotbag no delivery,所以安全起見起碼都帶個 cheap cheap Kmart 旅行保溫箱出去
- 我開住架 SUV 送貨,超食油,市區 1L 油只行 10-12公里,上表既 Gas Cost 係以油費 1.33/L 黎計,如果你用啲小車/Hybrid 送,會好好多
- 市中心泊車難少少,常常塞車,但多啲單,如果有 Crazy Taxi (Old game) 咁既身手,去市中心送就岩架啦,唔得就去東/南/北區啦,易泊車但少啲單
- 如果想做早更,唔好遲過10點開工,因為會太多人 online 接晒啲單,你連想送既機會都無,(9月14日我就係咁既情況,太遲上線,想 online 都唔得,最後等左成個幾鐘先可以上.
- 由於你係自己開公司 (有ABN),所以日後報稅又會多一啲野要做,如果係找 Tax agent 幫你報既話開支又會貴啲,所以要好似我咁記下所有開車記錄,我係 online 後影低車既 ODO, offline 後又影一張相,用黎 keep record,方便日後報稅時用,因為係澳洲,開工送貨時,每公里係可以扣稅的 (其中一種計法係每公里 AU 0.72@2021-2022,有上限)
- 星期六,日每單會加 AU 2-3,如果可以放棄陪伴家人,係可以賺多少少,但我就暫未試過
小結
咁既收入個人覺得真係勁少,長期咁唔係辦法,不過勝在唔洗見工,有車,有澳洲工作權,用現有保險就可以開工,亦可以順便親身了解南澳各區環境,有時去到海邊/山上見到啲美影,我都會停一停打下卡,享受下行下,感覺都唔錯.如果想收入多少少,亦可以試 Amazon Flex 既送件,每一個 4 – 5小時 block 送 4x 件貨收 $108 (你自己俾油費泊車費),多數都係同區,佢地花 1x – 20日同你做 police check / driving history 後就可以做,小弟仲等緊 approval,日後有機會既話再同大家分享啦~
後記 (2021年9月27日)
早幾日試左做 UberEat,9:30分上線後等左十幾分鐘都無單,所以改返做 DoorDash 個半鐘先,然後約 11 點再試 UberEat,嚇我一跳,由上線一刻就有單,當你快完成手上個單時,個 App 已經會出定下一單問你接唔接,一直做到2點無停過,連停一停綁鞋帶或者飲水嘅時間都冇咁濟,啲 Job 多過 DoorDash,雖然每張單收入好似比 DoorDash 少,但由於密密食,同埋差不多每次都可以 pickup 兩個餐,慳返啲來回時間,每小時時薪扣油費後都有 20/hr 以上,所以如果睇錢份上,做 UberEat 可能會好啲,如果想 Relax 啲,做 DoorDash 都未嘗不可.
註
由現在起登記 Uber Driver,10月14日前完成 30 單 Job,會有 AU 500 新人 Bonus (8小時我送左25次,應該好快達成),介紹人都有得分,唔介意既話,可以用我個 Promotion code (lm6fuo),多謝大家.


text:
歌詞
專輯: 兩腳書櫥的逃亡演唱會 Live 歌曲:慢慢等 作詞:韋禮安 作曲:韋禮安 你終究佔據了我的心房 我終於知道什麼叫做瘋狂 因為你我不再怕黑暗 想著你讓我更加勇敢 你說你害怕曾經受過的傷 過去發生的情節讓你迷惘 害怕重演 在你身上 卻步 讓你失去了方向 或許我沒資格說什麼 有誰不會害怕呢 但我知道我會願意等 你相信我的時候 慢慢等 慢慢等 慢慢等 慢慢等 慢慢等 慢慢等 等上線 的鈴聲 慢慢等 等到我都睡著了 耐心等只為了心動那一刻 慢慢等 慢慢等 慢慢等 慢慢等 慢慢等 慢慢等 等紅燈 變綠燈 慢慢等 當你突然覺得冷 我會握著溫暖在 在這裡等著 你說你害怕曾經受過的傷 過去發生的情節讓你迷惘 害怕重演 在你身上 卻步 讓你失去了方向 或許我沒資格說什麼 有誰不會害怕呢 但我知道我會願意等 你相信我的時候 我會慢慢等 慢慢等 慢慢等 慢慢等 慢慢等 慢慢等 等上線 的鈴聲 慢慢等 等到我都睡著了 耐心等只為了心動那一刻 慢慢等 慢慢等 慢慢等 慢慢等 慢慢等 等紅燈 慢慢等 變綠燈 慢慢等 當你突然覺得冷 我會握著溫暖在 在這裡 慢慢等 慢慢等 慢慢等 慢慢等 慢慢等 慢慢等 等上線 的鈴聲 慢慢等 等到我都睡著了 耐心等只為了心動那一刻 慢慢等 慢慢等 慢慢等 慢慢等 慢慢等 慢慢等 等紅燈 變綠燈 慢慢等 當你突然覺得冷 我會握著溫暖在 在這裡等著 慢慢等慢慢等 當你突然覺得冷 我會握著溫暖在 在這裡等著


text:
「成長」
好多人都會話自己嘅工作好忙又或者因為要搵錢所以就無乜時間陪小朋友,而小朋友成長嘅速度真係實在太驚人,不知不覺時光飛逝佢哋已經識行識走,生活入面再唔只係得父母.你以為佢哋好細個唔識嘢,乜都唔知?其實佢哋對四周圍嘅環境同事物好敏感.好多人話等佢大個先至彌補,但係當佢哋大個咗之後,佢哋有自己嘅生活,根本就無需要再依賴父母.所以到最後錯過咗就係錯過咗,無得返轉頭!
「照顧」
係香港好多父母一日都唔知有幾多時間可以見到自己嘅小朋友,好彩嘅可能係朝頭早出門口前同佢打過招呼,如果小朋友早瞓嘅話真係分分鐘放工返屋企都未必見到.所以大部份嘅親子時間都只係得返星期六日同一啲假期.如果經濟容許嘅,媽媽或者可以全職照顧小朋友,而爸爸就繼續出外工作.但係其實作為父母,你想係小朋友成長中扮演一個乜嘢嘅角色?選擇權其實係自己手中!
「珍惜」
作為爸爸,努力工作就不在話下,因為要養妻活兒,而現今社會亦有好多好勁嘅媽媽,係工作上亦有好大嘅成就!但係除咗工作之外,到底有幾多時間真係照顧同陪伴自己嘅小朋友.曾經睇過一篇文章「爸爸不是沒時間陪小孩,而是給自己太多時間」,老實講我想話有時唔係真係爸爸,有時媽媽亦都係!篇文最尾有句真係講得好啱「再不陪小孩,等你想陪的時候,他就大了,你也老了.你們之間僅存的只剩一點血緣關係而已.」大家真係好好珍惜自己嘅小朋友,因為佢哋只會長大一次!
Also published on Medium.


text:
五月初五,端午节
赛龙舟,
食粽子,
配香囊,
涂雄黄药酒.
父親節過後迎來咗端午節
咁盛大嘅節日
端午節緊系少唔到食糭子同扒龍舟喇
逢年五月初五
紀念嘅系
屈原抱石跳汨羅江自盡
樹立忠君愛國之日!
前述
每年農曆五月初五為“端午節”.據《荊楚歲時記》記載,因仲夏登高,順陽在上,五月系仲夏.
佢嘅第一個午日系登高順陽好天氣之日,故此稱為“端陽節”.
起源
端午節起源於中國,最初為古代百越地區(長江中下游及以南一帶)崇拜龍圖騰嘅部族舉行圖騰祭祀嘅節日.
農曆五月初五以賽龍舟競渡形式舉行部落圖騰祭祀嘅習俗.
戰國時期嘅楚國(今:湖北)詩人屈原
喺呢日抱石跳汨羅江自盡
為樹立忠君愛國
就將端午作為紀念屈原嘅節日
而端午節同春節,清明節,中秋節
稱為中國漢族4大傳統節日!
扒龍船
賽龍舟喺端午節嘅一項重要活動,喺廣東地區十分之流行,廣東人稱為扒龍船.
▲帶有人體渦輪嘅龍船
▲45°漂移轉彎
▲自帶沉船功能
扒龍船最早喺古越族人祭水神或龍神嘅一種祭祀活動.
賽龍舟差唔多有兩千年歷史,系中國傳統嘅水上體育娛樂專案,喜慶節日嘅時候舉行.
食粽子
粽子香,香廚房
艾葉香,香滿堂
桃枝插喺大門上
出門一望麥兒黃
呢度端陽,嗰度端陽,處處都端陽!
呢個系舊時端午節流行嘅民謠曲.總體嚟講,各地人民過端午節嘅習俗都大同小異,而端午節食粽子,古往今來,中國各地都一樣.
依家各地嘅粽子,一般都用箬殼包糯米,各樣花色都根據各地特產同風俗而定.
有桂圓粽,肉粽,水晶粽,蓮蓉粽,蜜餞粽,板栗粽,辣粽,酸菜粽,火腿粽,鹹蛋粽等等,有邊一種啱你哋口味呢.
雄黃酒
古語話
飲咗雄黃酒,病魔都遠走!
雄黃系一種礦物質,俗稱“雞冠石”,主要成分:硫化砷,含有汞,有毒.一般飲嘅雄黃酒,只喺白酒或自釀嘅黃酒加入微量雄黃.
雄黃酒有殺菌驅蟲解五毒嘅功效,中醫仲用嚟治皮膚病.喺無碘酒之類消毒劑嘅古代,用雄黃泡酒,可以祛毒解癢.
未到飲酒年齡嘅小朋友,大人就喺佢哋嘅額頭,耳鼻,手足心嘅地方抹上雄黃酒,意為消毒防病,蟲豸唔叮.
未食五月粽,被褥不甘松
食過五月粽,破裘唔甘放
未食五月粽,寒衣勿入櫳
食過五月粽,寒衣收入杠
未食五月粽,寒衣不敢送
食過五月粽,不夠百日又翻風
清明插柳,端午插艾!
“近期熱帖速遞 ”
搵個車位都要游車河?拱北口岸停車攻略大公開!
賭王最寵之女連個保鏢都冇?何超欣一人香港Shopping
一步!免費領淘寶天貓『618』現金紅包!


text:
Author: 陳妍茵
2020-02-23(Personal Particulars)
范俊明係香港警察嘅一份子.
佢曾經係示威現場出現,俾市民影到.
Last Updated: 2020-02-23
Personal Particulars
莊孫斌權係香港警察嘅一份子.親屬資料伴侶:Kwok Tung Tung
Personal Particulars
鄧輝武係香港警察的一份子.據知情人士指,佢係讀書嗰陣專搞啲未成年女性,同現任妻子一齊嗰陣又經常去識其他女人.知情人士指中五同佢同級隔離班時,已發現佢成日專登做埋啲令人討厭嘅事,讀書嗰陣成日搵身邊同學笨,又成日暗串啲中產同學,但係見到人哋屋企有啲錢就又黐埋去.最後鄧輝武讀唔成書,2013年成為香港警察成員,但以前讀書嗰陣有去六四集會.女朋友家人都睇唔起佢係香港警察成員.現時夫妻嘅中學師生校友都睇唔過 ...
Personal Particulars
孫駿鴻係香港警察嘅一份子.據知情人士指,佢多次同女朋友講返工,實質係去認識各大交友平台嘅異性,或者去中國嫖妓. 佢又曾經係Instagram話自己連毅進都無.以下係更多佢身穿香港警察制服嘅相片:


text:
「文青」原本係指熱愛藝術嘅文藝青年,不過後來演變成一班唔跟主流,望落飽讀詩書,好有文學氣息嘅一班人.近呢幾年文青派由少數逐漸變多,文青呢個名詞都已經變成形容詞,成日聽到人地話呢個景點,邊個著衫好文青.但呢班人入面有幾多係真文青,幾多係偽文青?今日DailyView根據《KEYPO大數據關鍵引擎》列出呢十大文青必備技能,睇吓到底點樣先算一個稱職嘅文青!
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
自從數碼相機面世,影相變得更普及,依家一部手機已經可以影出好高質嘅相,不過文青點會滿足.當大家都用手機影相,偏偏就要同人地唔同,時光倒流去返以前嘅底片時代,用菲林相機紀錄每一個影唔返第二張嘅時刻.比起數位化攝影嘅精緻,菲林相機出嚟嘅效果更加令人感受到溫度,難怪文青對菲林相機愛不釋手.
好多古蹟經過翻新之後都成為打卡熱點,唔少古蹟都免費參觀,花一日時間行吓感受歷史氣息,再影吓相都係唔錯嘅選擇.香港平時生活節奏咁衝忙,鬧市中可以保留呢D歷史遺跡,真係要好好珍惜.平時去旅行都會去歷史景點,作為本地香港文青,自己地頭喎,當然都要全部去曬踩吓點啦.
文青三大重點:文學,歷史,藝術,當中歷史可能係比較沉重,但係亦都係每個人都應該要關心嘅範疇.以前成日聽人講,要從歷史中學習,唔少文學作品都同歷史環環相扣,要完全了解意義,兩者真係缺一不可.比起一D特別主題嘅展覽,博物館所展示嘅歷史可能對部分人嚟講會比較無聊,但真文青一定可以睇到全情投入!
文青追求嘅就係唔跟大隊,要有自己個人風格,要做到最與眾不同就靠自己DIY喇.唔少人更加係做吓做吓自立門戶,開始搞吓小生意,參加唔同市集.由手帳,帆布袋,到手機殼,皮革品,基本上你諗到嘅文青都可以自己搞掂,其實都係一個幾好嘅風氣嚟,唔洗吓吓幫襯大公司嘅,自己一手一腳整出嚟,無論係送禮定自用,都一樣獨一無二,夠曬心思.
話曬係文青,除咗影相睇展覽,最基本嘅一環就當然係睇書,有無文學水平真係呃唔到人,一開口就穿煲.而平時Post相,點都要有感而發加返幾句感懷身世,慨嘆人生嘅句子,同靚相互相呼應,所以閒時讀吓書就少不免.例如最多人掛係口邊嘅文青系必睇作家——村上春樹,相信大家都聽唔少,好多文青會講嘅金句都係出自佢作品.
去咁多地方打卡,如果無返咁上吓攝影技術,點影返幾張文青風靚相放上Facebook,Instagram呢.其實香港好多近年被捧做打卡景點嘅地方,都係因為被文青發現之後紅咗.有好嘅攝影景點,配合埋比龍友更出眾嘅攝影技術,就更加可以「化腐朽為神奇」,將平時大家行過唔為意嘅廢墟,舊牆,公園等等都變成最好嘅背景.
香港週末市集越嚟越多,吸引唔少創作者去分享自己手作,或者係賣二手古著等等,同一班志同道合嘅人交流分享.文青當然都唔會放過呢個週末好去處,比起去行商場,喺市集尋寶可以買到比較特別,限量嘅嘢,唔跟風先適合文青㗎嘛~個個市集主題都唔太一樣,去少一個都可能會走寶,而呢D週末市場舉辦時間通常都不定期,要一個都唔錯過真係唔簡單㗎.
書展係香港每年大事, 無論平時係咪忠實書迷都會去捧吓場,文青就自然唔洗多講,會趁書展大手入貨.至於平時,書店都會係文青常去嘅地方之一,睇吓近排有咩新書,企足一日打一日書釘.以前香港比較多大型連鎖書店,入到去感覺都比較商業化,除此之外比較有文學氣息嘅都係樓上舖小書店,不過自從來自台灣嘅誠品書店喺香港開咗分店,就更多人得閒就去打書釘喇.
除咗睇吓書,要進一步顯出自己藝術品味,各類型嘅藝術展覽文青當然都唔可以錯過.話明文藝青年,放假又點會行街,Shopping咁簡單,為咗一直累積自己嘅藝術氣息,定期去欣賞唔同嘅展覽都好重要.專業文青一定會定時留意住最近有咩新展覽,唔會錯過任何一個有興趣嘅展,亦都算係逃離平時繁忙生活,比個時間自己放慢腳步感受藝術氛圍.
今時今日一間Café受唔受歡迎絕對唔單單因為飲品同食物嘅質素,更關鍵嘅可能係影相打卡夠唔夠靚!好多呢D特別有Feel嘅Café都唔會開喺鬧市,唔係特登做過資料搜集,真係唔容易發現.而作為一個文青,如果想去Café消磨時間同志同道合朋友傾吓計,吓吓都仲要上網查,就唔夠資深啦.唔少真文青都私藏一個自己嘅Café地圖,全港去到邊都有一間係左近.
分析說明:
本研究資料由《KEYPO大數據關鍵引擎》提供,分析時間範圍為2018年10月12日至2019年10月11日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『文青十大技能』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
DailyView曰:


text:
股票唔係俾你班人咁玩的, 小子自從10幾年前炒股開始,輸得最甘係朋友俾隻986/1082 (都係幾皮野, 俾面PARTY)
當然有強姦無焗賭, 小子落注多過10皮都係要研究過間公司先會落注, 其中第一個條件一定係CHECK 個老細背景, 凡是PK者都唔買, 因為老細PK, 小股民一定出事
可惜, 萬千散戶10000年來都係聽冧把出事, 又唔知頭唔知路, 又唔識數, 俾人昆係應該, 輸錢係正常, SFC 係真係應該做少少野為呢D 羊咩咩守住個後欄
計小子話, SFC 應該出埋最低市值限制, 如果少於10億, 應該加番個類似大陸的ST* TAG, 俾股民知道呢D老細係懶懶閒, 不買也罷, 與其唔想理間公司, 不如SFC 迫佢地要番NAV 回購番佢, 等番萬千價值投資股民有所得著
講時講, 係大爆炸之後又會有咩IMPACT? 就係好似細價股VERSION 的樓市SSD, 正氣的股票都變得奇貨可居, 因為香港股票真係無咩基本因素 (玩FUNDAMENTALS真係去美國玩好好多, FAAMG, PHARMA 股, LMT, BOEING, 隻隻都好過大部份HK地產/內銀股)
香港股市其實只餘下垃圾TECH (小子真心覺得2018/2382 唔夠FAAMG 正) 同埋莊家股
當有底的莊家股停牌之後, 淨番落來係真係DISCOUNT TO NAV 的股票, 都應該會有SHARE ACTIVIST 去買同埋要求股東提高回報 (好似26 中巴, 878 金朝陽, 278 華廈, 仲有好多平時唔郁的都係呢類), 從而將香港股票市場整頓, 實在可喜
小子最贊成係股票實名制, 完全係將莊家冚旗, 唔可以再用人頭去圍飛, D VSA 同埋賤價私有化等等動作難度大增, 將呢D垃圾趕出香港市場實在係應該, 合時. 最好秋後算賬告埋班友仔等佢入赤柱玩下都好
(證監打老虎)醫生相關股立立亂 康宏跌一成!仲有3隻隊緊


text:
邊個係 Eric Chan?之唔係議員葉劉淑儀個 Facebook Admin 囉!葉太就犀利啦,近排個個都睇實佢個 Facebook:有大腸睇,仲有疑似 P 圖睇添!
個日大腸照出完兩個鐘左右,大腸突然消失,事關張相上面有葉太的身份證編號,仲俾人查冊成功添.身為前保安局局長的葉太理應責無旁貸,偏偏佢就推左位 Eric Chan 出黎祭旗,網民當然懶理你係 Ben Chu,Joe Yeung,定係 Albert Yip 啦,個專頁個名義係葉太嘅,問題一定係佢身上啦.即使大家都心知肚明個專頁唔係由葉太自己出 Feed,都唔會鬧 Admin,因為某程度上 Admin 只係一個傳聲筒,將「主角」想講嘅野放上專頁.
但事實係咪咁呢?Facebook Admin 係咪只係一個傳聲筒咁簡單呢?小妹自己都係咁易有管理緊幾個 Page,當然同名人扯唔上甚麼關係,但係我就覺得 Admin 的身份唔係咁簡單喇.Admin 可以同時係經理人,數據分析師,秘書,公關,Sales,記者,CS,同埋「主角」等.
Facebook 專頁簡單來說就係一間公司,你將你想人地知道嘅野放上去公諸於世,給自己塑造形象,Sell 自己,
俾氹自己踩,然後處理邀約,查詢,危機,仲要適時睇下專頁的數據資料,邊個 Post 多人睇可以谷行啲,有冇人 Like / Comment / Share 自己啲 posts,點樣出 Post 先多人睇,使唔使出個花生 Post 俾人睇下… 做 Admin 真係一啲都唔易,一個 / 一 team 人要處理咁多野,人工應該都要幾可觀至得.
到而家為止,雖然 Facebook 有老年化的趨勢(即係用戶平均年齡大左),但 in general 都算係一個後生的社群,有自己一套的溝通方式,食花生同抽水就係好好的例子s.上左年紀的名人想係後生仔之中有 SAY,加入呢個社群係好值得鼓勵的,但真係要搵個識得網絡語言嘅 Admin 做幽靈寫手(Ghostwriter),唔係求其搵個人講高登語言,搞到好似政府新聞網咁變成幕後黑手.
其實好的 Admin 都有唔少,唔理個政治傾向黎講,夏千福,田大哥,大嘥鬼就做得唔錯,Eric Chan,FYI ! 😛


text:
我個friend Zuki同男友拍咗拖4個月,男方個阿媽主動叫佢上屋企食飯.
Zuki好緊張,悉心打扮之餘,又精挑細選禮物,仲走去買咗條新嘅連身裙,話晒同男友拍拖後第一次見家長吖嘛!
上到去之後,伯母話想試下Zuki嘅手勢,希望佢即席煮返幾味.Zuki雖然偶有下廚,但稱唔上係熟練,更何況佢完全冇準備,所以就直接同伯母講:「返去練好啲廚藝,下次再煮畀大家食吖.」
本來以為可以禮貌打圓場,點知伯母咄咄逼人,話乜嘢餸都係咁煮,只要有基本功就得,仲幫佢預備好晒食材.
我:「預備埋?」
Zuki:「係呀,佢買咗啲菜,有條魚,另外有蝦,又同我講雪櫃有蛋,可以整碟蝦仁炒蛋.」
佢話當場唔識得畀反應,因為冇諗過嚟到要煮飯,但多少估到伯母嘅動機,奈何佢本身係一個好倔強嘅人,最終個結局係……
Zuki:「我特登落咗大半樽鹽炒碟菜,夠薑咪下次再叫我煮囉!」
我:「咁都仲有條魚同蝦仁炒蛋嘅.」
Zuki:「魚特登蒸唔熟,之後佢叫我蒸多陣,我再蒸到過晒時間,蝦仁炒蛋佢就嫌我冇挑啲蝦腸.」
伯母一臉嫌棄,Zuki走咗之後亦同男友嘈交,男友話阿媽只係想試下Zuki識唔識煮飯,想知道佢將來可唔可以處理家頭細務,又話阿媽成日強調「娶個識煮嘢嘅女人好重要」,更怪責Zuki只係煮幾碟餸都黑口黑面.
Zuki身邊都有啲朋友話佢唔啱,點解唔正正經經煮兩味出嚟,要咁倔強搞對抗.
其實每個人性格唔同,有人覺得冇所謂,有人選擇逆來順受,有人最憎被迫做一啲事,喺我立場嚟講,如果Zuki有錯,佢男友同伯母更加錯,第一次見家長難免緊張,仲要佢煮餐飯出嚟,人哋冇準備,內心抗拒係好正常,更何況好多男女朋友第一次去對方屋企作客,通常會被當成貴賓看待,例如會聽到~~~
你坐低等食得喇!
唔使執啦啲碗,過門都係客.
冇咩餸招呼你添!試下我哋啲家常便飯啦!
你真係幫手執嘢洗碗,又或者禮貌式作勢幫忙,其實都係一種互相尊重嘅回應,但係一嚟就被勒令煮餐飯,毫無心理準備之下要人做突擊測驗,咁已經係欠缺尊重.
男友唔出聲,全力協助阿媽焗個女朋友煮飯,係一種裙腳仔嘅表現,將來如果嫁入呢個家,相信會有大把嘢等住Zuki做,仲要係冇選擇之下焗住做.


text:
(多巴胺與安多酚)關注健康快樂 絕對關你事
多巴胺同安多酚聽就一定聽過,都係一種腦分泌,甚至有人以為多巴胺同安多酚係同一樣嘢,人之所以會感到愉悅,開心快樂同呢兩樣嘢都離唔開關係,但佢地又確實唔係同一樣野,當然,如果用科學角度探討,可能你睇睇下都瞓著,人嘅大腦結構複雜,就算經過專家長時間嘅研究分析,始終都唔可以完全掌握,本文以唔同例子,同你一齊認識多巴胺與安多酚,適量嘅快樂因子會令人愉悅,過量的話會導致上癮行為,所以佢地唔單止係令你開心嘅嘢,同你嘅健康亦係息息相關,一齊了解下人生快樂哲學!
多巴胺係乜嘢?
簡義上,多巴胺可以講係一種推動力,令你好有衝勁好有衝動去做某一樣野,你可以響做嘅過程中產生開心同愉悅;安多酚比較似一種獎勵補償機制,一般由腦內受到刺激而分泌,安多酚又稱為腦內嗎啡,提供鎮痛,紓壓的效果,綜合嚟講,腦海中曾對某一樣接收過愉悅快樂嘅訊息時,再接觸時個腦會分泌多巴胺,令你為左呢份愉悅感去做某一件事,安多酚通常係做完某啲事後產生,而做嘅果件事大多數唔係由多巴胺推動你做,睇到呢度都未係好明?下文會有例子解釋多巴胺同安多芬運作,睇完你就會明.
多巴胺的釋出
簡單舉一個例子,點解小朋友一聽到去公園就未出發先興奮?因為佢腦海中會聯想到上次響公園玩嘅開心感覺,個腦會開始釋出多巴胺,然後響公園可以連續玩4,5個鐘頭,期間可以唔飲唔食,甚至阿媽都嚟關心佢佢都唔走,亦因為響玩嘅途中多巴胺不斷分泌,小朋友不斷浸淫響開心愉快嘅感覺中,當然唔想走啦.又好似你置身一個派對聚會,同朋友相處談笑風生,腦部會釋出多巴胺,派對中享用Kama Delivery嘅美食到會嘅時候,多巴胺亦會不斷釋出,當然,呢樣野係睇你鍾意啲咩,例如你唔喜歡交際,腦海中對於派對聚會就唔會釋出多巴胺,你可能去都唔會去,所以,只要你鍾意果樣嘢,多巴胺就會推動你去做,而你為嘅係令多巴胺不斷釋出,等你可以保持開心快樂嘅感覺.
安多酚的釋出
安多酚同多巴胺有咩唔同?有研究指出,安多酚可以透過做運動釋出,尤其長跑運動員都知道「跑者高潮」Runner’s high,跑步帶來的疲憊同酸痛會響運動一段時間後,因為安多酚嘅釋出一掃而空,精力充沛,安多酚同多巴胺唔同,有跑者係為咗享受呢份「跑者高潮」帶嚟嘅幸福感而跑,跑步本身過程中唔係一件特別開心嘅事,但可惜嘅係,要達到「跑者高潮」並無標準,因人而異.另一個例子,大家都有聽過寒窗苦讀,可見讀書過程自古以嚟都唔係咩開心事,但仍然有好多人堅持努力讀書,古代為嘅係高中狀元,光宗耀祖,高中一刻,感受嘅果份滿足感,自豪感,成就感,全部嚟自安多酚.極端例子係被虐狂,前文提及安多酚比較似獎勵補償機制,被虐狂享受嘅唔係被虐待過程,係被虐待後果份由安多酚帶嚟嘅補償.
多巴胺,安多酚如何成癮?
多巴胺成癮,而家常見網癮,手機,電競遊戲,有人可以連續打機三日三夜,或者每晚睇碌Facebook,碌IG,睇網絡短片睇到天光,都係因為呢啲行為可以釋出多巴胺,大腦對愉悅行為都有耐受性,本身可能打機睇片一兩個鐘,大腦已經有相當愉悅感,但持續一段時間後,大腦需要更多多巴胺先可以獲得相同的愉悅感,導致上癮者不眠不休,影響身心健康.跟煙,酒,甚至毒品一樣,大腦對於呢啲嘢一樣有耐受性,所以煙癮,酒癮及毒癮只會不斷加深,用量不斷增加,毒品傷害更大,吸食毒品會引致腦部大量釋出多巴胺,所以藥效過後,吸食毒品者會墜入極端空虛,無法自拔甚至影響正常生活.唯一方法係用你嘅自律性,控制對多巴胺嘅追求.
安多酚成癮同樣會帶來危險,好多長跑者為感受「跑者高潮」,會每天一直跑一直跑,直到感受到被安多酚撫慰的時刻,容易做成體力透支,更有中暑及休克等風險,更貼切嘅例子出現喺眾多學生身上,求學求分數,分數高對於學生嚟講本身意義不大,只係量度自己對學科嘅理解透徹程度,安多酚嘅出現係旁人嘅讚美及獎勵,維持用優異嘅學業成績唔令父母失望,亦係一種安多酚釋出嘅珍貴成就感,呢種對安多酚嘅追求將學習原意本末倒置,慢慢變成壓力,一旦失手,有機會失去求學嘅興趣,影響深遠.安多酚帶嚟愉悅感之餘,亦包括成就感,滿足感,認同感,同多巴胺嘅最大分別係,呢種愉悅感衝擊感大,持續時間短,過份追求同樣影響心智,所以追求進步嘅同時,量力而為更加重要.
激發多巴胺,安多酚
坊間都有好多方法可以有效激發多巴胺同安多酚嘅釋出,例如聽音樂,網上有聲稱對多巴胺同安多酚釋放嘅音樂,有興趣可以搵黎聽下,另外透過經絡按摩,打坐冥想,香薰精油都有各自嘅功效,對於小朋友更加要訂立規矩,好奇心驅使下,小朋友對於好多嘢產生興趣,有規有矩可以避免佢地沉迷,亦可訓練自律性.
求開心邊個唔想,好似屯門紅人Happy伯年紀有返咁上下,對多巴胺追求嘅熱情仍然熾熱,但適可而止,量力而為先係健康之道,好似食甜嘢食果時梗係開心,唔節制嘅後果係蛀牙,肥胖,糖尿等,香港人生活節奏急促,鬆一鬆無可厚非,知己良朋得閒開下叭聚下,配合埋Kama Delivery嘅美食到會服務,邊玩邊食,身心大滿足,開心之餘又唔上癮,又唔傷身,仲老少咸宜添!
聯絡我們
WhatsApp 查詢/訂購熱線:5188 0757 / 6599 9941
Email:[email protected]
追蹤我們
延伸閱讀
(外賣送貨)Kama Delivery真.跨地域美食外賣送貨
*未經許可,以上文章不得轉載或引用*


text:
碎形
碎形(粵拼:seoi3 jing4)通常係指「一個粗糙或者零碎嘅幾何形狀,可以分成幾個部分,而且每個部分都(至少要類似)係整體縮細之後嘅形狀」,係有自相似(自我相似,即係話佢同佢本身一部分完全或者幾乎相似)嘅性質.
雖然碎形係一個數學構造,但佢哋同樣可以喺自然界入面搵到,因為咁,碎形屬於藝術作品嘅範疇.碎形喺醫學,土力學,地震學同技術分析入面都有用到.
喺維度上講,碎形入面嘅維度唔一定係整數,而可能會係一哋有理數或者無理數.
特徵[編輯]
碎形一般有以下特質:
- 佢幾細都好,都有精細嘅結構;
- 太過不規則,無論係佢嘅整體或係局部都好難用傳統嘅歐氏幾何嚟描述;
- 係自相似嘅;
- 通常佢嘅「碎形維數」(通常係豪斯多夫維數)會大過拓撲維數(但係喺空間填充曲線,就好似希爾伯特曲線就例外);
- 喺多數情況下有簡單嘅遞歸定義.
因為碎形放到幾大或者縮到幾細都好似,所以通常俾人覺得係無限複雜嘅.自然界入面某程度上似碎形嘅嘢有雲,山,閃電,海岸線,雪片,植物嘅根,蔬菜(好似椰菜花同西蘭花同埋動物毛皮嘅圖案等等.不過,並唔係所有自相似吼嘅嘢都係碎形,好似實直線雖然喺形式上係自相似嘅,但係唔符合碎形嘅其他特質,比如話佢可以俾傳統嘅歐氏幾何語言嚟描述.
碎形嘅圖像可以用碎形產生軟件整出嚟.雖然用呢啲軟件整出嚟嘅圖像冇上面碎形嘅特徵,比如話某哋地方放大之後冇上面所講嘅特徵,但係呢啲圖像通常都算係碎形.而且呢哋圖像可能會有計算或者顯示造成嘅人為偏差——一啲唔屬於碎形嘅特徵.


text:
「車位」
香港真係人多車多,有時真心覺得啲舊式停車場啲位真係好鬼窄.所以我鍾意揸啲細車仔,因為就算個啲位窄啲都有機會泊到架車入去.有時啲停車場真係架車大少少都入唔到,或者要好辛苦好小心先至入到去.講真就算細車,有時泊到入去個位,但係真係開門都未必開得到.與此同時因為啲位好鬼窄,真係好驚啲人整花自己架車.所以好多人都會裝汽車攝錄器,但係講真影到又點?真係俾人整花咗嘅話都唔知點追究.
「心痛」
今日真係心都痛埋,因為出咗去一陣返到屋企停車場睇下架車,竟然被人撞花咗真係即刻爆粗!因為啱啱拎咗架新車都唔夠一個月就俾人整花.如果係自己整花都無咁嬲,因為自己衰無計,但係俾人整花咗仲要不顧而去真係離晒譜.如果真係少少嘢我都可以算數,不過今次真係花到入晒肉!雖然揸車就係咁,總會遇到啲咁嘅事,但係嚟啲撞完人哋架車之後又唔負責任嘅人真係要托出去打!真心希望嚟啲人無運行!
「責任」
講真啲人真係好無責任感,整花咗人哋架車無可能唔知.真係側側膊唔多覺咩?其實錢都係其次,但係講真架車新簇簇俾人咁攪一攪,乜嘢心機都無晒啦.而家拎去整又唔係,唔拎去整又唔係.真係揸咗咁多年車,返到嚟香港先至咁多嘢.以前係外國真係咁多年都無試過俾人整花架車,最多都係自己炒車.不過係香港揸架旅行車出街我都覺得有啲麻煩,好彩唔係七人車,如果唔係仲大鑊.
Also published on Medium.


text:
「性格」
而家啲細路真係唔可以用我哋以前嘅標準去衡量.佢哋學嘢嘅速度一定比我哋嘅年代快.有時同郭大少去返學真係睇到唔同嘅小朋友係有唔同嘅性格.不過雖然佢個性比較急,但係見到佢有進步都好開心.而家佢真係好有性格,除咗有自己嘅主見之外,食嘢真係呃佢唔到.佢食之前會望下係啲乜嘢,慌死我哋呃佢咁.其實要郭大少食嘢兼且坐定定嘅話真係難過登天,每日都攪到我哋兩個筋疲力竭!
「歲半」
郭大少今日一歲半啦!咁啱撞正年三十晚,所以今晚除咗同屋企人食團年飯之外,就係同郭大少慶祝!又到咗每月做記錄嘅時候.而家佢已經重過個保齡球,有時長時間抱佢真係手都軟.相信之後打返保齡球一定覺得啲波好輕!今個月終於學識玩拼圖,講多咗好多嘢,認得好多物件,但係繼續睇心情同揀嘢食.唔知點解近排除咗朝頭早之外,好多時都唔要我淨係要扭媽咪抱!
「慶幸」
我最興幸嘅係佢鍾意睇書,因為我真係可以睇睇下書會瞓著嘅人.郭大少嘅佔有慾好強,而每次當我哋同其他小朋友玩嘅時候佢都會呷醋,之後就推開人唔俾我哋同其他小朋友玩.最嚴重嘅係連我拖老婆隻手都要撥開我,真係呢.不過都開心嘅,因為證明我哋係佢心目中有幾緊要.希望佢大咗之後都咁黐我哋啦,如果唔係我哋使乜咁辛苦自己去湊大佢.講到尾都係希望俾最好嘅成長環境佢啫!
Also published on Medium.


text:
作者:認真小毒毒 | POSTED ON 23 JULY 2020
大家好,今次會開箱嘅成人用品係由EXE推出嘅自慰器「狂乱淫靡 深田詠美 口穴二重奏」.
繼上回開箱過「狂乱淫靡 深田詠美 神BODY」,今次都係會繼續開箱埋同時發售嘅另一款系列作「狂乱淫靡 深田詠美 口穴二重奏」,深田嘅神BODY杯簡單評價就係做多咗啦,即係紋路刺激咗少少已經開始唔似真人,唔知今次嘅口穴杯表現又如何呢?
雖然之前都提到,深田基本上同晒所有出名嘅大廠出飛機杯,但其實深田都同橋本有菜一樣,講到口交杯真係寥寥無幾,所以話EXE真係識做生意唔係吹捧,揀正人氣AV女優之餘不得止,仲喺正佢最紅最爆嘅時候推出,真係想唔好賣都幾難.
開箱
重量約為390g,全長15.5cm.
喺口交呢邊驟眼睇落其實同一般嘅口交杯造形分別唔大,雖然狂乱淫靡系列無將嘴唇上色,不過仔細觀察嘅話可以見到唇上嘅細紋都做埋出嚟,都算係幾有誠意啦.
今次嘅外陰造型都比起神BODY仿真得多,甚至外圍部分都有啲好似皮膚咁嘅紋路,呢種設計其實都幾少有.
柔軟度方面偏軟低臭,帶一定程度嘅出油度,材質上算唔錯,最好就每玩幾次就拍一拍保養粉啦.
內部採用二層構造,不過內層唔算肉厚,實際上應該起唔到啲咩作用,紋路上口穴都係各佔一半,除咗條脷後面兩條(脷筋?)肉紋之外,基本上都睇唔到啲咩紋路,上次神BODY就玩高刺激,唔通今次係低刺激?
*內反動作只屬評測之用,請勿模仿.
*如因任何使用不當而造成產品損壞,本公司恕不負責.
睇返切面圖,原來都係有啲凸起肉粒紋路嘅,不過實在係太過淺薄,講真唔睇圖就咁用嘅話真係唔會估到佢係咁嘅紋.
試用
先係試試陰道,如同預想一樣,紋路設計實在太過微細,雖然未去到話完全無feel,勉強叫做感受到肉粒嘅存在,不過始終係柔軟材質,完全做唔到肉粒嗰種應有嘅磨擦刺激感,只係輕輕掃下掃下咁嘅感覺.切面圖嘅紋路介紹中有個好似龜頭形狀嘅線圖,似乎係想表達中段嘅凸起壓迫龜頭,可惜實在試用時都係感受唔到呢個效果,加上貫通型嘅關係幾乎無乜真空感,今次嘅陰道位有少少失望啦.
跟住試埋個口交,基本上係同陰道嘅感覺相反,雖然成條脷平滑無紋路幾乎完全無刺激,反而做到個壓迫效果彌補真空感不足嘅問題,再加上牙齒刮刮地嘅小刺激,平衡感都算唔錯.
今次呢個狂乱淫靡 深田詠美 口穴二重奏帶比我有少少「想做實用型二穴點知搞到唔嗲唔吊」嘅感覺,好彩口交位嘅管道設計幫手救一救,不過陰道位就真係差咁啲啦,唯一嘅可取之處就係材質同肉厚感,仿真度都唔錯,就我個人而言會配返啲低黏潤滑液,當係訓練型杯咁用都唔錯嘅,同埋都係嗰句啦,深田嘅口交杯喎,幾大都入咗手先啦.
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:狂乱淫靡 深田詠美 口穴二重奏
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
3C產品普及,手機周邊商品多到數唔曬,從防撞嘅手機殼同mon貼,到方便用嘅手機支架同手機指環,都可以印證到手機喺每個人心中嘅重要性,而呢啲物品喺呢幾年成為禮品廠商嘅行銷贈品推薦,特別係小編今日要介紹嘅物品-訂製手機指環,淨係手機指扣就有好多種造型同類別,唔單止係配件,亦都係裝飾手機嘅一種方式.
承重資訊唔可以忽略
喺揀禮品時除咗要符合預算,功能性亦係相當之重要,由於當成行銷贈品時唔能夠確定對象到底係邊個,所以首要考慮條件就係黐喺訂製手機指環上面嘅物品重量.大多數嘅手機大約重幾百g,不過亦有使用者將指環扣貼喺平板上面,即使大細同重量有分別,一般嚟說手機指環會具備幾公斤嘅耐重程度令使用者唔淨只侷限用喺手機,但為咗製造商同買方嘅權益,建議喺買果陣要問清楚最高承重量,避免造成不必要嘅紛爭.
重複使用嘅可行性
好多業者用可以重複黐嘅特性,就算黐錯位置要重新黐過又或者係換新手機都唔洗擔心只有一次性,不過咁嘅方式多數要睇手機指環用嘅膠係邊款,好似係最近好hit嘅momostick指環貼片,用嘅膠就係可以透過水洗嚟恢復黐力,一樣嘅概念如果要確認係咪可以重複使用,喺撕落嚟時建議先了解清楚商品特性先好郁手!
接觸面積一定要平滑
手機嘅設計大部分背面都係光滑嘅,避免卸除時會喺手機表面留低痕跡,大部分嘅使用者都會將訂製手機指環黐喺手機殼表面,而市面上嘅手機殼幾百萬種,皮革,矽膠,金屬等等質料都好常見,如果要揀黐力好嘅手機殼,好似安全牌嘅一般透明膠手機殼就係好好嘅選擇,記得!接觸面積一定一定要平滑先可以隔開物體之間嘅空氣!
無論係以卡通crossover定創意造型,手機指環最大嘅用途就係令生活更方便,減少手機跌爛嘅機率,下次喺揀行銷贈品時,記得先從最基本嘅用途方面去揀,先可以將佢嘅功能發揮得淋漓盡致.


text:
隱適美箍牙consult醫生+價錢比較分享, 已揀好醫生lu
最近心思思想箍牙, 於是呢一個月黎就搵左幾位比較有名氣既牙醫做consult,由於覺得自己問題唔嚴重(幾位醫生都話我唔洗剝牙), 所以無打算搵專科,因為專科醫生比普通科貴好多.第一個consult係長沙灣趙x波, 報價$48000, 咁多個之中最貴,而且佢係每3個月先覆一次診, 係我consult幾位醫生之中最耐,我準時到達, 不過等到我變左化石, 等左個幾鐘,如果每次覆診都要等咁耐真係唔掂, 所以一定唔揀.其實有朋友好多年前係佢度箍, 佢已經警告過我會等到痴線,不過諗住反正consult唔洗錢就去聽多個意見.第二個係林x怡, 報價$42000, 價錢合理好多, 而且唔算等好耐,不過林醫生有講到明個case唔會全程都係佢跟,唔係全程佢跟都唔緊要啦, 不過最重要係唔會係固定醫生,即係可能次次都唔同醫生, 而且感覺佢好似有少少hea,所以都唔係太岩心水.第三個係Dr Nicholas, 係之前睇到香討呢度個jm長篇分享所以去,曾醫生報價$38000, 我去到等左5分鐘就入左房見醫生,佢好溫柔, 講解都好詳細, 仲比左同我情況差唔多既相比我睇,感覺呢個醫生唔錯.第四個係游x華, 報價咁多個之中最平$32000, 有介紹人減$3000,即係最平$29000就有得做, 不過就講明唔係游醫生做而係指派其他固定醫生,如果想搵返游醫生既話, 就要加多$7000, 即係$37000, 但唔包固定器,而套固定器其實都要幾千蚊一套, 而且之前睇左jm既分享, 都好認同搵主要個位醫生去做療程既重要性,游醫生都唔算要等太耐, 不過指派既醫生就唔知, 當日無即時落決定.其實原本仲有諗過去consult中環羅x道, 感覺佢都幾多人搵佢做,而且我follow開既blogger龍x媽媽早排力推. 不過上網做左好多research,又係隱適美既官方facebook度爬文, 睇到唔止一個網友留comment話比佢箍衰左,所以即時放棄左念頭.返去考慮過各種因素之後, 都係比Dr Nicholas既溫柔吸引到(講笑),價錢都係考慮之一, 報價$38000, 不過有jm做介紹人即減$2000,另外依家有coupon攞又減$1000, 二人同行再每人有得減$2000,我係第2個forum好快已經搵到人同我夾, 即係減左$5000, $33000就做到.完成2項任務之後仲送一次洗牙, 琴日我已經比左$8000印左模啦! 期待1個月後睇clincheck!希望我呢篇分享可以幫到各位想箍隱適美既朋友仔,不過既然醫生做consult係免費既, 建議大家有時間既話做多幾個慢慢揀,雖然話早箍早享受, 但都唔急在個一時, 揀醫生最緊要岩feel.


text:
「人生」
人生每一日都係一個新嘅挑戰,無人知道聽日會發生啲乜嘢嘅事.前幾日同一位朋友傾計,發現而家有好多公司嘅管理層唔敢冒險.好多時要突破就需要冒險,當然有時要衡量輕重,唔係心口掛個勇字就得!但係如果連冒險嘅精神都無,基本上同固步自封無分別.不進則退,如果退無可退嘅話,基本上就係坐以待斃,等死.點解香港好年輕人做一兩年就唔轉工?好多時係因為機會!如果無機會向上行咁有乜作為?
「冒險」
其實香港嘅年輕人雖然好似身處係一個比較幸福同富裕嘅年代,但係其實佢哋係好慘嘅一代!點解?因為高不成,低不就.事關大部分公司都係一個金字塔,如果個金字塔唔夠大,唔夠高嘅話,其實邊度有咁多機會俾佢哋向上游呢?個個都未有耐退休,頂住咗下游,無得上上爬,所以就衍生咗魚唔過塘唔會肥呢個概念.但係跳得多咁多又點可以發展自己嘅專業呢?所以不論公司又好,做人又好,係需要有冒險嘅精神先至可以創造更多嘅機會!
「老鼠」
當然唔係次次冒險都會成功,總會有時候係會失敗.只不過好多人只會抱住安穩嘅心態去過每一日,因此整個社會就慢慢倒退.呢個正正係香港現今社會嘅問題.好多年輕人都話好想闖一番事業,但係往往就被上游嗰班安居樂業嘅管理層頂住咗.香港睇落好先進,其實好多嘢都好落後,包括思想.個個都想有隻白老鼠去做先頭部隊,而重點係佢哋要一隻成功嘅白老鼠,如果唔係基本上佢哋係唔會改變.就係咁香港就慢慢係度倒退!
Also published on Medium.


text:
現年39歲嘅鐘沛枝,佢喺18歲嗰陣參選2001年香港小姐奪得亞軍而入行,雖然佢已經淡出娛樂圈多年,但佢保養得好好甚至比選美嗰陣更靚.
呢日,鐘沛枝喺社交平臺曬出近照,見到佢撞樣朱千雪,相似度高達9成以上,好似兩姊妹咁樣.唔少網民都留言表示:愈嚟愈靚,真係好似朱千雪,仲有啲似黎姿.
講到鐘沛枝,其實佢當年加TVB之后馬上被安排做主持,可惜出鏡,曝光率遠遠唔夠同屆冠軍楊思琦.
之后鐘沛枝有參演過少量劇集,《天涯俠醫》就係佢入行嘅第二部經典作品.
其實當初鐘沛枝參選港姐係為咗完成媽媽嘅心愿,同時又覺得做主持冇人睇,心灰意冷下決心離開TVB.
鐘沛枝離開TVB之後,就去國泰做咗四年地勤,縱然得到公司賞識,有機會升職加薪,佢都毅然拒絕,因為面對住心急嘅客人嗰陣,少不免會發生唔開心情況.
為咗可以開開心心工作,貪靚嘅鐘沛枝下定決心轉行做美容,喺美容中心擔任員工形象指導顧問,有唔少人話佢同朱千雪撞樣.
據悉,鐘沛枝近年已經炒老細魷魚專心做少奶奶,而鐘沛枝父母經營嘅燒臘檔喺上環係老字號,經常大排長龍,佢得閑嗰陣都會返鋪頭幫手收錢,分擔屋企人嘅工作,認真孝順.
Like MisshkNews Facebook!不出门也能知天下事~


text:
What X You Say?開PO想鬧爆米線店「XX」!港女IG「港式英文」笑爆網民
撰文:海月|圖片來源:LIHKG
港女IG「港式英文」笑爆網民
香港作為「國際都會」,多年嚟英文都備受重視.不過舊時70年代並唔係人人都有機會學英文,不過因為形象問題所以就算唔識都要中英夾雜落力扮識,所以Konglish(港式英文)就因而產生.不過並唔係人人都睇得明呢啲Konglish,更有港女曾用Konglish大鬧米線鋪,大家又睇唔睇得明?
相信大家睇完都一頭冒水,完全唔知事主講梗乜?唔緊要,唔少網民都睇唔明,而有網民根據經驗去將港女一文成功「翻譯」:
我無錢啦,所以我求其去咗間噏耷嘅米線舖一個人食晚餐.
但係我意識到個地方太污糟同埋噏耷,同埋周圍嘅人都好污糟同核突,所以我認為我嘅食物都好核突.
同埋有一秒我想嘔,同埋我放棄進食,同埋我喊咗,因為我好慘.
當睇到港女以Konglish發文,唔少網民都覺得非常好笑,因為港式英文通常都係一句起,兩句止,今次係首次見到成段使用,更直言「難過公開試文言文!」.而以Konglish發文港女更被網民「肉搜」,發覺原來更係名校出身,驚覺「真係要學好英文」.大家平時又見得邊啲Konglish港式英文最多呢?


text:
假日係一家人共聚天倫嘅好時機,不過可能唔少爸爸媽媽都覺得搵餐廳有難度,因為既要照顧小朋友口味又要確保餐廳有位擺BB車,而且餐廳最好有埋BB櫈等嬰幼兒設施,咁就一家人都食得開心又放心啦.以下就介紹香港其中十間親子餐廳,滿足哂大朋友同小朋友嘅需要!
海風餐廳
位於尖沙咀一間酒店嘅自助餐廳,有BB櫈比嬰幼兒之外,仲特別有個Kids Corner比小朋友喺裡面大玩特玩.而且值得一讃嘅係Kids Corner唔單止有各種玩具,仲有職員扮小丑陪住小朋友.訂座嘅時候亦可以請職員安排坐喺接近Kids Corner嘅位置,咁爸爸媽媽就可以放心享用自助大餐啦.
Photo by wooddot
唐
呢間可以話係最接近大自然嘅親子餐廳!雖然元朗屏山係有少少隔涉,但可以喺闊落嘅戶外環境之下玩同用餐,無論對小朋友定大人都係另一種享受.呢間海鮮牛扒屋設有令小朋友樂而忘返嘅戶外遊樂場,玩到攰就可以到兒童進食區食飯,職員亦會安排一啲小活動例如填色,慢慢玩慢慢食.
Photo by kimada
焱咲自煮理平板燒概念店
帶住小朋友唔敢去食燒肉?咁嚟呢間就啱啦!荔枝角呢間工廈餐廳用遠紅外線平板燒爐代替火爐,無火燒肉減少一定危險性;而且遠紅外線平板燒爐溫度最高有308℃高溫,可以落少啲油更健康.如果小朋友唔鐘意食燒肉,餐廳亦有兒童餐供應,非常細心.餐廳一角係兒童樂園,有齊滑梯,波波池,車仔等.
Photo by VCY
Moomin Cafe
小朋友唔肯坐定定喺High Chair食飯?有得意公仔陪住會唔會好啲呢,呢間卡通人物主題Cafe就可以請職員安排唔同大公仔坐喺度陪住你食飯!而且餐廳亦有兒童餐供應,唔洗煩揀咩食.喺小朋友進食嘅時候,大朋友亦有卡通主題美食任揀,不失為重拾童心嘅好機會.
Photo by kimada
Jamie’s Italian
細路仔鐘意玩是常識吧,呢間意大利餐廳從Kid’s Menu開始就非常有趣,紅色眼罩其實係一部幻燈片機,透過佢見到嘅就係餐牌;另外點餐紙會連埋蠟筆比你,因為反轉張紙就係填色同連線遊戲.兒童餐嘅菜式設計亦相當認真,Shake Me沙律就係有得玩,有得食又健康嘅最好例子.
Photo by supersupergirl
Fullhouse Kitchen
一如其名,呢間西餐廳打正旗號以家庭做主題,唔單止裝修有特色,有唔少公仔可以比小朋友影相留念,空間亦相當寬敞,絕對有位擺BB車.兒童餐仲分男仔同女仔版,有兄弟姐妹嘅小朋友一於嗌唔同版本一齊開心Share食.食厭咗兒童餐亦有三文治同小食等方便分享嘅美食選擇.
Photo by 車媽媽
Tree Cafe
小朋友鐘意玩嘅時候,其實大人亦需要一個Relax嘅空間.呢間位於鴨脷洲一座工廈嘅木製傢俬店裡面有間Cafe,裝修一樣以木為主而且有大玻璃窗可以望住海景放鬆下.另一方面小朋友就可以喺Kids Play Corner玩,裡面有唔少童話書,玩具同得意木馬,唔好話小朋友,大朋友都想玩!而且仲有間獨立育嬰室,夠細心.
Photo by mohkc
大樹先生的家
唔少爸爸媽媽帶小朋友到台灣旅行必去嘅親子餐廳開到嚟香港啦!香港店佔地約6,000呎,荔枝角店鄰近地鐵站又有得泊車,方便各位父母.而最令各位小朋友樂而忘返嘅一定係佢地嘅特大波波池.玩厭波波池仲有個沙池,玩完可以用風筒吹走身上面嘅沙,安排貼心.食物以西餐為主,仲有特別多蔬果嘅兒童餐供應.聽講好受家庭客歡迎,成日Full House,所以想去都係早少少Book檯.
Photo by kaka1001hk
The Story Cafe and Bakery
觀塘呢間Cafe一到週末就會變身親子餐廳!因為星期六,日同公眾假期佢地會開放兒童樂園,最多小朋友玩嘅係色彩繽紛嘅砵砵車.Menu一樣以西餐為主,另有兩款兒童餐,用車盤奉上,小朋友見到實鐘意.大朋友食嘅意粉或者扒餐水準都唔錯.不過呢度午市要消費滿$100先可以玩1節,每節5分鐘,之後想繼續玩就要額外畀$30買2節喇.
Photo by sugar_tang
宜家家居餐廳及咖啡室
兒童餐或者Kids Corner唔係高級餐廳先有,平價餐廳一樣有!無獨有偶呢間同樣位於傢俬店當中嘅餐廳一樣有比小朋友任跳任玩嘅遊樂亭,家長可以坐喺遊樂亭外面睇實小朋友.另外一樣有兒童餐,價格仲相當實惠.餐廳係自助形式,有需要可以自行獲取小朋友專用嘅膠碗,膠羹同膠叉使用.
Photo by ryu_ng & mx8034
香港當然唔止得十間親子餐廳,咁點搵?OpenRice而家幫各位爸爸媽媽行多步:喺搜尋條件新加「嬰幼兒設施」選項!咁就更容易搵到方便嘅心水餐廳啦.
隨時接收最新資訊
讚好OpenRice專頁!


text:
「十年」
真所謂十年人事幾番新,其實過去十年科技嘅發展真係快到無人有!以前要用電話上網真係諗都無諗過,而家如果手機無得上網嘅話真係想殺咗佢.智能手機除咗衍生咗好多唔同嘅工作之外,最重要嘅係改變咗人嘅行為.要改變人嘅行為係一件好難嘅事,而一部手機由原始嘅按鈕式操作到觸碰式操作其實真係唔容易.嚟個改變就足以令我哋嘅新一代依家只要見到屏幕就已為可以用雙手去觸碰操作.
「顛覆」
相信無人諗過十年前嘅一部智能手機會顛覆整個手機行業嘅發展.仲記得當時好多人有唔同嘅睇法,有睇好嘅,有批評嘅,但係事實勝於雄辯,而家每個人都有一部智能手機.當然你部手機係唔係蘋果嘅唔緊要,最重要嘅係十年前蘋果所出嘅第一部智能手機去到今日已經係嚟到第七代,而過去十年嘅改變就足以令好多人嘅生活帶來唔同嘅影響.智能手機已經係每個人生活不可缺少嘅一部份!
「改變」
老實講智能手機嘅出現都唔知係一件好事定係壞事,當然佢造就咗好多人嘅成功,創造咗好多新興嘅行業.只不過依家好多人就變咗食飯係相機食先,個個變晒低頭族,食飯好多時淨係望住部電話,溝通已經再唔係用言語而係用短訊,等等嘅改變.只不過無可否認嘅係,智能手機改變咗好多人類過去咁多年嘅習慣同行為,相信如果要再次顛覆人類嘅習慣嘅話,或者到需要一段頗長嘅時間.
Also published on Medium.


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
第一章: 自我介紹篇~
大家好,小妹叫做Ivy,之前同大家一樣都係一名普通既打工仔,做美容既~ 好多熟客仔都成日問我,點解你會開始搞網店?
其實初初真係咩都唔識, 我都只係一個師奶仔, 平日返工放工都好累,搞到禮拜六日又唔多想出街,只係想喺屋企休息下~ 但間唔時又會想買D野俾我個寶貝女玩下,買D衫仔俾佢著下, 就係咁開始左上網購物~
坐喺屋企訓喺張床攞住部電話上網睇下,又唔洗出街行黎行去,又唔洗同人逼,又唔洗行到身水身汗, 最重要係買既產品分分鐘仲平過自己出街買~
喺屋企嘆住冷氣Click兩Click就買到,轉個頭又寄到屋企收貨; 如果趕住要又可以自己上門去攞~
其實我都幾鍾意買新野黎試下,我地個網店大部份產品都係我自己買黎試,試左自己覺得好用先介紹俾大家(你地睇下,我個寶貝女都要做Model架~哈哈),所以大家想知D產品點用或者用後感都歡迎黎問下我架~
開始時,試左幾間唔同既網購網站,有D資料唔齊又無乜產品介紹; 有D貨不對辦,寄到返黎同本身張相完全唔同; 有D送貨又遲,遲左成個禮拜,追佢地又唔覆; 再衰D呢,送件爛既過黎,影晒相投訴埋都仲要唔肯退款~
試過幾次不愉快既經歷就開始諗如果我自己搞網購既話一定唔會俾哩D事情發生,仲要俾佢地做得更出色更有系統~之後就搵左幾個志同道合既朋友一齊研究鑽研一下網購既運作就開設左哩個網購既網站~
至於哩個網購網站既靈感來源係來自我同我既契女既一次經歷:有一次去接我契女放學返到佢屋企佢同我講: 佢有個同學仔今日帶左個好得意好靚既米妮頭飾,跟住就不停叫我買俾佢~見個佢出動到眼淚攻勢真係心都軟埋,咁我咪應承佢囉.
第2日接佢放學既時候膽粗粗咁就去等佢個同學仔放學順便問佢媽媽喺邊度有得買~好遺憾地得到個答案係喺大阪買既~我契女自己都聽到,而佢都好聽話含住淚光咁欣然接受~
見到個佢咁識諗都好欣慰,但亦因為咁,我夜晚刻就的起心肝去搵個米妮頭飾,上網搵左好耐最終都俾我搵到,但果個頭飾原來係大阪特別版,仲要個網站唔提供海外訂購~果一刻真係個心都沉埋~
之後一次機緣巧合,我同一班朋友仔去大阪旅行 (唔記得同大家講: 其實我另一個嗜好就係去旅行,遲下我會寫幾篇旅遊分享俾大家~),我腦海第一時間諗起大阪特別版米妮頭飾,我一落機就第一時間衝去果間野都搵下~結果皇天不負有心人真係俾我搵到.
返到黎送俾我個契女既時候,見到佢個開心樣,果種滿足感真係難以形容~就係因為哩次經驗,我都好想試下去幫其他人搜羅下佢地想要既產品~ 正如我喺網站簡介講既一樣,如果大家在海外或在其他網站報刊雜誌圖片看到心儀產品,歡迎向我們查詢代購.
我地哩個網站都希望可以讓各位顧客可以安坐家中,也可以以最實惠的價格,選購最優質的貨品.
JaBo Baby 係我既心血結晶,因此哩個網站名都用左我兩個寶貝起名: JaBo Baby 開頭個2個英文字Ja取至我個寶貝女 Jamie頭2隻英文字, 而尾個2個英文字Bo 就取至我另一個寶貝,我隻狗狗 BoBo.(相中就係我兩個寶貝喇~)
我好開心可以喺度同大家分享我既一切,正如我開哩間網店一樣,可以喺度分享我在世界各地搜羅不同款式的嬰幼兒產品俾大家.
最後小妹喺度同大家許下一個承諾: 就係小妹我一定會盡最大的努力為各位親愛既顧客帶來更多又實用又新穎又實惠既產品,預必令大家買野買得安心又稱心滿意.今次就講住咁多先,請大家繼續多多支持小妹同埋JaBo Baby !
地址 | 觀塘開源道54號豐利中心8樓11室


text:
上回講到自己research緊係屋企同阿囡一齊學coding,今回講下我地搵到d咩書可以用黎同小朋友一齊睇住學.搵到既呢幾本書各自都有少少唔同既作用,我諗都適合返唔同情況既小朋友!
電腦入門書:Lift-the-flap computers and coding
今次講既三本書之中我其實淨係買左呢本Usborne出既Lift-the-flap computers and coding
Usborne呢個出版社同埋佢地出既lift-the-flap系列相信大家應該都唔會陌生吧!就係係書局或圖書館見到勁大本,入面又有好多塊野比你揭開黎睇既圖畫書.
揀呢本書入門既理由係因為唔想淨係教阿囡寫code;明白電腦點運作,知道電腦既限制同埋佢點樣接受命令其實都幾緊要.畢竟宜家既小朋友無經歷過無手機無電腦既年代ma.同埋平時阿囡都鐘意呢個「有野揭開黎睇」既concept,希望又吸引到佢多d.
本書一黎會講下咩係電腦,咩係coding:
跟住會講下:
- 電腦既構造
- 電腦點樣「諗」野 – 你就會明白點解我地要code d instructions比電腦 (有部分concept其實我上個post都有解釋)
- 點樣比instructions電腦,有d咩唔同既指令等等
- 介紹上次都有講過既Scratch programming language,有少少examples等等
- Internet同埋電腦既歷史
有興趣可以上佢個website度睇下佢d sample pages (碌落少少會見到),再唔係去三聯我都見過有得賣.
當初諗住成本書由理論到實淺一氣呵成,但同阿囡一齊睇本書既時候,發現開段阿囡都幾留心肯聽我講電腦同coding既概念,但開始講電腦結構呀,coding 指令既種類就feel到佢無乜心機聽.到後來講到Scratch我直頭已經無再用本書講,感覺可能佢試左寫仲會易少少接受.
單刀直入: coding for beginners using Scratch
睇完第一本書,只能夠話只係用到本書既50%?若然小朋友大少少,而且有試過堂或者學過下coding,感覺呢本coding for beginners using Scratch可能更加單刀直入.
本書有兩頁簡單concept,跟住都全部都係examples比你玩;如果你係用Scratch Jr (上次介紹過,係係Tablet度行,更加啱4-5歲+幼童既Scratch版本),下面呢本coding for beginners using Scratch Jr更好:
唔駛開電腦都學到: My First Coding Book
又如果反過黎咁講:唔想小朋友咁快對住個screen,不過又想佢開始接觸下d concept,呢本My First Coding Book其實唔錯:
入面好簡單咁有d唔同game / puzzle,你需要學一d簡單既logic去過關:
玩得黎又會教你少少concept,可能更啱細少少既小朋友.
最後…
經過左大約一至兩星期斷斷續續咁同佢講下第一本書,有少少概念,覺得不如比佢試玩下,好過吊住佢胃口之餘,又唔知佢係咪真係有興趣.所以決定一於同佢一齊親手code一次先算啦!下回講下同阿囡既「一小時編程」經歷.


text:
最近成日都見人有人自拍敷面膜嘅相上網,你可能心諗,敷面膜啫,咁都要打卡呃Like?咁你就有所不知喇!事關近排好多造型獨特嘅面膜,敷咗上面之後好有戲劇效果,真係會忍唔到手同大家分享㗎!不過呢啲面膜通常都係日本出,個包裝寫日文,大家可能見佢得意就買咗.今次就出篇blog講吓呢啲搞鬼面膜嘅成份,方便各位唔識日文嘅人睇吓塊面膜有咩功用呀!
首先講吓一般面膜入面好常見嘅成份先:
Glycerin(甘油)
甘油係一種吸水性強(hygroscopic)嘅成份,佢可以補助肌膚補濕.
Collagen (骨膠原)
骨膠原可以幫助到肌膚緊緻,減少皺紋嘅出現.當肌膚除住年齡老化時,佢會慢慢喪失彈性蛋皘(elastin)及骨膠原(collagen),敷骨膠原嘅面膜或可以幫助到緊緻肌膚,令皮膚回復彈性.
Hyaluronic acid (透明質酸)
英文大家可能唔認得,但中文名透明質酸相信就一定聽過!透明質酸本身喺身體入面都有的,當用喺外用嘅護膚產品時,佢就有補濕嘅作用.
Vitamin E (維他命E)
好多護膚品都有維他命E,維他命E係一種抗氧化劑,可以保護肌膚免受自由基(free radical)嘅傷害.
Allantoin (尿囊素)
尿囊素有保濕嘅功用,佢可以軟化軟化角質,令皮膚保持水潤,同時令皮膚保持柔軟.
除咗以上成份,今次揀咗5款面膜同大家睇吓入面有啲咩成份.
江戶造型面膜
呢塊面膜係Pure Smile嘅出品,面膜係江戶嘅造型,味道就係綠茶味.喺佢個包裝正面底下,就有寫住有骨膠原(collagen),透明質酸(hyaluronic acid)同埋維他命E.其實反轉佢背面,佢仲有寫其他嘢的.
呢塊面膜含有茶葉(茶樹樹葉/Camellia Sinensis Leaf)嘅精華,可以保持肌膚濕潤.而且有馬齒莧(Portulaca Oleracea extract )嘅抽取物,可以預防肌膚粗糙,調理肌膚.佢都有北美金縷梅(Hamamelis Virginiana (witch hazel) water)嘅成份,可以調整肌膚,有收緊皮膚嘅功用.喺成份表上面亦見到佢有熊果素(Arbutin),熊果素有亮白膚色嘅功用,佢透過阻止形成色素嘅酵素作用.佢亦有甘草酸鉀(Dipotassium glycyrrhizate),有抗炎止痕嘅功用,亦有指甘草酸鉀或可能輔助到美白.
Will you be a cat? 貓貓造型面膜
喵星人控注意!呢塊牛奶味面膜可以幫你變成喵星人同類(暫時)⋯⋯
呢塊面膜同樣喺包裝嘅面寫住有骨膠原(collagen),透明質酸(hyaluronic acid)同埋維他命E.我哋睇埋佢成份表入面有啲咩先!佢同江戶面膜差唔多,有甘草酸鉀(Dipotassium glycyrrhizate),馬齒莧(Portulaca Oleracea extract ),北美金縷梅(Hamamelis Virginiana (witch hazel) water)同埋熊果素(Arbutin).唔同嘅位係喵星人面膜有牛奶蛋白提取物(Milk protein extract)預防肌膚粗糙,調整肌膚.
JIRO解剖造型面膜
JIRO系列嘅成份基本上同喵星人面膜一樣,係多咗樣咖啡因同少咗牛奶蛋白提取物.有指咖啡因可以有助收縮血管,當咖啡因用喺化妝護膚品上嘅時候,或者可以幫助到收縮眼肚位嘅血管,減少雙眼浮腫同黑眼圈.呢塊面膜嘅賣點係由日本嘅特技化妝師JIRO設計,仲配合一個「覺醒的味道」,到底係咩味呢?原來⋯⋯係菠蘿味.
今次仲特登開咗呢個巨人面膜敷同大家實戰報告吓!
開出來就傳來陣陣菠蘿味,原來呢個就係覺醒嘅味道,不過隻菠蘿味似藥水味,唔好聞.個面膜質地算薄,望落去有啲似薄切牛肉嘅感覺.
敷咗上面發現佢意外地貼面,而且精華量好多.去萬聖節party唔使化妝咁多步驟啦,敷個mask就搞掂喇!
講真真係幾似巨人㗎,加埋濕濕哋個感覺就更似.個mask仲有好多切口位,連鼻樑位置都有,夠晒貼面.成個mask最唔滿意就係個菠蘿味.
Hello Kitty造型面膜
Hello Kitty呢塊好似不倒翁造型嘅面膜加入咗玫瑰花水做補濕嘅效果,亦加入咗乳酸桿菌,大豆發酵抽取物,乳酸桿菌可以預防膚色陰沉,大豆發酵精華亦有良好嘅保濕效果.其他成份仲包括北美金縷梅,馬齒莧,甘草酸鉀,熊果素,骨膠原,透明質酸,維他命E.呢塊Hello Kitty面膜仲係好多人鍾意嘅玫瑰味.
梳乎蛋造型面膜
呢塊梳乎蛋面膜真係有蛋黃抽取物,可以保持肌膚健康,亦有牛奶蛋白提取物作調整肌膚之用.佢同Hello Kitty嘅成份都相似,都有乳酸桿菌,大豆發酵抽取物,北美金縷梅,甘草酸鉀,熊果素,骨膠原,透明質酸,維他命E.佢仲加上迷迭香抽取物,可以幫助收緊肌膚,減輕腫脹嘅作用,亦有費拉蘆薈抽取物,除咗有保濕效果,仲有舒緩癒合等效用.唔使擔心梳乎蛋塊mask會係蛋味,其實係雲喱拿味呀!
呢啲面膜冇話特別有一個功用,主要都係以保濕提亮為主,主要賣點都係佢個面膜嘅造型.當然佢哋每塊面膜嘅成份都會有加加減減,有啲可能會多啲消炎嘅效果,有啲可能有消除浮腫嘅效果,有啲多啲舒緩嘅效果.有得玩吓扮吓嘢又同時有護膚效果,都幾好吖!同大家總結吓呢幾塊面膜嘅重點先:
敷面膜小貼士:
1.唔好以為敷得越耐就越吸收呀!跟足包裝上面嘅時間去敷,如果敷得太耐,塊mask可能會倒轉吸番面部嘅水份,咁就得不償失啦!
2.通常拎咗塊面膜出來之後,袋入面都仲會有唔少嘅精華液.如果唔想浪費,可以喺敷完面膜後,倒埋袋入面嘅精華出來塗抹.
3/面膜唔好重複使用呀!咁樣會滋長細菌,唔衛生㗎.
4.可能買面膜時會大堆大堆咁購入,不過就未必會順序敷.記住耐唔耐要檢查吓啲面膜嘅到期日期呀!
5.如果出現紅腫或者敏感反應就唔好再用了.如果係第一次使用,建議先將面膜嘅精華搽喺手臂內側睇吓有冇反應先,再敷上面部.
6.如果發現面膜狀態異常或有異味,就唔好再使用喇!
由即日起至8月31日,於全線LOG-ON以AEON Visa payWave卡單一消費淨值每滿港幣250元或以上,即可獲贈sweets house Cha Cha北海道牛奶雪糕威化筒(價值港幣28元)或同等價值之雪糕威化筒贈券乙張.每張有效收據最多只能換領贈券三張.


text:
「記錄」
因為疫情其本上都係屋企,而郭大小姐嘅脾氣真係大到一個點,對比郭大少嘅真係差天共地.貼身指數簡直超越一隻樹熊!不過女仔同男仔真係分別好大,依然經常去鞋櫃拎對鞋出嚟想去街.不過亦都因為有個頑皮嘅阿哥,所以亦都有啲男仔頭.佢簡直就係超越郭大少,因為無嘢怕,不斷爬上爬落,週圍搵嘢搞,真係破壞力驚人.基本上真係一個名副其實嘅港女!
「十六」
話咁快又一個月,而家識行識走真係慘過看牛牛!除咗食得唔瞓得之外,就係不斷係屋企走來走去,然後八八卦卦咁睇你做啲乜.一時要人抱,一時又要落地,每日無限重複又重複!見到你食嘅嘢又想食,為食指數爆晒燈!不過因為疫情,相信係佢兩歲之前都應該無機會再去旅行.希望遲啲有多啲機會帶佢出去啦,因為相比起郭大少佢真係去少好多地方!
「趣事」
今個月最好笑嘅應該係帶佢去沙灘,初時好鬼驚仲不斷係咁掃走啲沙,但係臨走之前就好勇敢,自己走來走去,希望今年夏天可以同佢去沙灘玩啦.另外因為頭髮真係好長,所以嘗試幫佢紮兩條辮.出嚟個效果超級似怪獸公司個女仔「阿 Boo」咁嘅樣,睇到真係笑咗出嚟!有時我哋係度聽歌,佢又會自自然然咁扭屁股,做啲動作,真係幾搞笑.希望佢同郭大少一樣繼續開開心心,健健康康咁成長啦!


text:
大食女優桃乃木香奈 嚟香港第一時間食呢啲?
撰文:東方新地|圖片:Instagram,Twitter
桃乃木香奈 嚟香港第一時間食呢啲?
現年21歲的桃乃木香奈為人氣日本女優,不過小編就冇留意佢演出方面的事宜,講番佢最近原來嚟咗香港旅行(應唔係拍嘢啩?) 出名愛吃的桃乃木第一時間竟然係post咗張去7仔食嘢相!食咗燒賣同司華力腸各一兜.唔通好似香港人去日本便利店超興奮一樣,桃乃木又覺得香港七仔啲嘢好食啲呢?
前傳:桃乃木「戴套」食肉包
桃乃木之前曾上載咗幾張相片,相片中見到佢喺新幹線大快朵頤食肉包,不過就用個大透明膠袋套住自己!佢就留言表示,自己忍唔住口想食呢個馳名「551蓬莱豬肉包」,但又怕氣味影響其他乘客,所以出此下策!
為咗食肉包,究竟可以去到咁盡!唔少網民都稱讚桃乃木可愛又貼心,不過有人懷疑呢個方法係咪可有效減少氣味四溢,仲擔心桃乃木會唔會抖唔到氣呢!
贏過三上悠亞
桃乃木香奈係何許人也?小編對呢方面的女演員唔太熟悉,不過有個老朋友話佢今年21歲,身型嬌小只有153cm,但就擁有F Cup上圍,名副其實天使臉孔魔鬼身材,喺日本有極高人氣!桃乃木去年於《成人廣播獎》中勇奪「新人女優賞」,到底有幾巴閉呢?就係桃乃木係打敗現時無人不曉的三上悠亞攞呢個獎㗎!
估唔到三上悠亞都輸過俾桃乃木!
唔知大家鍾意邊個多啲呢?
出晒名大胃王
小編就唔知桃乃木啲作品如何啦,不過佢其實係AV界出晒名的大胃王,超級為食,經常都會喺社交平台上載美食照,次次都係幾個便當,幾碗拉麵,幾碗牛肉飯咁食!見到桃乃木大大啖食嘢的可愛樣,網民都高呼好想餵飽佢!


text:
今日特登請假帶埋家姐同爸爸的同事們去海洋公園玩
爸爸公司幾好呀!!
話上半年業績好, 全公司放一日假去主題公園玩
送一日假不特止, 仲包入場票,車費及午餐, 最正係比多 $200 零用錢買野.
雖然, 成日見爸爸日做夜做, 返到屋企仲要對住部電腦係咁覆 email, 真係好辛苦
好在公司都識做, 奬勵吓員工.
一早係海洋公園門口集會, 估不到閒日的星期四都咁墟冚, 人山人海
係門口已經比個熱氣球吸引好想坐, 但因大風關係暫停
唯有轉去隔離的熊貓館搵樂樂及盈盈
以為去迪迪尼至玩貼紙儲, 原來去海洋公園都興 ~~ 功夫熊貓貼紙及畢業證書
之後, 諗住坐纜車去山睇海豚表演, 排成個鐘喎, 咪去番門口坐免費 shuttle bus 去大樹灣入口坐登山電梯. 回程時再坐纜車.
E, 大樹灣入口就係夏季主打 "武林夏水令", 期中泡泡派對好似好好玩, 家姐睇到其他小朋友係泡泡池玩得好開心, 唔捨得走, 但又唔敢玩
~~會玩到濕身KA, 有興趣玩的話, 不妨帶埋泳衣.
午餐 ~~ 灣景餐廳, 本來以為揀間餐廳食晏, 可以舒舒服服嘆吓冷氣食返餐好的兼休息吓, 但原來呢間餐廳冇人 serve, 要自己排隊比錢買野攞返位食, 好似快餐店咁 ~~ 但價錢比快餐店貴好多, 一D都唔平, 好彩 D 野好好食補番數!
食飽飽家姐就 zzz, 抱住家姐去隔離的水母館參觀, D 水母好靚呀!!!
抱住個大冬瓜, 費時周圍逛, 寧願早些坐低等. 雖然海洋劇場 3:30 至開始, 我地 3:00 去到已經坐滿咁滯, 要坐側邊唔係咁好的位.
海洋公園的安排又幾好喎, 海豚表演前有韻律泳表演, 係我地諗住呆坐的半個鐘可以睇到咁精彩的表演. 家姐 d 時間夾得仲好, 一聽到韻律泳表演的音樂就瞓醒.
海洋劇場的海豚表演多年冇睇一樣咁精彩, 但爸爸話冇左殺人鯨失色左少少
家姐幾大胆呀, 坐纜車一d都唔驚. 我反而有少少驚, 當架纜車駕到中段停了一陣唔郁被風吹到搖擺時, 真係有 d 驚, 但家姐仲係度笑.
其他人玩到攰返歸, 我地一家去埋兒童王國 ~ 玩家姐至愛的旋轉木馬
細路仔好易滿足, 比個遊樂場及滑梯就玩到唔願走 ~~ 傻囡, 去是但一個遊樂場都玩得啦, 嘥時間呀!!!


text:
今日又再介紹一個新的泳池,你地可能會有疑問,點解我係咁介紹泳池.無他的,就係個仔好鍾意體感活動,包括:跳,游水,跑步等.不過,嚴格黎講佢絕對唔可以叫游水,因為阿Bear佢根本都無游過,一直都係浸係水中玩撥水.
Anyway啦,今日天氣麻麻,所以早左同佢出去,12點半左右就出發去觀塘.觀塘可以話係一個我好熟悉的地方,我的工作生涯,有一半都係觀塘至牛頭角中渡過.一直都知有一個游泳池,但就是未去過,正常都唔會帶泳衣番工掛(我估).
帶住阿Bear搭港鐵,係車廂入面已經見到泳池,又係一個有室外泳池的地方,仲要有3個池.
落車出口行7-8分鐘就到,0個度路面維修,都好似修左幾耐下啦喎.
最後,順利行到去入口,印象中好似幾年前有做過翻新工程,入面大堂都整得好靚.
今次唔記得帶入locker銀仔,counter等陣都一段時間先成功唱到.最特別既地方係個locker居然係用2蚊 (唔係5蚊,我仲等左咁耐添).
入到更衣室,即刻拎支消毒噴霧噴噴長凳,好快咁換好衫,再噴噴個locker同支鎖匙,每次外出既時候我都覺得支野好好用,又唔臭.幾有心做的DIY清潔用品/護膚品小店,大家有興趣可以去佢地官網睇下.
入到去發現有室內同室外池,阿Bear 二話不說就去左室外池部份.地方十分大,我個人覺得大過當年的維園泳池.阿Bear係入面周圍跑,要揀一個池跳落去.
最後佢揀左個最大既池開始玩,佢得1.2X米左右高,跳左落1.4米既位.飲左啖水.佢玩完一個池再去下一個,總之就係要玩晒為止.(其實我都唔太覺有乜分別)最抵死既係,玩玩下太陽出來了,無擦防曬,頸背都有小小曬傷.
玩左1個鐘左右,再次問Bear,下次去堅尼地城定觀塘啊? 佢好堅定咁話 : 觀塘
個人玩後感
1. 公共泳池翻新後真係越整越靚
2. 我覺得locker可以整八達通囉,每次唱錢都好煩.維園0個次要走番出去唱.
3. 小朋友都喜歡 室外 同埋 大既地方,有多D就好啦.
4. 下次去邊好呢? 賣個關子先啦.


text:
「投資」
做任何嘢其實都係需要投資好多嘢先至會得到回報,而如果當初根基打得唔好,其實格硬咁向前行,分分鐘到最後所投資嘅,甚至乎賺咗嘅都會輸晒.所以要推倒投資多年嘅事同物,其實真係好難決擇.你有無試過面對自己同推翻自己?好多嘢其實都好想從頭嚟過,只不過現實歸現實,好多嘢錯過咗,做錯咗,其實係無得返轉頭嘅.
「推倒」
好多人都好怕將自己一手一腳建立嘅嘢推倒佢再重新嚟過.因為一般都需要用好多時間,心機,金錢,體力,等等去建立.所以要拋開嚟個心理包袱其實係一件好難嘅事,因為怕失去,因為怕唔習慣,因為怕好多嘢.如果你敢推倒所有嘢,重新嚟過,其實真係需要好大嘅勇氣.但係有時喺需要推倒某啲嘢先至會有另一好個開始.所以有時真係要勇敢啲!
「開始」
公司終於踏入第六年,而今年係一個無計劃同目標嘅情況下,係時候推翻過去咁多年所做嘅嘢.雖然一直都唔死得,但係真係有好多嘢想還原基本步,由零開始.當然唔係話所推倒咗之後乜都無,最起碼過去六年有好多嘢已經賺咗.只不過要從頭將好似或者以為建立好嘅嘢化整為零.老實講唔知仲有無咁嘅魄力,但係反正都唔會死,咁咪試埋最後一次囉!
Also published on Medium.


text:
24 DECEMBER 2013(TUE)上幾年平安夜因為小小豬仲細,所以都係好平安咁係屋企簡簡單單咁過.隨著小小豬開始大個仔,今年平安夜我地終於可以衝出屋企,三口子去夜遊尖東啦~
其實原本今日我地係約左小豬媽同小豬爸嚟我地屋企打邊爐慶祝平安夜,不過因為小豬爸唔舒服,所以活動就取消左.突然間大肥豬就話夜晚帶我地出尖東行吓,等我地感受吓聖誕氣氛.
有得玩我當然係舉腳讚成啦,所以我地三口子黃昏時間就準備出發,先去食個簡單嘅晚餐,之後就向尖東出發啦!
由於已經封路,所以我地係可以係馬路上行.依個攪笑嘅小小豬開頭點都唔肯行,又話係馬路有車,又有紅燈咁,個場面真係好攪笑,不過亦都係我地平日教導有方之故,都係值得開心呀!
最後經大肥豬不停解釋之後,個傻豬仔終於都知道因為今日係節日關係封路,所以都安心地同我地一齊行啦!
我地由彌敦道開始行,沿途都好多人,真係好熱鬧呀~
路過半島酒店,當然又要影吓啦~
之後我地再向文化中心行,沿途好多人唱聖詩又聖誕歌,仲有啲姐姐派糖仔,熱愛唱歌嘅小小豬都不幾開心,聽到識唱嘅歌仔都會跟住唱(不過係好細聲,始終都未太肯於人前表演)~
我地慢慢沿路行去尖東噴水池睇燈飾~
我地好多年冇嚟睇燈飾,不過唔知點解覺得啲燈飾都唔係好靚,款式又唔太特別,最吸引都係鴨仔~
雖然啲燈飾都係一般,不過依度勝在有氣氛,因為在場都有好多教會朋友向我地報佳音,又同我地講祝福,所以都好熱鬧呀!
唔覺唔覺原來我地係今晚都玩左好耐,離開尖東時都已經差唔多十一點,平日已經熟睡嘅小小豬仲不知幾精神,仲唔願返屋企添.
睇今日小小豬嘅表現,相信嚟緊我地可以去多啲夜街啦!
出年平安夜一定要再嚟玩過呀!


text:
獅子山圓規直播後記:極具挑戰的一星期
熱帶氣旋獅子山及圓規接連襲港,兩日半內需要發出兩次八號風球.過往都曾經有風暴「前後腳」襲港,但今次兩者相隔時間,係我們經歷過中最短,對我哋MET WARN成員嘅挑戰性絕不低於山竹同天鴿.
首先回顧一下獅子山.獅子山嘅情況絕對係前所未見,由於獅子山環流廣闊,喺南海整合花咗很多時間,而佢喺發展初期有多過一個中心,導致數值預報結果好唔穩定,預報上有好大嘅難度.10月8號,獅子山異常持續同廣闊嘅雨帶整日不斷掃過香港,廣泛地區水浸,天文台一度要發出黑色暴雨警告,期間仲有令人難過既事故發生.
當晚,我哋要準備進行直播,報道風暴消息.但大家當日嘅關注點,似乎並唔係有無八號波,而當日朝早嘅黑雨.熟悉氣象嘅朋友都知道,預測暴雨嘅難度極高,我哋需要喺當日嘅直播將暴雨預測難度同現行機制嘅不足之處,以最合適嘅方法呈現到觀眾嘅眼前.所以我哋當日請黎另一位成員,以現場訪問嘅形式,希望增加互動,幫助大家去理解.呢個方法難度相當高,因為要對背景資料有充足的認識,好彩最後都能夠順利完成.
勢估唔到,星期六朝早突然掛起八號風球,當日開始不斷收到唔同朋友嘅PM,問我哋幾時會開live.由於時間同人手關係,最後要拖到黃昏先開到live,而且因為準備時間比平時少好多,所以第二次live係無辦法準備到稿件,只有少量短稿可以用.全節live大部分時間都要Ad-lib「爆肚」,按住幕後成員比嘅指示,按照直播畫面上面最新氣象數據,將一整日嘅情況同各位分析,可以話係相當驚險,亦都相當難忘.
獅子山過後就係圓規.圓規可以話係一個相當「聽話」嘅風,電腦模式對佢嘅預報一直都相當穩定,預報信心相當大.我哋係圓規襲港時開過兩次live,收看人數分別高達約2000同4300,創下收視新高.老實講見到有咁多人睇嗰下真係滴一額汗,不過有好多朋友不斷係留言為我哋打氣,我哋全部都睇到曬!
圓規襲港,大家最關注嘅係八號波會幾時掛同幾時落,由於圓規路徑好穩定,所以我哋當時評估好大機會要掛八號風球,而且大家有至少半日假嘅機會好高,不過我哋為免嘩眾取寵,不斷研究行文用字,點樣寫大家先會最容易接收到信息,而唔會感到混亂.
最後最後,真係辛苦MET WARN所有成員係風暴中緊守最前線,亦都希望各位朋友會滿意我哋嘅表現,我哋會繼續努力提供最新最詳盡嘅天氣資訊比大家!


text:
6 月14日 生物共振個案分享:濕疹都能吃海鮮?食物檢測找出真正引敏食物
(個案分享:邊個話濕疹(淨係)唔食得牛同海鮮?)
唔少濕疹患者都會戒食牛肉,羊肉,蝦,蟹,芒果,榴槤,等出名濕毒嘅食物,好多人可能已經10幾年冇食過一片牛肉.濕疹患者戒食濕毒食避免復發當然係正確嘅事.,不過,當人人以為濕疹人一定一世唔食得牛肉,海鮮咩?原來又唔一定架!
生物共振除咗可以睇到身體各個器官嘅頻率之外,仲可以利用儀器嘅導電棒就搵出唔同食物,護膚品,化妝品,各類生活用品等等嘅頻率同我哋夾唔夾,換言之即係可以搵出唔適合我哋食用或者使用嘅食物,用品等等.
患者Y小姐因為濕疹戒食牛,羊,蝦,蟹等10幾年,平時只會雞同豬兩種肉類,但濕疹依然會毫無預兆咁突然發作,令人費解.嚟咗Immu Health經過生物共振檢測後發現,Y小姐唔止對牛,羊,海鮮等過敏,原來對豬肉,麩質,甚至對胡椒,三色椒等都有頻率唔夾嘅情況,佢本身係麵包愛好者,接近每日嘅早餐都係食麵包,難怪戒食牛同海鮮多年,濕疹都斷唔到尾.
Y小姐就由飲食着手,戒食麩質,豬牛羊等同自己頻率唔夾嘅食物,同時配合Immu Health嘅療程,濕疹果然得以控制.
好多患者控制飲食同做完療程之後,喺身體嘅頻率變得和諧同協調之後,再做生物共振檢測,發現本身頻率唔適合自己嘅食物,依家都已經冇事,可以食番!所以,邊個話濕疹人一定唔食乜,一定唔掂得乜,只要你夠勤力同耐性,絕對有能力改變你嘅身體!嚟Immu Health,等我哋同你對症下藥,搵出濕疹主因!
以為超級食物一定健康?聽日就同大家分享關於超級食物嘅個案.


text:
平時睇開啲健康資訊,都會建議我哋每日最少運動三十分鐘先會有效,但原來三十分鐘係可以係一日中累積落嚟!唔洗一次過做哂架!
其實每日運動三十分鐘係應該分開早,午,晚每段時間運動十至十五分鐘,咁樣比起一日集中運動三十分鐘係更加有效架!
美國早係 20 世紀末就已經有相關研究,發現運動時間如果好似分期付款咁,一日內分時段,無形中會做多咁運動,額外累積多啲時數,令到運動效益更勝一籌,所以日常瑣碎時間都好應該做下運動.哩然我哋工作生活好忙碌,但一有時間郁動一下,例如快步行,行樓梯,或搭巴士地鐘嘅時侯,早一個站落車行路返屋企, 就可以積少成多啦!
台灣做過一個大型研究,根據健康管理機構 15 年嘅健康檢查資料分析,發現每星期運動 達92 分鐘嘅人,比起完全唔做運動嘅人,平均壽命延長 3 年,而總死亡率降低咗 14 %,癌症死亡率更加會減少 10 %.
不過好多人都擔心運動時數唔夠多,會消耗唔到體內嘅脂肪.其實人體係做運動嘅時候,新陳代謝會加快,會首先消耗咗血糖,之後第二至十分鐘會啟動肝醣,最後會消耗脂肪去令生產葡萄糖.所以短時間運動其實係可以燃燒脂肪,只係時間愈做得耐,消耗嘅脂肪就愈多.
如果冇做開運動嘅話,可以先由中等強度嘅運動入門,好似健步走,游水,行樓梯或者踩單車,利用每日最短嘅時間,由15 分鐘開始,慢慢累積第二個,第三個 15 分鐘,咁一日運動嘅時數就可以慢慢拉長啦!


text:
供应销售蚌山螺旋管,蚌山螺旋钢管,蚌山镀锌螺旋钢管,蚌山螺旋钢管,品质保证,现货供应,量大从优.
蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司 蚌山螺旋钢管,蚌山螺旋钢管,蚌山镀锌螺旋钢管,蚌山螺旋钢管_蚌山螺旋钢管公司


text:
北九州市
座標: 33°53′0″N 130°52′0″E / 33.88333°N 130.86667°E
北九州市(粵讀:bak1 gau2 zau1 si5,日文:
概況改
1963年2月10號,過去作為交通要衝嘅小倉市,關門海峽邊以關門隧道連接本州嘅門司市,兩個工業城市戶畑市同八幡市,以煤炭輸出發達嘅港市若松市五市統合,成立咗北九州市,取名自呢個市喺九州嘅位置.
當年4月1號,北九州成為第6個政令指定都市.佢係九州地方第一個政令指定都市,重早過作為縣府所在嘅福岡市.
北九州市起先係靠佢背後嘅內陸地區筑豐地方產嘅煤而發展.啲煤喺若松地區加工,運出,明治時代末期,八幡地區起咗日本最初嘅鐵廠,用嘅原料之一就係筑豐地方出產嘅煤炭.之後八幡,戶畑發展成重工業城市,以佢哋做核心,日本四大工業地帶之一嘅北九州工業地帶形成咗.不過,喺五市統合成立北九州市之後,產業結構變咗,呢個地方嘅重工業衰退,令北九州市嘅人口下降.而家佢係政令指定都市之中人口第三少.
2004年時北九州市就想合併隔離嘅中間市,不過中間市嘅議員反對,話合併之後會只顧北九州而忽視當地,最終統合失敗.而家北九州同隔住關門海峽嘅山口縣下關市逐漸同城化,如果係同一個縣重可以話因為經濟,生活一體化所以合併,而家因為過咗縣界呢兩個市就好難合併.
地理改
北九州位於九州東北端,同本州嘅下關市隔住箇關門海峽.北面係日本海,東面係瀨戶內海.市內包含兩箇半島:企救半島,若松半島,海岸綫全長210公里,其中八成海岸係港灣之類嘅人工海岸,淨低嘅兩成屬自然海岸,由溺灣,岩礁組成.北九州係箇所有區都臨住鹹水嘅港市.
市區南邊多山,呢帶山區設咗北九州國立公園.有出名嘅岩溶地貌平尾臺,以及喺皿倉山上邊有畀人讚做「值一百億美金嘅夜景」,評爲新日本三大夜景之一嘅北九州夜景.北九州係福岡縣咁多箇市入面面積最大嘅,不過因為山多,啲屋,工廠,人口都集中曬喺海濱地區.


text:
18 APRIL 2021(SUN)
成日都聽人講去大帽山飲茶好有風味,講就講左好耐話想去,不過一直都的唔起心肝去.終於趁今早去荃灣附近整嘢,咁就就借機遊車河,兜一轉上去體驗一下啦~
依度真係可以話係全自動波,由搵位,沖茶,拎碗筷,拎嘢食全部都係自己去處理(放心,會有店員姨姨幫手收拾用過嘅餐具嘅).
雖然茶樓唔算大,不過佢就分為兩層,可以選擇有冷氣開放嘅室內,亦可以選擇露天戶外茶坐嘅.雖然今日都比較多人,不過幸運地我地好快就係露天平台搵到一張枱,所以就開始歎茶時間啦!
未試過係茶樓自己沖茶嘅小小豬當然又要嚟八卦一下,佢話要做小待心應幫我地整哦(提提大家,個熱水壺熱水真係勁熱,所以小小豬都只係負責加茶葉,加熱水都係要大人做安全啲呀)~
處理好晒碗筷,我地就去樓下拎嘢食,睇簡單嘅餐牌都見佢有好多種類哦~
小待應又出場幫手拎嘢食啦~
聽好多朋友都介紹依個川龍出名自家種植嘅西洋菜,話係超級好味.不過我地都係得三個人佢又好大碟,所以最後為怕浪費我地就冇叫到,唯有等下次多人啲嘅時候先叫啦~
依個懷舊沙翁都好吸引,都係嗰句....等下次啦~ 拎齊點心就可以返上平台歎茶啦~ 其實我地都唔上食依幾樣點心,不過之後掛住食冇影相.唯一有點失望係我行幾次都唔夠人快手,所以有啲特式點心...好似芝麻卷同臘腸卷就食唔到了~
整體感覺係幾得意,加埋係露天平台歎茶都幾有feel嘅.食物就一般,比起嚟感覺就貴左少少,不過就叫做滿足自己一下,到此一遊體驗嗰一種風味啦!
其實大帽山仲有另一間茶樓,下次有機會去試埋先(不過....都唔知嗰日係幾時囉.....哈哈)!


text:
睇樓大家可能睇得多
睇上車盤大家有無試過睇到連濕地公園都有得睇??
今次睇樓嘅地方特別在
有50萬呎私人濕地公園喺正屋企樓下!
除咗有12 萬呎嘅會所...仲有大草地比小朋友玩,好啱鍾意大自然環境嘅家庭
我哋真係好似大鄉里出城...未見過啲咁大型嘅樓盤 !!
嘩....下面個會所真係起到成個ClubMed 渡假村Feel 咁
攪到國皇之家好想換樓呀 ,嚟呢度渡假休息返一兩日都好丫~
今日其實想介紹嘅係位於新地錦田北大型住宅項目PARK YOHO發展項目,
YOHO TOWN可能大家聽過,不過大家應該未聽過呢個名
PARK YOHO
PARK YOHO 一期已經差不多入伙,想買都買唔到~ 成個發展項目分7期發展,由31座住宅組成,提供逾3,000伙,而PARK
YOHO Venezia(峻巒1B期)及PARK YOHO
Sicilia
(峻巒1C期)就今個月入伙收樓.而呢度最出名嘅就係佢地嘅保育區「候花園」!!
我地率先同大家介紹一下呢個50萬呎私人鹹淡水濕地公園啦~
「候花園」導賞團
呢度有超過180個自然物種,包括蜻蜓,蝴蝶及雀鳥 !
喺規劃發展PARK
YOHO時,發展商專登設計成一個低密度嘅綠化生活空間
全個「候花園」濕地景色
盡量令到附近大自然環境融為一體,住宅可以同濕地成功結合,
發展商仲好努力同保育專家合作,修復成為今日嘅『候花園』
仲可以喺觀賞湖慢慢觀賞濕地自然生態
呢度好多地方都會見到代表濕地保育嘅"蜻蜓" 標誌
呢隻就係呢度好出名嘅瀕危物種「廣瀨妹蟌」,綽號「阿妹」或「四筒」.
==>廣瀨妹蟌嘅特徵為胸部背面有兩對蘋果綠色的斑點.
除咗蜻蜓仲有小白鷺/中華攀雀
平時好少見,一般棲息於近水的葦叢和柳,樺,闊葉嘅樹間
濕地入面仲設有多個固定望遠鏡,可以比小朋友/導賞團成員透過望遠鏡觀察
只要按下按鈕,仲可以即時聽到相關動物嘅叫聲.
仲有其他植物同花朵
呢隻蜻蜓唔知乜嘢學名,
好特別,開頭飛過嚟仲以為係蝴蝶..
食完飯落嚟慢慢散步都幾好喎
註: 住戶及其親友可近距離欣賞私人的濕地和珍貴的生態環境,
如果是非牟利團體想參觀,可以透過業委會申請.
保安方面,住戶要拍Card
先可以去自己住嘅樓層
保安同私穩度相當高
入伙嘅時候要認下邊個係妳嘅大廈經理
日後有啲咩事都可以搵返大廈經理
有研究話小朋友接觸得越多大自然
對佢嘅成長發展好有益處
(要多D比幼童親身用自己的眼,耳朵,手去感知新事物)
示範單位
就睇Marcus 帶大家360°度睇下首次曝光既特色單位.
[不過當然要過千萬啦]
(個人意見: 新鴻基嘅樓不嬲都算係四平八穩..而且亦都唔會有啲咩特別嘅露台技巧/奇則奇聞)
Marcus : 我都想住呢度啊 !!
(超過九成單位主人房有轉角窗或對流窗,盡享室外綠意景觀)
喺度曬下太陽...睇下書都OK喎
另外,有小朋友嘅我哋,最關心嘅就係會所 !!
我地再實地介紹一下啦~
豪華會所設施實地簡介
呢度有雙會所Club COMO加Club GARDA
每間大屋採用唔同主題設計,全部都設有私家泳池架
當然有PlayHouse 啦~
仲有不同嘅工作坊
好似嚟緊母親節就可以以"成本價"
學整下面呢個裝飾啦
下面幾張相就係CLUB
COMO 開放嘅「品萃獨立屋」
面積有成1,100方呎,住戶遲D仲可以同親友一齊享受入廚樂趣
文迪媽媽:我個廚房有咁大就好啦
喺度學煮野真係正呀 !! 飲杯嘢都好丫
呢個位仲可以透過落地玻璃睇好靚嘅日落
媽媽: Marcus 你做乜扮救生員 ?
Marcus : 曬下太陽
睇完室外泳池..再睇埋室內泳池
(25米長室內恆溫泳池)
唔講真係唔知呢度係會所嘅游泳池
仲以為去左酒店添
仲有全香港首次出現嘅水動健身室
(首創嘅水上單車健身)
做完運動...咁辛苦~
最後喺會所用餐區
飲埋呢杯特飲
(有Staff 準備定啲特色飲品)
蜜糖特色飲品夠Fresh 夠清新 ~
由蜜糖再加可食用花組成,真係好好飲啊
配合返個落地玻璃睇日落
落去會所歎咖啡扮偽文青呃Like 又得~
愛情其實是有時間性的,認識得太早或太遲,結果都是不行的.
生命必須有裂縫,陽光才能照進來.生命必須躺得夠低,才明白世間的美.–《樹,不在了》.陳文茜
之前講過呢度所有野大部份標誌都用"蜻蜓"做
工作坊都有呢啲蜻蜓手機繩比大家整~
呢度亦啱晒大家兩夫妻或者年青人
實地簡介完..大家可能問..
價錢/樓價成交
大家以為好貴咩...睇過實際樓市成交數據又唔算貴..
當荃灣/市區一房都賣緊過千萬既時候...
四百萬都係住劏房
PARK
YOHO 有D 上車盤單位
仲賣緊四百幾..五百萬
(有圖有真相)
**大家亦都可以衡量返自己嘅承擔能力睇下能唔能夠上到車啦 **
交通
呢度有提供小巴及巴士接駁西鐵元朗站,行車時間約5-10分鐘,
亦有專車前往皇崗口岸及九龍站ICC,行車時間分別約13及21分鐘.
交通方面5分鐘好近錦上路,亦可以好快去皇崗口岸同福田關口
仲有接駁巴士去西鐵站
交通都算四通八達
我哋實地親身搭返接駁巴士需要~10分鐘
之後睇完樓我哋出咗去尖沙咀嘅打電話太平館食疏乎厘瑞士雞翼
感想
我哋自己都住新鴻基樓 ~
新鴻基發展啇不嬲無論係用料同管理方面都比較優勝
我哋有問過呢度嘅發展項目經理
管理費會唔會好貴架???佢地話其實同其他新嘅樓都係一樣
都係喺~$4樓下,私人濕地公園/「候花園」開支都係佔整體管理費約2至3%.
喜愛俾小朋友接觸大自然嘅父母呢個樓盤一定啱晒啦
若果大家有興趣參觀PARKYOHO私人濕地公園
記得八下有啲咩朋友住喺呢度
有「候花園」導賞團架~
遲D仲有單車團同行山團,住戶/小朋友同朋友隨時可享受元朗郊野運動樂趣架.
PARK
YOHO 補充資料
區域:錦田北
期數的街道名稱及門牌號數:青山公路潭尾段18號
賣方就期數指定的互聯網網站的網址:


text:
石頭
石頭(粵拼:sek6 tau4),石,或者岩石係一隻或幾隻礦物黐黐埋埋,結合成嘅一嚿嚿固體,天然嘅石可以大體分成三種:火成岩,沉積岩,變質岩.地球嘅最外層(地殼)就係石頭嚟.
分類改
喺地質學上,石頭跟佢哋含礦物質,化學成分,花紋粗幼,紋理走向,形成過程嚟分類.可以分成火山岩,沉積岩同變質岩.而跟嚿石裏面粒粒嘅大細(grain size)嚟細分,火山岩細分做苦欖岩,玄武岩,安山岩,花崗岩,粗面岩,響岩,脈岩.沉積岩分做頁岩,砂岩,石灰岩,生物岩,化學岩.而由一隻岩石類型變到另一隻嘅叫做岩石週期.
火成岩係由岩槳凍咗之後形成嘅,沉積岩就係啲石頭,沙,泥俾水或冰川移郁,沉底,積積埋埋形成嘅,有時啲沙石撈埋其他嘢;好似生物嘅屍體都會留低痕跡,甚至成棚骨變成石頭,呢啲就係化石.變質岩就係因為地質活動,啲石頭受到大壓力,高溫度令佢喺物理化學上變咗質而形成嘅.
石頭同文明改
石頭對人類文化同科技有好大影響.早喺二佰萬年前,智人(homo sapiens)同原始人類已經識得攞啲石頭用嚟做架生,武器.直到今時今日,人繼續用石頭嚟整嘢,採礦就係將啲含金屬嘅沙石掘出嚟,提煉金屬出嚟.一笪地方有幾先進就是乎附近有冇同有啲乜石頭可以攞嚟用喇.
文明史將史前分做石器時代,青銅器時代同鐵器時代.火石用嚟點火同造斧頭.雖然喺地球上石器時代嘅文明已經冇晒,石頭繼續用喺起屋同基礎設施.重係而家好多好重要嘅物料,麻石係加工過嘅玄武岩,有磁石同鐵就係由種沉積岩提煉出嚟,喺一啲沉積岩嘅窿窿罅罅就有天燃氣同石油.而玉石(翡翠)喺高溫低壓下形成嘅變質岩處搵倒.重有鑽石同雲石都係.而起樓用得最多嘅石屎,原材料都係石頭度嚟.
人造石改
而家人類可以造「石頭」出嚟.呢啲石都係裝修物料,現時叫人造石可以係亞加力高分子同氧化鋁合成廚房檯面(Corian 或者 Staron)或者係石粉或碎石加樹脂嘅石板[1].


text:
TVB兩大上位小花主持《3日2夜》 江嘉敏&劉穎鏇中東market大
江嘉敏,劉穎鏇兩大上位小花首次主持TVB皇牌旅遊節目《3日2夜》,今次兩位女神遠赴充滿異國風情嘅土耳其.靚人靚景睇到觀眾個個都話即刻想買番張機票就飛喇.
不過土耳其男士出唒名好鬼熱情,仲零舍鐘意亞洲女仔,兩位女神去到有冇艷遇先?
想講價先要獻吻
Kaman同Tiffany嚟到伊斯坦堡最出名嘅頂大市集shopping.難得揀啱心頭好梗要講下價啦.點知老實不客氣嘅男店主居然話要錫一啖先有得平,嚇到兩位女神大叫.
好彩聰明嘅Tiffany醒目,送咗一個飛吻就講價成功.
Tiffany中東market大
咪以為Tiffany淨係送飛吻啊!十幾日拍攝期間,佢都收埋收埋唔少男士送過嚟嘅飛吻.
佢仲試過行行下街,對面有個土耳其大叔係咁對住佢又單眼又飛吻,果然女神魅力連土耳其男士都抵擋唔住啊.
女神勇於認愛電競男
鬼妹仔Tiffany喺土耳其就有唔少艷遇,宅男女神Kaman就爭少少喇.
不過唔緊要啦,有男朋友欣賞佢嘅魅力咪得囉!早前佢就被影到同電競公司男高層手拖手行街街,不知幾sweet.之後女神仲主動承認戀情添!
原來盤已封,難怪喺中東無market都無所謂啦!


text:
JMR
猜猜是甚麼3 - 護髮素
我地加左
絲蛋白
佢可以減少靜電既產生, 令頭髮更加易梳, 防止開岔
同時佢可以係頭髮上形成保護膜, 減低外界既污染物同紫外線既傷害
椰子油
令有結構好細既脂肪分子好似月桂酸, 唔會好厚重但又好易吸收, 可以鎖住水分
氨基酸保濕劑
有吸收水分既作用, 可以為頭髮保濕同埋帶黎潤滑感
荷荷巴油
同樣都係保濕, 並且可以滋潤及柔軟髮膚
可以調理過油既頭髮
我地叫佢做Wireless 無線護髮素
因為用左佢之後無哂毛燥, 無哂天線
#敬請期待
#等了又等
猜猜是甚麼2
我地終於可以用上自家種既迷迭香黎做新產品
咁究竟迷迭香係度又發揮緊咩功效?
抗氧化及可以防止自由基對頭皮既傷害
含有豐富既油酸及維他命E
可以改善乾燥受損問題, 同時促進頭髮既生長, 改善甩頭髮既情況
仲可以平衡油脂分泌
講到咁, 係人都知道同頭髮有關啦
新產品係護髮素
#應該會係4月底出
#除左迷迭香仲有好多其他材料
#之後再慢慢講
#真心被追左好耐啦
猜猜我是誰
咁仲估唔估到有一樣野我地都種左幾年既係咩?
就係圖中既有機迷迭香
最初種既原因係見到人地種
勁爆香
個種香味係你摸一摸都會留哂香味係手好耐都唔會散
係市面上點搵都唔會搵到
所以求左主人俾左一支我
我自己接枝咁種上去
真心種左幾年都無種到好大棵但都會不時收下 (因為要繼續接支再分株)
收左之後就做浸泡油
一直浸浸浸
當初都未諗到會用黎做咩產品
但今年我地諗到啦
😌😌😌
#賣下瓜子先
#依個產品都排左2年隊以上
#不時都會有人問下有冇依樣野賣
#已經進入最後階段
#名都改埋印緊貼紙
#一早做好準備係無死既
#種左幾年終於有用得上既地方
你今日飲左未
每日我都需要最少一杯咖啡
雖然唔係專家 但係屋企我地都會自己用半自動去沖
當然拉唔到花但起碼算飲得入口
所以每次去唔同地方旅行
都一定會去唔同咖啡店買下咖啡豆
(係 我認 我地有懶勁買埋磨豆機)
個人喜好唔鍾意太酸帶點朱古力味最好
有朋友在英國工作介紹左一隻超好味既咖啡豆俾我地
超級香超岩我地口味
不過只能靠朋友英國帶番黎
香港黎講我都真係幾鍾意 %
最愛佢杯Spanish latte
見佢個名咁型以為又咩特別
其實只係latte + 煉奶
另外其實7-11都性價比高
咖啡除左又香又提神又可以用黎呃like外
我地連咖啡渣都用黎做阿信的皂 (家事皂)
有效去油除味又環保
$38/100g
#而家仲會用埋自家咖啡渣添
#循環再用感覺良好
有磁性蚊磚強勢回歸
有磁性防蚊磚
夏天除左為大家帶黎左美腿
仲為大家帶黎好多汗水,好多蚊
每年4月開始
我地既細蚊磚就會重新上市
首先我地既防蚊磚係咩黎?
防蚊磚係天然既產品, 靠用氣味去趕走D蚊
我地用上兩隻唔同既精油 - 檸檬草及檸檬尤加利
用到最高用量再加有機檸檬草去製造
非常足料
(但請僅記此乃天然產品, 並沒有毒, 係唔會整死D 蚊既)
咁你粒細蚊磚有咩特別呀?
我都有90%夠膽講依粒有磁性蚊磚係我獨家+第一個做
入面係有磁石架, 除左可以一般使用外仲可以磁係雪櫃白板番工既partition
以前做非常o徙時間, D磁石成日痴黎痴去, 搞到D 蜂蠟成日彈出黎
因為一定要用強磁, 唔係就會無磁力
最難既係係邊個位置放磁石, 放完後要加幾多蠟先可以唔露底但又有磁力
手作既最高學問呀, 真係要俾個叻自己
大蚊磚係白色但細蚊磚係黃色, 有咩分別?
你睇下細蚊磚係咩樣?
哈哈笑黎架麻, 梗係要做黃色啦
我地係用護膚品級別既色素, 無毒的
#記住屋企既鋁窗係鋁做既
#鋁質係無磁性架
JMR Happy 4
今年皂乜呀JMR 4歲啦 #長文慎入
過左4年回望一下
究竟點解會走左依條不歸路?
最初既原因係唔想打工
唔想理所謂既辦工室政治唔想扮見唔到人面獸心既人
口裡講著客氣說話心入面想你死背後再插你幾刀
我諗依個係主因
咁點解要做護膚品天然野做手作?
成世仲最大興趣就係扮靚, 令自己變靚
以往做野既經驗/關係絕對可以令自己行一條更易既路
但如果要賣一d會大賣但自己都唔會用既產品
實在唔係我本意
我唔係想同你講我好高尚
我好想賺大錢但都好想對得住良心對得住人對得住地球
做得唔係最好寧願唔賣係我地原則
價錢合理希望各階層都可以用到亦係我地理念
好多人同我地講我地訂價唔合理
又要自己做自己送貨仲自己種埋花
護膚品同食品一樣
原材料同食材要新鮮一樣重要
我地係唔同國家入口原材料
有時為左減成本仲要朋友係外國幫手運番黎
點解要自己種?
試過買外國的有機花, 本地農夫既自家種
但就係同自己種既有分別
我地想追求最好既品質有錯嗎?
有時聽到真係好氣餒
可能有d堅持係好on 居
但我地還是我地
如果要我地屈就
我寧可戰死
致JMR
4歲啦
我地一定會儘全力保護你既堅持同理念
堅守到最後一刻
生日快樂
你夠唔夠薑

辣薑皂係我地一開舖就有既產
最初要做係因為身體好多朋友都開始生小朋友
成日要搵薑產品而做
(除左薑皂我地仲有做薑皮艾葉浴包, 又有薑寶寶系列)
曾經嘗試過自家種
但發現收成唔多花期長外,最重要係薑都唔夠辣唔夠靚
我地都認真花過一段時間先搵到一間舖頭
薑靚之餘仲有穩定貨源
(穩定貨源好重要, 有時有d舖頭夏天無薑賣)
每次做薑皂前準備功夫同左手香一樣咁多
洗薑,風乾薑,去皮,切粒,磨汁,再將薑皮薑渣風乾,風乾後再打粉待用
每每做完隻手都會辣好耐,發滾
一唔小心捽眼, 連眼都辣埋 (我經常係咁)
估下今次依度有幾多薑?
##14斤
左手香爆哂棚 - 農夫唔易做
咩叫爆棚?
我地自家種既有機左手香真係爆哂棚(有圖有真相)
左手香天氣愈熱生長得愈快
所以有時冬天天氣太凍
我地左手香生長速度放緩, 唔可以隨意收割
左手皂就可能會出現斷貨既情況
每次準備左手香都會攰到癲
首先要去農場收割
用最短既時間番去清洗乾淨,洗清所有泥呀, 清除所有枯葉枯枝
跟住再將樹葉樹枝剪成細份
用攪拌機將佢地打爛哂再壓番D 汁出黎
全部程序一定要同一日入面進行
因為由你剪左佢個一刻開始, 佢既汁已經會慢慢流失
成件事係同時間競賽
如果我hea 做, 佢流失哂我種咁辛苦黎為乜
步驟點都係咁多, 如果唔自家種D 靚野, 點值得我咁辛苦
好多時看似簡單, 但其實每一步都好花時間好花人工
雖然左手香都算係野草, 好易種
但要種得多種得靚, 其實都要施肥同插枝


text:
(全民造星)率先預測10強,姜濤,Lokman,肥仔齊齊晉級
ViuTV全港首個大型選秀節目《Good Night Show 全民造星》已經去到如火如荼嘅階段,節目自播出以黎都大受觀眾歡迎.除咗有得睇型男鮮肉之外,mean爆花姐同一班星級導師都成為咗網上熱話;而一眾參加者當中,姜濤,Lokman同肥仔更加變成網上人氣王,擄奪咗唔少妹妹仔嘅心.雖然觀眾透過電視依然係睇緊20強,但原來《全民造星》嘅10強一早已經誕生,更飛到美國洛杉磯進行特訓.近日喺網上就流傳《全民造星》嘅10強名單,等我哋一齊黎睇下你嘅心水又有冇入圍啦!(至於有幾多成真,就等你哋自己定奪喇!)
1. 姜濤
有「嫩版彭于晏」之稱嘅姜濤由節目播出之後已經大受關注,除咗係因為佢由200磅肥仔減到變成依家花美男嘅振奮人心勵志故事之外,佢嘅顏值同實力都係云云參賽者之中高.佢可愛萌爆嘅神態更加成功幫佢擄奪咗一班「姜糖」嘅心.千祈唔好以為「姜B」得個樣,其實佢唱功都好勁,曾經參加過內地嘅歌唱節目《快樂男聲》,仲去到30強.近日網上面更加有傳聞話3間唱片公司都想簽佢做旗下藝人,唔知又係唔係真呢?
2. 肥仔
肥仔吸睛嘅地方除咗係因為佢擁有圓咕碌嘅身形之外,仲俾人話極似《男兒當入樽》入面嘅安西教練.望真啲......又真係幾似喎!唔好睇佢肥嘟嘟咁,其實作為dancer嘅佢身手相當靈活,更加喺不同嘅跳舞環節表演當中一個carry全隊!唔單止跳得,唱歌飆高音一樣冇問題,加上佢超級照顧組員嘅性格,所以深得一班評判,星級導師,甚至網民嘅喜愛!
3. Lokman
大家應該會覺得Lokman好熟面口,因為佢曾經登上大銀幕,主演熱血電影《狂舞派》!雖然節目中有唔少出色嘅dancer,但Lokman嘅實力都算係數一數二,節目入面嘅排舞同排位都經常會搵佢幫手.同肥仔一樣,佢喺組入面都係擔當住一個carry全家嘅角色.
4. Stanley
有高度又有肌肉嘅Stanley其實一路以嚟都係大熱,除咗擁有令男人女人都流哂口水嘅身形之外,喺40強嘅淘汰賽當中,評判之一嘅蕭定一更加話「我印象最深嘅係Stanley個胸肌.」除咗外在條件,Stanley嘅跳舞嘅實力其實都無可置疑,喺組入面都充當住隊長嘅角色,幫手諗舞步又幫手排舞,親力親為,為表演出盡全力. 唔知Stanley 40吋嘅胸肌又係咪真係可以帶佢入10強呢?
5. Anson Kong
以5盞藍燈成功入圍第一圈嘅Anson都係dancer出身,唱歌跳舞都掂嘅Anson更加係心美bb嘅愛將,每一次表演嘅時候,心美bb都會係backstage為佢打氣.Anson曾經講過佢嚟參加呢個比賽既原因就係因為唔想再淨係企喺明星後面,都想有一日可以做企係前面嗰個,呢一股熱血又真係幾charm嘅!唔知有心美bb呢個粉絲支持住,佢又係咪真係成功入到10強呢?
6. 龍志權
同樣擁有大批fans嘅龍志權係無記電視《毛記電視》嘅偽員,所以久唔久都會係網上平台見到佢玩嘢搞笑嘅短片.青靚白淨嘅佢於節目開頭喺《Eye Catching Idol》嘅投票中勝出可以直入決賽,但隨著《全民造星》繼續播出,呢股龍志權熱潮似乎有每況越下嘅跡象,唔知又可唔可以晉身10強呢?
7. Ian
以天然呆跑出嘅Ian唔止得個呆樣,其實仲有一把靚聲.喺40強淘汰賽當中更加被盧凱彤大讚,並要求要佢清唱一段嚟聽下,然後大讚「我聽到我要聽嘅嘢.」唔好睇Ian傻下傻下咁,但其實好多人都係佢嘅頭號粉絲,就連mean爆嘅花姐透氣佢嘅fans!
8. 細貓
同樣都係唱得之人,細貓有一把好獨特嘅聲音,評判曾經話過佢唱歌有一種蘇打綠青峰嘅感覺.一頭銀白色頭髮加上情趣舒服嘅歌聲,唔知又幫唔幫到佢進入10強呢?
9. Jeremy
應該係少數走韓風嘅參加者,其實一開頭啲評判都唔係咁like佢架,因為覺得韓風偶像喺香港娛樂圈未必行得通.至於才藝呢,其實都唔差,唱歌跳舞都唔錯,學習嘅態度更加受到星級導師嘅讚賞,唔知有係咪真係入到10強呢?
10. Edan
都係小鮮肉之一嘅Edan,除咗外形樣貌受到關注之外,佢嘅反白眼都同樣受到關注.事關係比賽初期,Edan自彈自唱期間投入到反白眼成為咗網民熱話.唔知憑住唱得同迷人嘅反白眼可唔可以帶佢入到10強呢?


text:
無理數
無理數(符號 或者 同 ),即係唔係有理數嘅實數,唔能夠寫成兩個整數嘅比.若果將佢寫成小數形式,小數點之後嘅數字就會有無限咁多個,而且唔會循環.常見嘅無理數有大部分嘅平方根,同(其中後兩者同時係超越數)等.無理數嘅另一個特徵係無限嘅連分數表達式.
傳說中,無理數最早係由畢達哥拉斯學派弟子希伯斯發現.佢用幾何方法證明無辦法用整數以及分數嚟表示.而畢達哥拉斯深信任意數都可以用整數同分數嚟表示,唔相信無理數嘅存在.但係佢始終證明唔到唔係無理數,後來希伯斯將無理數透露畀外人知道,佢本人因為呢次知識外泄觸犯學派章程而俾人處死,罪名等同於「瀆神」.
例子改
- 開方:
- 對數:
- 圓周率:
證明改
- 證明 係無理數:先假設佢係有理數,就可以寫做最簡分數
-
-
- 由於 互質,所以 都係互質.因為 係整數,所以
- 得到 而 要係整數,但冇整數嘅平方係 ,所以矛盾,即係假設唔成立,所以 係無理數.
唔知係咪無理數嘅數改
對於非零整數 及 ,唔知 係唔係無理數.
我哋亦都唔知道 , , 或者 歐拉-馬歇羅尼常數 Y 係咪無理數.
無理數集嘅特性改
無理數集係不可數集(因有理數集係數得到而實數集係數唔到嘅).無理數集係一個唔完備嘅拓撲空間,佢係同所有正數數列嘅集拓撲同構嘅,當中嘅同構映射係無理數嘅連分數開展.因而Baire category theorem可以應用喺無數間嘅拓撲空間上.


text:
如果話減肥係女生嘅終身事業,咁脫毛一定就係我地嘅副業,不過個個都脫毛,唔通個個都真係識脫毛咩?為咗換取一身滑捋捋兼且白到發光嘅皮膚,明明已經用盡方法,定時定候勤力脫毛,點解啲毛毛都仲係咁唔爭氣,脫唔清之餘,仲要搞到皮膚一粒粒又烏卒卒?就算的起心肝,想一勞永逸去做激光,但逐個部位收費,真係令荷包越嚟越乾,究竟點先可以輕鬆又實惠咁將啲毛脫光光?今次小編就同大家分享一下脫毛經驗及小知識,再推薦大家最適合嘅脫毛方法!
脫毛方法咁多種,單係家用嘅已經有拔毛鉗,脫毛膏,蜜蠟,仲未計出去搵美容院脫毛,種種嘅優劣效果都各有不同,究竟應該點揀好?𠵱家先同大家上堂課,比較一下唔同脫毛方法!
以上嘅脫毛方式小編幾乎都已經試得七七八八,縱觀咁多種,最推薦嘅絕對係光學脫毛!事關只有光學方式先可以一勞永逸咁去除毛毛,小編自己差唔多做半年左右已經冇咗7成毛毛,不過究竟係咪真係要去美容院做呢?
雖則美容院係有專人服侍,不過整個脫毛過程舒唔舒服,或者脫得快定慢,其實好視乎美容師嘅經驗同手勢.另外唔知有冇姊妹試過,當整個部位嘅毛毛都已經清得七七八八嘅時候,都總係有一兩條毛嘅生命力係極頑強,脫極都脫唔走,為咗呢幾條毛毛,又要book時間又盛,都真係幾麻煩,仲未計脫某啲私人部位時嘅尷尬情況呢!
與其係咁,小編就寧願買部家用脫毛機自己搞掂,除咗唔受時間,地點,美容plan限制,最重要係可以自己控制力度同範圍,隨時仲慳番幾萬蚊療程錢!
以下就為大家推薦兩部自推出以嚟,人氣同好評都極高嘅家用脫毛機~
Philips 飛利浦 IPL 彩光脫毛器 券後價HK$3510
Philips 呢部彩光脫毛器小編自己都用緊,差唔多脫到第三次已經開始見效,毛毛生得慢咗好多,而用到第六次,啲毛毛已經差不多清得七七八八.最值得讚嘅地方係,呢部機嘅所有配件都經過精心設計,例如比堅尼位同大面積部位配件都有弧形嘅內彎設計,可以完全貼住腋下或關節位置移動.如果想脫唇毛或者面毛,亦都有2cm相應嘅配件,可以小面積咁針對上唇位置,唔使怕整到嘴唇.
🔻撳入下圖睇更多資料🔻
百靈牌 Silk-expert Pro 5 PL5124 彩光脫毛器 券後價HK$2843
百靈牌係家電大國德國嘅着名牌子,而呢款Silk-expert脫毛器亦係市面少數採用SensoAdaptTM 技術嘅彩光脫毛設備,亦即係持續感應膚色,然後自動調節脈衝光線強度嘅技術,點解咁重要?因為膚色嘅深淺同吸光程度有關,就例如黑啲嘅皮膚會比起白皮膚會吸收更多嘅光,所以膚色唔同,用嘅光線都要唔同,否則就會有灼傷嘅危險,所以如果你嘅皮膚較黑,就可以揀呢部脫毛器試試喇!
另外值得一讚嘅係,Silk-expert脫毛器設有輕柔,超輕柔,以及快速滑動模式,所以無論係脫大面積嘅小腿位,定係敏感部位如面部或者比堅尼線,都可以用番相應嘅模式,減輕疼痛感之餘亦都更加安全.
最後當然唔少得講講好多人擔心嘅問題,就係疼痛感.小编自己並唔係話好怕痛,不過有好幾次去美容院做激光嘅時候都會有種「辣親」嘅感覺,雖然忍受得到,但都唔太舒服;而用家用彩光機嘅時候,一開始的確係會有少少類似「針拮」嘅痛感,不過個疼痛程度相對就比美容院低好多,十分入面大概只有兩三分痛感,所以大家都無需太擔心痛嘅問題.
🔻一圖睇清兩大人氣脫毛機功能及特點🔻
🔻各大平台脫毛機價錢比較🔻
*以上價錢更新至2019/12/20
(產品資料以官方最新發佈為準)
唔想錯過任何網購限時優惠?立即 Like 《一網打盡》Facebook專頁同加入Telegram Group啦!你仲可以拎到獨家優惠碼及禮品𠻹!
👉按此讚好《一網打盡》Facebook專頁👈
👉按此進入Telegram優惠碼發放區👈